REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Trinaesti dan rada)

01 Broj 06-2/126-23

29. jun 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Očigledno više nema smisla i poente da čekamo.

Srđan Milivojević se snima. Evo priča nešto u svoj telefon.

Lidera nema pa nema.

Znači, ovako – ja čitam ovde tekst kako stoji, ali vama je potpuno jasno šta to znači kada vas opet nema.

Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodni poslanika konstatujem da je prisutno 86 narodnih poslanika.

Radi utvrđivanja broja poslanika prisutnih u sali, molim da ubacite svoje identifikacione kartice u elektronske jedinice.

Sada čekamo. Da dođe vaš ovlašćeni predstavnik Miroslav Aleksić, koji opet treba da govori na sednici. Opet nije došao i savršeno vas baš briga.

Gde su ostali lideri? Da li ima cela dvojica ili trojica?

(Srđan Milivojević: Ja sam dovoljan za sve vas.)

Evo Milivojević daje kvorum sa Gazele.

(Srđan Milivojević: Tako je.)

Leži čovek na Gazeli od 18. maj. Nije se pomerio sa Gazele do ispunjenja uslova, daje kvorum. Samo, ima tu jedan problem, opet vas nema, koliko, trideset i nešto. Svih zajedno trideset i nešto.

Ponovo vam daje kvorum više od 20 poslanika većine, ponovo računajući mene i opet niste došli.

(Aleksandar Jovanović: Poslovnik.)

Nema Poslovnika dok se ne otvori rasprava. Sedite.

Trenutno smo na utvrđivanju kvoruma.

Da vas pitam ima li smisla da čekamo da vi pozovete vaše da dođu ili nema smisla?

(Aleksandar Jovanović: Milenka čekamo.)

Da. Opet vas nema. Znači, bez perspektive da vas bude u narednih nekoliko minuta.

Poslovnik kaže da imate narednu šansu za sat vremena.

Hoćemo da pređemo na nju?

(Srđan Milivojević: Dajte sat vremena pauze…)

Gde ste? Već ste krenuli da trčite na vrata? Pa, polako, stanite. Treba ja da konstatujem broj i da pročitam tekst.

Ćuta Jovanović jedva čeka da izleti na vrata.

(Srđan Milivojević i Aleksandar Jovanović dobacuju.)

Svaka čast.

Dobro, ima ovde poslaničkih grupa u kojima sada vidim po dva, tri poslanika. Utorak je bio po jedan. Ovo je već ozbiljan napredak za vas, ali opet sraman odnos prema Narodnoj skupštini i prema građanima ove zemlje. Vi tražili sednicu, vi potpisali da hoćete ovu raspravu i? Opet se zabavljate. Lepo vam je sve ovo. Zabavljate, aplaudirate, pevate.

(Aleksandar Jovanović: Gde je SNS?)

Znači, niste čuli Jovanoviću.

(Aleksandar Jovanović: Gde su vaši poslanici?)

Ne čujete kada vičete. Evo da vam ponovim. Ponovo vam više od 20 poslanika većine, računajući i mene, obezbeđuje kvorum. Koliko je vas došlo? Da ste došli samo vi koji ste potpisali zahtev za ovu raspravu, a na tom spisku vas je bilo više od 60, mi bismo sada uredno počeli, ali vas nema.

Zovite telefonom svog ovlašćenog predstavnika Miroslava Aleksića, zovite šefove poslaničkih grupa, kojih nema. Da vam ne govorim sada koga od njih nema. Evo, reći ću vam za sat vremena, ako ni tada ne dođete.

Konstatujem da je primenom elektronskog sistema, utvrđeno da je u sali prisutno 60 narodnih poslanika, odnosno da nisu prisutna najmanje 84 narodna poslanika, zbog čega saglasno članu 88. stav 2. Poslovnika, sednicu odlažem za jedan sat.

Vi probajte da dozovete svoje velike lidere da nam se pridruže za jedan sat.

(Aleksandar Jovanović: Ja Milenka jurim, a vi nađite Aleksića.)

Vi, Jovanoviću, da li ste još tu ili ste već na vratima ili ste pored Milivojevića na Gazeli? Ležite jedan pored drugog. Verovatno je tako toplije.

( Posle pauze.)

PREDSEDNIK: Radi utvrđivanja narodnih poslanika prisutnih u sali molim sve da ubace svoje identifikacione kartice u poslaničke jedinice elektronskog sistema.

Konstatujem da je primenom elektronskog sistema za glasanje utvrđeno da je u sali prisutno 136 narodnih poslanika, odnosno prisutna su najmanje 84 narodna poslanika i postoje uslovi za rad Narodne skupštine.

Naravno vi ćete da se zahvalite većini ponovo da, što vam obezbeđuje kvorum.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje?

Reč ima Biljana Đorđević.

BILjANA ĐORĐEVIĆ: Zahvaljujem predsedavajući.

Imam pitanje za Ministarstvo zdravlja. Mi živimo u relativno siromašnoj zemlji i morali smo najviše da ulažemo u preventivu, to rade i mnogo bogatije zemlje, posebno zbog toga što su troškovi lečenja građana iz godine u godinu sve skuplja i veliki su izazov za bilo koji zdravstveni sistem.

Kako smo bili već više od dve godine i epidemiji, ceo sistem se borio sa njom i pristup lekarima za građanke i građane Republike Srbije je bio dosta limitiran. Pitanje za ministarku zdravlja - imamo li strategiju kako da krenemo seriju preventivnih pregleda po centrima Srbije za bolesti od koje naše stanovništvo najčešće oboljeva? Imamo li mogućnosti da jedan deo od 55 skenera kupljenih od kredita Svetske banke prošle godine stavimo na raspolaganje na skrining pluća, imajući u vidu da smo prvi po smrtnosti od raka pluća u Evropi?

S tim u vezi, takođe imam nekoliko pitanja za Ministarstvo finansija. Budžet za zdravstvo ove godine smanjen je u odnosu na prošlu godinu, dakle, izdvojeno je 31 milijarda dinara u odnosu na 44,3 milijarde dinara za 2022. godinu. Opravdanje je bilo, sada više ne moramo da se borimo sa pandemijom, iako kao što sam upravo rekla postoje druge zdravstvene posledice protiv pandemije, a to su sve ostale bolesti koje nisu sprečene zbog toga što su građani imali zapravo ograničen pristup zdravstvene veze i pristup lekarima. I pored svega toga, ministar finansija je i pored bavljenja sopstvenim resorom smatrao da treba da uzme učešće i u sređivanju resora zdravstva, a kao što znamo da vodio i resor privrede, pa je početkom ove godine najavio da će se centralizovati javne nabavke i tako napraviti značajne uštede, kako bi se novac koji država izdvaja za zdravstvo racionalno koristio.

Dakle, pitanje za ministra finansija Sinišu Malog - jesmo li išta uštedeli od kad ste vi doneli ovu odluku, koliko smo to tačno novca uštedeli i na šta taj novac planirate da ide? Da vas podsetim tada je ministar govorio da ušteđeni novac da ne bi trebao da se vrati u budžet, nego da se upotrebi upravo u druge svrhe za koje zdravstvo misli da su neophodne. Evo jednog predloga, moglo bi da se opredelilo novac za održavanje kapitalne opreme koju kupuje Ministarstvo zdravlja, obzirom na to da sada ustanove tercijalnog i sekundarnog nivoa nemaju svoj novac da redovno servisiraju opremu, nego čekaju da se oprema pokvari, upućuju zahtev Ministarstvu zdravlja, organizuje se onda tender, po dobijanju saglasnosti i cela ta procedura traje najmanje mesec dana, često dva, tri meseca. Za to vreme pacijenti pate iako nam je stvarno do njih stalo, dakle, mora se pronaći način da ovaj oprema funkcioniše ne smetano.

Na sve to, moramo da imamo u vidu da smo imali poplave koje ćemo nažalost imati sve više zbog klimatskih promena. One su prouzrokovale štetu na objektima 19 zdravstvenih ustanova i sve će se to odraziti na pristup građana i građanki Srbije kada je reč o zdravstvenoj zaštiti.

Takođe, imam pitanje za Ministarstvo prosvete. Ovo pitanje je više puta ponavljano. Ja sam na jednoj sednici Odbora za obrazovanje postavila pitanje predstavnicima Ministarstva prosvete o tačnom broju deficitarnog nastavnog kadra u osnovnim i srednjim školama, tada mi je rečeno da oni te brojeve negde imaju, ali da pitaju zvanično, pa će nam ih poslati. Moj kolega prof. dr Đorđe Pavićević je to pitanje ovde postavio, takođe tražeći informacije tada se već uveliko diskutovalo o zahtevima direktora škola da se nastavni kadar popuni tako što će se angažovati nesvršeni studenti ili nastavnici koji su već u penziji, što su sve očajničke mere i ne rešavaju dugoročni problem.

Dakle, pitanje ponovo postavljam, jer nam na to pitanje nije odgovoreno – koliko nastavnog kadra nedostaje u osnovnim i srednjim školama, za koje predmete ne dostaju nastavnici, profesori, koliko nedostaje nastavnog kadra po regionima? Ovo je posebno važno da bi smo znali da li ste odustali uopšte od politike jednakog, dostupnog i kvalitetnog obrazovanja za sve? Šta Ministarstvo prosvete planira da uradi ovim povodom kako bismo osigurali da imamo nastavni kadar u državnim školama?

Sada bih iskoristila priliku da vam kažem nešto o čemu ste mogli da čitate ovih dana i u medijima. Na Fizičkom fakultetu u Beogradu, za smer opšta fizika prijavio se samo jedan brucoš od 25, na Hemijskom fakultetu za smer nastavnik hemije prijavilo se samo sedam brucoša, a mesta ima za 25. Na matematičkom fakultetu na smeru opšta matematika 135 kandidata prijavljeno, a broj planiranih mesta 250. Na Filološkom fakultetu za srpski jezik i književnost javilo se 24 kandidata od 100 planiranih mesta. Već devetu godinu mali broj studenata se interesuje za nastavničke smerove na fakultetima i to ima dalekosežne posledice. Mi smo ovde nedeljama govorili o položaju nastavnika i upravo njihov položaj utiče na ovako smanjeno interesovanje za ove smerove. Molimo vas za odgovore na ova pitanja. Zahvaljujem.

PREDSEDNIK: Reč ima Borko Puškić.

BORKO PUŠKIĆ: Zahvaljujem predsedavajući.

Upućujem pitanje u ime poslaničke grupe Srpski pokret Dveri-Patriotski blok ministarki Đedović u energetici – kada će zaposleni u EPS-u pored Nadzornog odbora imati predstavnika i u Skupštini akcionara kojim trenutno predsedava ministarka Đedović? Kada će se u Trans nafti a.d. izvršiti profesionalizacija kadra izborom direktora u punom mandatu, pošto to preduzeće više nije javno.

U TE Novi Sad, od tri kotla, jedan nije operativan, ovo stanje traje više godina, kada će se to promeniti?

Za ministarku Grujičić – da li je tačno ako odete danas u KCS da zakažete pregled za magnetnu rezonancu da ćete doći na red teku novembru 2025. godine?

Za Vesića – zašto nadležni iz JP Putevi Srbije, posebno direktor Zoran Drobnjak ne poštuje obećanja i dogovor koji je postigao sa meštanima sela u kojima se vrši eksproprijacija imovine duž trase autoputa Pakovraća-Požega? Zašto nadležni iz JP Koridori Srbije ne uvaže zahteve meštana sela duž autoputa Moravski koridor od Preljine ka Adranima ako i skoro deset meseci drže blokadu radova u selu Baluga Ljubićka na delu trase gde će biti glavna petlja i naplatna rampa za Čačak.

Za Martinovića – kako je moguće da u poslednjem popisu stanovnika i objavljenih podataka RZS bude isti broj stanovnika kao i isti broj sa pravom glasa u opštini Prijepolje.

Pitanje za Aleksandra Vučića – da li ćete i jednu, ali samo jednu fabriku otvoriti na teritoriji opštini Prijepolje, pošto smo do sada imali samo puka obećanja, a za period od 12, 13 godina od kada ste na vlasti, ništa od toga se nije realizovalo. Ko je ovlastio Aleksandra Vučića da pregovara o fracusko-švapskom planu kada Vlada vodi spoljnu i unutrašnju politiku prema članu 123. Ustava Republike Srbije.

Pitanje za Aleksandra Vučića i pitanje za predsednika Ustavnog suda – kako je moguće da autoprevoznik Janjušević prevoz čiji je vlasnik Vinko Janjušević iz Priboja već sedam, osam godina vozi linije po Priboju, a da za to opštinsko veće, odnosno Skupština opštine Priboj nije donela odluku i tražim u ime građana Priboja da se urgentno izvrši i da nalog preko Ivana Divca, šefa svih inspekcijskih službi od strane republičkog inspektora da se u isto uveri i izvrši inspekcija.

Da li planirate da se oformi nekakva komisija koja bi se bavila utrđivanjem činjeničkog stanja radijacije i štetnosti po zdravlje nakon agresije i okupacije Srbije od agresije zločinačkog NATO-a, pitanje za ministarku Grujičić.

Kako su trojica šiptara specijalaca i policajaca mogla da budu puštena da se brane sa slobode, ako znamo da je glavni razlog zadržavanja u pritvoru opasnost da optuženi neće biti dostupan sudu, odnosno da će pobeći? Kako je sudija uprkos tome svestan da oni neće biti dostupni, pustio ih na slobodu i zašto im je policija pomogla u bekstvu, odnosno dovela ih do administrativnog prelaza prema južnoj srpskoj pokrajini KiM? Ko je to naredio, pitanje za MUP i Ministarstvo pravde.

Većina veterana i boraca se pita zašto se čeka navršenih 60 godina za novčano primanje za borce i ratne veterane. Ako se rešenje dobilo u kategoriji 1, 2 ili 3, zašto mora da se čeka navršenih 60 godina, jer ako se rešenje dobilo, istovremeno se dobija i status boraca. U ratu su neki ljudi učestvovali u odbrani otadžbine i sa 20 godina. Takođe, mislimo da bilo potrebno i neophodno da se obezbedi ovim ljudima koji su dali svoje zdravlje, ekstremitete i živote, i njihovim porodicama, besplatno parkiranje, besplatan prevoz, a to gradove, opštine i državu, složićete se, građane Republike Srbije, ništa posebno neće da košta, a njima mnogo znači – pažnja.

Ljiljana Šubarić, predsednica opštine Gračanica, odobrila je za zamenu 17 hektara, 17 hektara, građani Republike Srbije, zemljišta u vlasništvu opštine za samo 18,4 ara u vlasništvu Albanaca. Za svaki dobijeni ar davano je 92 ara, skoro hektar. Jel ovako Srpska lista brani srpske interese i imovinu srpsku na Kosovu i Metohiji?

Za Irenu Vujović – zašto Ministarstvo za zaštitu životne sredine ima nedozvoljeno razumevanje o značaju orlova krstaša, jer Društvo za zaštitu posebnih ptica je dobilo dozvolu za postavljanje svega jednog telemetrijskog odašiljača, umesto tri, koliko je bilo planirano i najavljeno da će se postaviti? Ovakvom odlukom orintolozi, ali i najšira javnost koja prepoznaje i podržava napore za očuvanje ove retke vrste ostaju uskraćeni za najvažnije informacije o lokacijama gde se ove ptice i kreću.

Da li je stranom državljaninu Haledu Hamedu iz Jemena dodeljeno srpsko državljanstvo preskakajući se redovna procedura, pitanje za gospodina Gašića?

Još jedno, ako dozvolite, pitanje kratko – kada će početi rekonstrukcija ili izgradnja novih mostova na reci Bjelici u mestima Dljin i Krstac, opština Lučani, na putu IIA reda, broj 181, koji su oktobra meseca zatvoreni za vozila teža od jedne i po tone, jer građanima je obećano da će u aprilu mesecu početi izgradnja novih mostova, ali od obećanja ništa nema? U međuvremenu, ne poštuje se ni dato ograničenje. PREDSEDNIK: Hvala, gospodine Puškiću.

Reč ima Jelena Kalajdžić.

JELENA KALAJDžIĆ: Hvala, predsedavajući. Poštovanje svima.

Imam nekoliko pitanja za Ministarstvo poljoprivrede, šumarstva i vodoprivrede. Prvo pitanje jeste da li se rešio problem cene ovogodišnjeg roda maline? Ako nije, kada se i kako to planira? Da li će proizvođači maline uspeti nešto da zarade na ovogodišnjem rodu, kako bi uspeli nekako da prežive ovu godinu i imali za svoju egzistenciju ili će ipak biti prepušteni sami sebi?

Što se tiče maline, malina predstavlja našu najvažniju jagodastu voćnu vrstu i Republika Srbija je najveći izvoznik zamrznute maline u svetu. Međutim, tržište maline nije rešeno i o tome nam govore ogromne oscilacije u ceni maline iz godine u godinu. Došlo se do toga da je dosta stabilnije i sigurnije igrati „Loto“ nego imati zasade maline u Republici Srbiji.

U Zakonu o ministarstvima jasno piše da je Ministarstvo poljoprivrede dužno da analizira tržište, što naše Ministarstvo poljoprivrede ne radi. Zbog toga mi nije bilo teško da uđem na Ministarstvo poljoprivrede, šumarstva i vodoprivrede i pogledam da je poslednji izveštaj kada je malina u pitanju, iz 2020. godine, odnosno Izveštaj za rod iz 2020. godine. Za 2021. i 2022. godinu ne postoje izveštaji, kada je malina u pitanju.

Kada su u pitanju neke detaljnije analize o tržištu maline, poslednje neke detaljnije analize rađene su pre pet godina, što znači 2018. godine. Toliko se država zalaže za crveno zlato. Znači, vama je malina bitna samo kada dolaze neki funkcioneri iz inostranstva i onda se hvalite našim crvenim zlatom.

Zbog toga hoću da postavim takođe pitanje – kako se onda kreira politika u Ministarstvu poljoprivrede, šumarstva i vodoprivrede, kada nemamo osnovne analize tržišta kada je malina u pitanju?

Pre nekoliko dana ministarka poljoprivede bila je dole u Ivanjici i rekla je da je početna cena maline 200 dinara i da je to samo početna cena, da će biti viša. Međutim, ja moram da obavestim da u Mačvi početna cena maline nije 200 dinara, početna cena maline je bila 150 dinara, 180 dinara i tek sada je 200 dinara. Ovo nije početak berbe, malina je u jeku berbe u Mačvi. Molim Ministarstvo da konačno počne da rešava probleme malinara.

Moraju znati u Ministarstvu, ako hoće, da proizvođača jedan kilogram maline košta 230 dinara i da su naši proizvođači trenutno u velikom minusu. Zbog toga tražim da se što hitnije uradi analiza tržišta i da se osnuju neke radne grupe i da se ovom problemu pristupi ozbiljno.

Takođe, još jedno pitanje vezano je za žitarice. Naime, imam nezvanične informacije da je Republika Srbija uvezla, pored punih naših silosa, da smo uvezli određenu količinu žitarica iz inostranstva. Zbog toga sam u martu mesecu postavila poslaničko pitanje i pitala da mi dostave podatke koliko je uvezeno žitarica, za svaku kulturu posebno, u Srbiju, iz koje zemlje i po kojoj ceni, u periodu od 1. juna 2022. godine zaključno sa martom mesecom. To poslaničko pitanje uputila sam Ministarstvu trgovinu, ministru Momiroviću, Ministarstvu poljoprivrede. Zamislite koje sam odgovore dobila pre nekoliko dana. Kaže – Ministarstvo trgovine ne zna da li se uvoze žitarice u Srbiju, ni po kojoj ceni i zbog toga su ga prosledili Ministarstvu poljoprivrede. Zamislite opet odgovor Ministarstva poljoprivrede – da ni nemaju podatke, ni oni ne znaju da li uvozimo žitarice iz inostranstva, pored punih naših silosa, i prosledili su me na Ministarstvo finansija. Ministarstvo finansija, naravno, ne odgovara, kao i nikada do sada.

Zbog toga molim ministarstvo koje je nadležno za ovo moje pitanje kada su u pitanju žitarice, zato što imamo pune silose i ogromne probleme, da mi dostave podatke koliko je uvezeno žitarica za svaku kulturu posebno u Srbiju, iz koje zemlje i po kojoj ceni, od juna meseca 2022. godine zaključno sa današnjim danom. Hvala.

PREDSEDNIK: Hvala.

Reč ima Mirko Ostrogonac.

Izvolite.

MIRKO OSTROGONAC: Poštovani predsedniče gospodine Orliću, uvaženi auditorijume, želim postaviti dva pitanja ministru nadležnom za oblast građevinarstva i saobraćaja.

Prvo je pitanje – da li bi ovo ministarstvo podržalo ideju i potrebu za obnavljanjem autobuskog saobraćaja na relaciji Subotica – Sombor – Osijek. Ova regionalna saobraćajna veza između spomenutih gradova postojala je sve do 90-ih godina prošlog stoleća, kada je ukinuta. Prošlo je već oko 25 godina otkako su otvoreni granični prelazi Bogojevo – Erdut i Bezdan – Batina i time je obnovljen drumski saobraćaj preko Dunava. Međutim, ova autobuska linija nije ponovno uspostavljena.

Imajući u vidu činjenicu da je zadnjih 30-ak godina značajan broj stanovnika preseljen iz Baranje i Slavonije u severozapadnu Bačku, i obratno, evidentna je potreba da se ova autobuska linija ponovno uspostavi, čime bi se pojednostavio i ubrzao protok putnika u ovoj mikroregiji. Za rešavanje ovog pitanja su posebno zainteresovane kategorije starijeg stanovništva, studenti, zaposleni na drugoj strani granice i drugi putnici. Sa velikom verovatnoćom se može pretpostaviti da bi ova linija bila ekonomski isplativa, čime bi u potpunosti opravdala svoju funkciju.

Drugo pitanje se odnosi na sanaciju lokalnog asfaltnog puta na području Subotice, a to je relacija Stari Žednik – Đurđin, u dužini od osam kilometara, koji je izgrađen pre 50 godina i u veoma je lošem stanju. Ovaj put je deo regionalnog transfera od Sente pa do Sombora, dakle do Dunava, a dužina je otprilike 45 kilometara ove spomenute lokacije. Zapravo, ona nema status regionalnog puta, nego lokalnog puta, čime bi zapravo to trebalo otkloniti, u cilju njegovog boljeg održavanja. Grad Subotica ne raspolaže dovoljnim sredstvima za njegovu rekonstrukciju, a tekuće održavanje se svodi na sanaciju udarnih rupa svakoga proleća.

Prema informacijama iz Gradske uprave Subotica, za ovu godinu nije planirano saniranje ove trase lokalnog puta, pa se može steći utisak kao da ovaj put nije ničiji. Zahvaljujem na pažnji.

PREDSEDNIK: Hvala vam.

Reč ima Strahinja Erac.

STRAHINjA ERAC: Zahvaljujem.

Poštovani predsedavajući, uvaženi građani Srbije, dame i gospodo narodni poslanici, do sada u praksi smo navikli da svaka vlast od 2000. godine u ovoj zemlji ne poštuje i ne vrednuje naše borce o kojima sam mnogo puta govorio, te tako danas u Kraljevu penzionisanog pripadnika MUP Sefedina Ragipovića učesnika rata, borca prve kategorije koji je dok je bio u službi više vremena proveo na Kosovu i Metohiji nego u samom Kraljevu, ova vlast, nažalost, želi da istera svog stana. Kao neko ko je višestruko nagrađivan za vreme radnog odnosa u policiji uz prećutnu saglasnost svojih starešina 2004. godine dobio je stan na korišćenju u Beogradskoj ulici, u Kraljevu. Moram napomenuti da je bio na ratištu 1998. i 1999. godine i to kao dobrovoljac, sam je želeo da podeli sudbinu svojih kolega i da stane na branik otadžbine i brani Srbiju i građane Srbije.

Prvi problemi nastaju 2015. godine kada se od njega traži da se iseli iz pomenutog stana. Dakle, posle skoro punih 11 godina pripadniku policije koji u tom trenutku ima staž od 27 godina, borcu prve kategorije sa preko 200 dana rata, čoveku koji u tom trenutku ima maloletno dete i teško obolelu suprugu koja nije mogla da se kreće, već je zbog bolesti bila u krevetu, vlast pokušava da istera iz stana.

Iako je te godine otvoren konkurs ministarstva i taj stan stavljen na konkurs on je aplicirao, ali zbog bolesti proglašen je i karakterisan kao neko ko je izgubio moć radne sposobnosti i po kratkom postupku otišao u invalidsku penziju. Od tog trenutka je sklonjen sa rang liste i ako u uredbi i konkursu to nigde nije naznačeno da kao neko ko je konkurisao dok je bio u radnom odnosu ako u međuvremenu ode u penziju nema pravo da bude rangiran i protivpravno je sklonjen.

Takođe, moram da istaknem da je i sam ministar Nebojša Stefanović, 2017. godine tadašnji ministar unutrašnjih poslova, govorio o Sefedinu u svim medijima pa tako u „Večernjim novostima“ možemo videti da on traži stan za Sefedina, pa takođe i da ministar brine o Safedinu i obećava da će mu obezbediti dom. Ovo je poštovani građani Srbije politika SNS, u medijima obećavaju jedno, a na delu dokazuju drugo.

I, dok za našeg borca prve kategorije ne može da se obezbedi stan, neki drugi dezerteri iz ove vlasti su te stanove obezbedili. Za našeg borca prve kategorije nema nikakve pomoći, ali za ministra Vesića osuđenog dezertera ima mesta u svakoj Vladi od 2000. godine.

Sledeće pitanje bih postavio onom ministru koji govori o borcima gotovo svakodnevno, ministru Selakoviću, a takođe i o herojima sa Košara. Uvaženi ministre Selakoviću, pitanje je da li ste upoznati da je naš heroj sa Košara Siniša Jevtić zatočen i otet od strane albanskih separatista i danas se nalazi u Gnjilanskom zatvoru? To je borac prve kategorije i ja vam postavljam pitanje – šta ste uradili po tom pitanju, ali ujedno i Vladu Srbije, da li ste stali uz jednog heroja sa Košara i uz sve zatočene Srbe?

Sada bih se osvrnuo na grad iz kojeg dolazim i upitao Vladu Srbije zašto se obračunavaju sa Kraljevom i sa mojim sugrađanima? Na prethodnim sednicama govorio sam i tom prilikom se i premijerka Ana Brnabić izvinila i obećala da će neke projekte ispuniti i odraditi, kao i ministar Vesić, govorim o zatvorenom bazenu, o urbanoj generaciji Dositejeve ulice, o Nacionalnom stadionu, Severnoj obilaznici. Postavljam pitanje, da li ste upoznati da je u gradu kraj Ibra, više puta se dogodio zemljotres, a poslednji put, poslednji je bio preko tri rihtera koji je mogao biti koban za ljude koji žive u Dositejevoj ulici i koji već 11 godina slušaju vaša obećanja? Da li čekate turski scenario u gradu Kraljevu, pa da počnete da radite? Kada ćete ispuniti data obećanja koja ponavljate iz dana u dana.

Ono što je takođe veoma loša činjenica jeste da je Kraljevo još od 2019. godine nema savete mesnih zajednica, već duže od dva meseca nemamo predsednika Raškog okruga, a vi kao nekada najjača stranka u gradu Kraljevu, nemate čak ni predsednika gradskog odbora. Moje pitanje je, zašto se ovako odnosite prema Kraljevu i dokle mislite da uništavate grad koji je mnogo da Srbiji i srpskom narodu? Zahvaljujem.

PREDSEDNIK: Reč ima Miodrag Gavrilović.

MIODRAG GAVRILOVIĆ: Pitanja za predsednicu Vlade, da li Dušica Jovanović, bivša službenica BIA, u avgustu 2002. godine uhapšena zbog pranja novca za Kavački klan, da li ona bila pratilaca Ane Brnabić i da li je na taj način crnogorska mafija imala informacije o državnom vrhu?

Da li je tačno da je Radeta Bastu iz kancelarije izbačeno privatno obezbeđenje? Da li je normalno da se to dešava?

Sledeće pitanje, koja specijalna jedinica je uhapsila trojicu kosovskih policajaca, jer specijalna jedinica je širok i uopšten pojam? Ono što pouzdano znam da to nisu bili ni SAI ni žandarmerija. Da li su pripadnici jedinice za obezbeđenje koji su prema mojim saznanjima to uradili u statusu specijalnih jedinica. Zašto predsednik države nudeći poligraf odaje identitet tih lica, trećem licu, odnosno trećoj zemlji?

Da li se desilo samoubistvo u BIA za vreme mandata Gašića? Čijim parama su napravljene vile na Savskom nasipu iza Ostružničkog mosta za najviše funkcionere BIA, Rade Selaković, Markonija, Duška Babića?

Ko propisuje koji stepen tajnosti podataka o komunikaciji sa roditeljima dece iz ugledne škole „Vladislav Ribnikar“ može da kaže da je to službeno? Da li zna predsednica da postoji samo oznaka „javno“ i „tajno“?

Za Ministarstvo odbrane, da li ministarstvo i danas prodaje stare tenkove T55 i kojoj zemlji i gde ti tenkovi završavaju, odnosno od početka rata u Ukrajini koliko tenkova T55 je prodato i izvezeno iz zemlje? Ponavljam, da je Ministarstvo za unutrašnju i spoljnju trgovinu dalo u svom izveštaju informaciju da 102 dozvole je izdalo za izvoz naoružanja vojne opreme.

Sledeće pitanje, kada će, naravno za premijerku, kada će biti usvojen investicioni i razvojni plan Republike Srbije? Napominjem da po Zakonu o planskom sistemu, to smo bili obavezni da uradimo do 1. januara 2020. godine. Ušli smo u četvrtu godinu i ko je odgovoran za ovo kašnjenje?

Pitanje sledeće za Ministarstvo unutrašnje i spoljne trgovine i za Vladu, koja je to roba koja je dobila sedam dozvola za uvoz u Republiku Srbiju, a koja se na osnovu samog izveštaja Ministarstva unutrašnje i spoljne trgovine odnosi na izvršenje smrtne kazne, mučenje ili drugo okrutno, neljudsko ili ponižavajuće postupanje i kažnjavanje? Ko je korisnik ove robe? Zašta je ona namenjena? U kolikom iznosu je ona uvezena?

Za Ministarstvo finansija, šta se desilo sa softverom za obračun plata u državnoj administraciji, koje je Ministarstvo finansija platilo 60 miliona evra? Da li su sada plate drugačije? Da li sada broj onih koji rade na obračunu tih plata manji i zašto nije? Šta se promenilo, osim što je od građana uzeto 60 miliona evra, a dalje lečimo građane i decu sms-ovima?

Pitanje za predsednika Skupštine, nešto interno, možda je to čak i lično, imam utisak da me predsednik ne voli, pa da mi odgovor da li je to tačno? Jer, šta je sada merodavno, da li ovaj stenogram koji smo kao poslanici dobili po završetku sednice u četvrtak ili vaš scenogram koji je okačen i postavljen na sajtu Narodne skupštine Republike Srbije?

Pitanje za Vladu i za Ministarstvo rudarstva i energetike, kako se troše pare od norveške vlade, otprilike 190 miliona evra i da li postoji neregularnost u brojilima koja su izdata zato što postoji informacija da su ta brojila uzeta iz Kine, uvezena i samo prelepljena nalepnica drugih proizvođača koji su iz Evrope?

Naravno, da pitam za Užice, šta je sa obilaznicom koja je najavljena još 2021. godine i da li je tačno da kineski izvođači neće da rade više puteve u Srbiji zbog toga što ne veruju Vladi Srbije da može da plaća? Zbog čega je došlo do zastoja u plaćanju i kakav je finansijska situacija sa izgradnjom puteva u Srbiji?

PREDSEDNIK: Pre nego što dam reč dalje, pitali ste mene za stenogram. Jel vam stenogram na sajtu okačen, objavljen? Jel ste ga pronašli i pročitali?

(Miodrag Gavrilović: To je scenogram.)

Ne dopada vam se stenogram.

Znači, ako ste ga pronašli na sajtu i pročitali, čestitam na tome, onda je vaš problem valjda rešen. Ili nije? Ili sam ponovo ja za nešto kriv?

Ne sumnjam da, kako god obrnemo i okrenemo, opet ćemo mi da budemo za nešto krivi, verovatno i za to što niste opet bili tu na davanju kvoruma, i vi lično.

(Miodrag Gavrilović: Bio sam na odboru.)

Sad kad smo počeli raspravu u 11.30, bilo je već 38. Kažete što ste bili na odboru. Ne sumnjam da smo i mi za to negde na neki način odgovorni.

Šta kažete, da me volite? Nisam to morao da znam, ali hvala.

Prijavljen je Vladeta Janković.

VLADETA JANKOVIĆ: Hteo bih da skrenem pažnju na tempo kojim odgovore izvršne vlasti na pitanja koja postavlja zakonodavna vlast stižu. Ti odgovori često izostaju, nekad kasne, a ima slučajeva kada, kad stignu, takvi su, da upotrebim kolokvijalni izraz – ne bi ih pojeo pas s maslom.

Meni se to dogodilo upravo sad, pre dva dana. Dobio sam odgovor na pitanja koja sam postavljao prvo pre dva meseca, pa ponovo pre dve nedelje, u vezi sa cenom spomenika Stefanu Nemanji, odnosno odredbom, klasifikacijom državne tajne, koja je stavljena na taj podatak. Pitanje je bilo upućeno Goranu Vesiću, trenutnom ministru za građevinu i nakratko doktoru Siniši Malom, ministru finansija.

Odgovor koji sam dobio je uvredljivo glup. Goran Vesić odgovara da Ministarstvo za građevinu nije nadležno za državnu tajnu, što bi, naravno, znao svaki šimpanza.

Znate, ta odredba o državnoj tajni je Uredba koja je doneta 20. maja 2013. godine, sa potpisom Ivice Dačića. Ona ima osam odredbi. Ni jedan od slučajeva kada se državna tajna stavlja. Ni jedan od tih slučajeva ni blizu nije u vezi sa spomenikom Stefanu Nemanji.

Zato ja sada preusmeravam ovo pitanje sa ministara Vesića i Malog, koji su kao ona deca koja kada se uplaše žmure i misle da su nevidljiva i upućujem ga predsednici Vlade, jer ona mora biti ono što se zove ovlašćeno lice javne vlasti.

Drugo pitanje tiče se glasova koji se u poslednje vreme čuju u stručnoj javnosti, koji su prodrli na društvene mreže, a potvrđuju ih i neki ozbiljni privredni krugovi, a tiču se internacionalnog globalnog fonda „Blek rok“. To je jedna, za one koji ne znaju, svemoćna internacionalna kompanija čiji je kapital preko tri triliona dolara i koja je upropastila neke zemlje kao što su Pakistan, Argentina, da ne pominjem.

Ovi glasovi koji se šire toliko su opasni da bi trebalo da ih premijerka, a njoj upućujemo ovo pitanje, demantuje, istine i mira radi. Ja to činim blagovremeno i u dobroj veri.

Naime, priča se da je ta kompanija koja u Beogradu širi svoje poslove u poslednje vreme otkupila odnosno preuzela spoljni dug Srbije koji u ovom trenutku iznosi 34 milijarde evra, sa izgledima da dostigne 40 milijardi, a za to je Srbija morala nešto da založi. Ono što je Srbija tu založila mogu biti samo rudna bogatstva, energetski potencijal, poljoprivredno zemljište.

Drugim rečima, i „Beograd na vodi“ i PKB, sve su to sitnice u odnosu na ovo. Ako je ova vest istinita, mi smo onda zadužili Srbiju do svoje unučadi.

Ja bih molio da mi odgovor, odnosno demanti ove vesti odnosno glasa da predsednica Vlade Srbije.

Najzad, hteo bih da se pitanjem obratim ministru unutrašnjih poslova, Gašiću, koji je ovde nekoliko dana, sa više ili manje uspeha odgovarao na primedbe i prigovore o njegovom poslovanju. Pitam ga – da li je svestan šta je učinio onim što je ovde izgovorio, pred svima nama i pred milionskim auditorijumom, rekavši da se ubica Olivera Ivanovića zna i da se nalazi pod zaštitom, nije rekao jedne strane države, nego je rekao Nemačke. Na šta je posle 24 sata usledio šamar iz nemačke ambasade i taj šamar nije pao na čisto liste Bratislava Gašića samo, nego je pao na lice naše zajedničke domovine, na lice ove države.

Da čak nije kriv ni za „Jovanjicu“, ni objektivno odgovoran za ove zločine odnosno ubistva koji su se dogodili, da nije kriv ni za šta, samo to što je uradio u ovoj prilici, pred svima nama, dovoljno je da ne bude dostojan da bude ministar unutrašnjih poslova ove zemlje. Zahvaljujem.

PREDSEDNIK: Reč ima Ljubinko Đurković.

LjUBINKO ĐURKOVIĆ: Poštovane braće i sestre, dame i gospodo narodni poslanici, gospodine predsedniče Skupštine Narodne Republike Srbije, gospodine potpredsedniče Vojislave Mihailoviću, dragi građani, apelujući na sveukupnu javnost, naročito na nas kao zakonodavno telo i izvršnu vlast, da je možda zadnji trenutak da našu populaciju od 113 ili 114 hiljada registrovanih boraca i invalida rata od 8.500 do 10.000, kako evidencija baš precizno ne raspolaže podacima, dakle, zamolio bih vas da ih prevedemo iz socijalne kategorije u kategoriju građana zaslužnih, jer su oni dali ono najvrednije kako bismo mi danas živeli u ovoj slobodi.

Da bih ipak to potkrepio nekim činjenicama, ja ću vam reći da vojni invalid Nenad Tomović iz Kraljeva, bez noge, živi u krajnjoj bedi zato što nije sposoban da privređuje, a pri tom ima i dvoje maloletne dece i da zavisi od socijalne pomoći i pomoći drugih ljudi iz razloga zato što u njegovom imovinskom stanju ima 10 ari zemlje koji ga obavezuje da ne može dobiti penziju, odnosno prinadležnosti koje se zakonom regulišu.

Drugi slučaj, Rade Đorić, koji je bolestan i izlečen od leukemije, ali zahvaljujući dobrim ljudima i humanitarnim organizacijama.

Stoga me obavezuje da postavim nekoliko pitanja resornom ministru za rad, zapošljavanje, boračko-invalidska pitanja, i Ministarstvu zdravlja, a to je – šta je urađeno na unapređenju zdravstvene zaštite i položaja boračko-invalidske zaštite na osnovu potpisanog Memoranduma dva ministarstva pred više od 100 boračkih udruženja 27.12.2022. godine?

Kao što postavljam pitanje nadležnom ministarstvu, a moglo bi se reći i celoj Vladi, da li će i kada će Vlada predložiti dopunu i izmenu postojećeg Zakona o boračkim pravima, pravima vojnih invalida i invalida rata i članova i njihovih porodica, u cilju usaglašavanja zakona sa Zakonom o zaštiti, odnosno o zdravlju, kako bi borci i invalidi imali neprekidnu, kontinuiranu, kvalitetnu i prioritetnu zdravstvenu zaštitu?

Kada će se u zakonu formula socijalne kategorije boračkog dodatka prekategoristati zakonskom odredbom da to bude kategorija nacionalnog priznanja i da sleduje sve borce učesnike ratnih zbivanja, kao i da se tim zakonom obavezuju lokalne zajednice za olakšice koje su nužne pri plaćanju dažbina za borce?

Pitanje za resornog ministra – kada će biti obelodanjena metodologija i dinamika dodeljivanja nacionalnog priznanja boračkih spomenica ostalim učesnicima rata kojima nije podeljena, a uredbom Vlade je počela podela pre neki dan?

Pitanje za Ministarstvo za lokalnu samoupravu – zašto, razlog, lokalna samouprava u Vranju 25-og, kada je otkrivana spomen ploča i ulica Narodnom heroju Milanu Tepiću i heroju Tiboru Cerni, nije prisustvovali tom događaju iako su bili uredno pozvani od udruženja koja je organizovalo taj čin?

Pitanje za ministra odbrane – da li i kada će biti vraćeno obavezno služenje vojnog roka, ako je ministar vojni, odnosno ministar odbrane, to obećanje dao pri prijemu dužnosti i obećao je da će biti stručna javna rasprava? Ako je bila, šta je bilo sa njom, ako nije, kada će biti i da se konačno zna, a mi smo dali podršku NADA koju čine koalicija POKS i novi DS, za uvođenje redovnog služenja roka? Hvala.

PREDSEDNIK: Reč ima Danijela Grujić.

DANIJELA GRUJIĆ: Zahvaljujem se.

Poštovani građani, postavljam pitanje predsedniku Narodne skupštine, gospodinu Vladimiru Orliću – kako objašnjavate falsifikovanje stenografskih beleški skupštinske sednice od četvrtka 22. juna u koje sam lično imala uvid tog dana, posredstvom kolege Miše Gavrilovića koji ih je zatražio odmah, što je utvrđeno 27. juna, a iz kojih je nestalo dobacivanje poslanika Nebojše Bakareca – „ubijaš penzionere u Aranđelovcu“? Ko je za to odgovoran i da li će snositi neke posledice? Kako, gospodine Orliću, mislite da zavedete red u skupštinskoj sali kada uporno ne postupate po skupštinskom Poslovniku, ne reagujete na uvrede, proboj vulgarnosti i primitivizma od strane vladajuće većine dok se ide i korak dalje, sada očigledno, i sa falsifikovanjem transkripta?

Postavljam pitanje ministru prosvete – da li će Ministarstvo prosvete razmotriti i preispitati slučaj profesorske sociologije iz Zrenjaninske gimnazije Senke Jankov protiv koje je pokrenut proces suspenzije, očigledno po političkoj liniji, zbog poziva koji je uputila svojim đacima za učešće na mirnim građanskim protestima „Srbija protiv nasilja“? Zahtevam da se Ministarstvo hitno oglasi povodom ovog slučaja i obustavi ovaj sraman proces političkog progona koji očigledno za cilj ima da se ućutkaju prosvetni radnici.

Postavljam pitanje ministarki kulture – da li će Ministarstvo kulture konačno reagovati i zaštititi glumce izložene bezočnim napadima po političkoj liniji zbog podrške građanskim protestima „Srbija protiv nasilja“? Da li će ministarka Maja Gojković i sama simbolično stati uz glumce i prijaviti se na spisak za odstrel, dajući vlastitim primerom tako šansu da ovo društvo konačno izađe iz začaranog kruga agresije? Osim toga, da li znate ko je odgovoran za iznošenje podataka u javnost o zaradama glumaca i da li ćete osuditi taj postupak?

Na kraju postavljam pitanje premijerki Ani Brnabić i Vladi Republike Srbije – kada će u Zrenjaninu biti uspostavljeno snabdevanje prečišćenom čistom vodom, pitkom vodom i da li će iko odgovarati za nerealizovane ugovore i propale investicije grada Zrenjanina u vidu subvencije u fabriku vode, počev od 2012. godine do danas, s obzirom na neprocenjivu decenijsku štetu po zdravlje koje trpe građani Zrenjanina? Da li iko pomišlja na štetu koju su građani Zrenjanina imali po zdravlje usled dvodecenijskog nedostatka čiste pijaće vode i upotrebe ovakve vode sa prekomernom količinom arsena, čak 10 puta većom od dozvoljene, za higijenu i za pripremu obroka? Građani Zrenjanina su samo u proteklih 10 godina oštećeni minimalno za 143 miliona evra.

Ovaj slučaj, osim toga, ima i vrlo verovatne, dugoročne korupcijske implikacije i kršenje zakona još od raspisivanja tendera za fabriku vode. Svi rokovi su odavno probijeni, pak i ovaj poslednji prema kojem je u prvom kvartalu ove godine trebala da potekne ispravna tehnička voda sa zrenjaninskih slavina, što se nije dogodilo, a fabrike još uvek nema, a pri tome su dva čoveka zadobila teške telesne povrede u eksploziji u fabrici vode decembra 2020. godine i danas su socijalni slučajevi, a obraćali su se čelnicima grada za pomoć bezuspešno.

Epilog je taj da Zrenjaninci 19 godina žive bez čiste pijaće vode. Voda ima prekomernu količinu arsena, čak 10 puta veću od dozvoljene. Ovo je pitanje posebno važno i aktuelno, s obzirom da je 6. jula prošle godine u Vladi Republike Srbije u prisustvu premijerke Ane Brnabić, dakle, uz garanciju Vlade, potpisan Ugovor o realizaciji projekta prečišćavanja vode za piće u Zrenjaninu. Reč je o koncesiji na 25 godina između grada Zrenjanina i JKP „Vodovod i kanalizacija Zrenjanin“ i kompanije „Metito“ iz Ujedinjenih Arapskih Emirata. Zahvaljujem se.

PREDSEDNIK: Što se tiče pitanja koje ste uputili meni, upravo ste se pozvali na poslanika Gavrilovića koji je, takođe, pitao za stenogram i dobio svoj odgovor i sad ste vi verovatno njegov zastupnik u daljoj raspravi, a rekao sam njemu i prošli put. Tačno znamo da će ovako da bude. Svaki put iznova ćete da pričate o istoj stvari, ali na drugi način, i nove stvari da izmišljate sada kada više, očigledno, nema o čemu da se priča i kada više niko od vas ne zna ni šta da kaže, jer smo sve slušali po 100 puta ista, ni šta na račun države, šta na račun Vlade, šta na račun ministra Gašića, a sad ste krenuli da se obračunavate sa transkriptom i da polemišete sa steno beleškama. Znači, neverovatni ste, neverovatni.

Vi mene pitate zašto je nešto izmenjeno u transkriptu od pre nekoliko dana, a pazite sada, a samo da se podsetite i vi kako je to sve išlo, prvo ste govorili da tog transkripta nema, nije objavljen. Sad vi kažete – vi ga čitali, kad? U četvrtak. Pitanje je bilo – zašto nije objavljen u četvrtak, odnosno zašto nije objavljen u petak, zašto je to navodno kasnilo? Jel objavljen ili nije objavljen? Jeste li ga čitali ili ga niste čitali? Onda kada je objavljen, nalazi se na sajtu sve uredno i nikakvih tu problema nema i nikada nije bilo problema da na sajtu možete da pronađete sve što vam je potrebno.

Sad je druga stvar. Sad je priča – zašto u njemu ne piše nešto što vi želite da piše ali, pazite sada, to nešto se navodno odnosi na dobacivanje iz klupe poslanika Bakareca. Dakle, ne na ono što treba, što je obaveza da se nađe u transkriptu, a to su sadržaji vaših govora, vaših obraćanja, nego ne piše da dobacuje Nebojša Bakarec.

Gledam, ljudi, ne mogu da verujem, tražim jutros, hajde pokažite mi kako izgleda stenogram od tog dana, a u njemu stoji „Nebojša Bakarec dobacuje sa mesta“, onako u zagradama i sad kaže – ne piše šta, šta ko kaže, šta je ko dobacio iz klupe. Moram da vas pitam – da li ste vi zaista realni kada se tim stvarima bavite, kada se tim stvarima na taj način bavite, pa u tim steno beleškama stoji, ne na jednom, nego na deset mesta „Aleksandar Jovanović dobacuje iz klupe“ i vi sad očekujete da neko ko vodi beleške može da čuje šta svako od vas u klupi viče ili priča jedan poslanik sa drugim ili šapuće? Da li zaista mislite da je to moguće, da je to fizički moguće da oni ljudi koji vode steno beleške treba da čuju i šta Ćuta Jovanović dobacuje iz klupe i šta vi dobacujete, a dobacujete neretko i svi ostali i onda sve to je opet nedovoljno i malo, iako je potpuno svaki smisao izgubilo?

Vidim danas u vašoj štampi, tajkunskoj, zaključak – a za sve to je kriv Bata Gašić, znači, za to da li je neki poslanik nešto vikao drugom poslaniku u sali i za to je sad kriv ministar Gašić.

Dakle, ja ne znam, posle onoga što smo slušali o lošoj karmi, o maleru i drugim čudima, ima li još nešto besmisleno na ovom svetu da već niste uradili ili kazali i niste uzeli da se time bavite? Znači, šta sad, treba da bude smenjen ministar Gašić zbog toga što vi kažete da je neki poslanik nešto dobacio nekom drugom, pa da li to piše šta mu je rekao ili ne piše šta mu je rekao?

Dakle, neverovatni ste, svi u paketu. Biće verovatno krvi ministar Gašić i za to što opet niste došli jutros. Jutros ili u drugom pokušaju da utvrdimo kvorum. Evo, i poslanik Gavrilović o kom smo počeli da govorimo opet nije tu.

E, zbog toga mora da bude neki ministar da bude smenjen u Vladi. Čudo božije ste svi zajedno, koliko god vas ima.

Reč ima Tatjana Jovanović.

TATJANA JOVANOVIĆ: Hvala.

Poštovani građani Srbije, uvaženi predsedavajući, koleginice i kolege narodni poslanici, nalazimo se u osmoj nedelji zasedanja Narodne skupštine Republike Srbije, najpre sazvane u redovnom, a potom i vanrednom zasedanju, čiji su povod dva masovna ubistva koja su se desila početkom maja ove godine.

U proteklim nedeljama imali smo priliku da od strane mnogih govornika čujemo različite interpretacije vezane za razloge generisanja nasilja i uzroke i okolnosti koji su prethodili masakrima u „Ribnikaru“ i selima u okolini Mladenovca i Smedereva.

Često, uz svo uvažavanje narodnih poslanika, sa tolikom ubeđenošću pojedinih govornika, da su upravo njihova razmišljanja i zaključci najispravniji i najbliži istini, a da pri tom njihova primerna profesionalna vokacija nije ni izdaleka blizu strukama i profesijama koje trebaju da se ovom kompleksnom problematikom bave na profesionalan, odgovoran i objektivan način kako pravila struke nalažu.

U skladu sa temom kojom se trebamo baviti studiozno i sa puno pažnje, postaviću pitanje koje se upravo tiče unapređenja procedure za dobijanje uverenja o zdravstvenoj sposobnosti lica koja podnose zahtev za nošenje oružja.

Poznato je da se u ovoj proceduri pre pomenutih dešavanja koja su nas duboko, iskreno potresla u očiglednoj manjkavosti i pre ovih tragičnih događaja kada je rodno zasnovano nasilje dospelo u fokus javnosti, najavljivane su izmene koje sada obuhvataju osim opšteg lekarskog pregleda i laboratorijske analize testiranje na psihoaktivne supstance ukoliko indikacija za to postavi specijaliste medicine rada ili psihijatar, ispitivanje čula vida i sluha i vestibularnog aparata.

Posebno mesto pripada psihologu koji upotrebom psihološkom insturmentarijom vrši procenu posebno kognitivnog i emocionalnog dela ličnosti ispitanika, odnosno načina na koji razmišlja i donosi zaključke kao i emocionalnu stabilnost.

Sve ovo regulisano je pPravilnikom o utvrđivanju zdravstvene sposobnosti fizičkih lica za držanje i nošenje oružja iz 2016. godine. Međutim, ovim Pravilnikom se ne predviđa uključivanje ORL specijaliste u tim koji vrši procenu, posebno kada se govori o funkcionalnosti vestibularnog aparata i sluha.

Takođe je poznato da je specijalizacija iz neuropsihijatrije ukinuta još pre dvadesetak godina, a ovom oblašću se sada bave psihijatar i neurolog koji nije deo ekspertskog tima koji daje svoje mišljenje o sposobnosti za nošenje oružja, a u samom Pravilniku pobrojane su i neurološke bolesti koje su apsolutno kontraindikacija za dobijanje pozitivne ocene.

Prvo pitanje koje postavljam Ministarstvu zdravlja i uvaženoj ministarki, profesorki Danici Grujičić, da li se planira skorija revizija Pravilnika o utvrđivanju zdravstvene sposobnosti fizičkih lica za držanje i nošenje oružja koje podnose zahtev za iste proširenjem ekspertskog tima koji će donositi odluke o zdravstvenoj sposobnosti ispitanika?

Međutim, izmenom same procedure, ne umanjujemo mogućnost da pozitivan odgovor o zdravstvenoj sposobnosti dobiju lica koja zdravstveno nisu podobna za nošenje oružja. Naime, decenijama unazad građani Srbije koriste zdravstvene usluge kako javnog, tako i privatnog zdravstvenog sektora. Nepostojanje jedinstvenog zdravstvenog kartona koji će integrisati zdravstvene informacije svakog od nas, prepoznati od strane NALED-a kao jedan od ključnih administrativnih problema u svoj kompleksnosti i važnosti zdravstvenog sektora.

Digitalizacijom zdravstva koje u svom Ekspozeu uvažena premijerka, gospođa Ana Brnabić navela s pravom kao prioritetni zadatak podrazumeva i formiranje elektronskog kartona za svakog konzumenta zdravstvenih usluga, koje će uredno biti evidentirane sa svim pruženim zdravstvenim uslugama od dijagnostičkih do terapijskih procedura i na svim nivoima zdravstvene zaštite – primarnom, sekundarnom i tercijalnom.

Međutim, činjenica je da zdravstvene usluge dobijene u privatnom zdravstvenom sektoru neće biti vidljive u elektronskom kartonu. To praktično znači da podaci o psihijatrijskom lečenju, lečenju zavisnosti od alkohola i ostalih psihoaktivnih supstanci, poseta neurologu, oftamologu, oralspecijalisti i psihologu neće biti vidljive onima koji odlučuju o zdravstvenoj podobnosti lica za posedovanje oružja, jer nemaju kompletan uvid u zdravstveni bilten ispitanika.

Moje drugo pitanje takođe se odnosi na Ministarstvo zdravlja, da li se u kontekstu preduzimanja mera nakon masovnih ubistava u Srbiji početkom maja meseca ove godine planira i kompletiranje elektronskog kartona i zdravstvenim podacima iz privatnog zdravstvenog sektora? Zahvaljujem.

PREDSEDNIK: Hvala.

Reč ima Uglješa Mrdić.

UGLjEŠA MRDIĆ: Zahvaljujem, predsedniče Orliću.

Imam nekoliko pitanja. Prvo pitanje upućujem Zaštitniku građana Republike Srbije i Poverenici za zaštitu ravnopravnosti, a tiče se svih pretnji i uvreda koje su izrečene u Skupštini Srbije od strane opozicije, a upućene na račun naših uvaženih dragih koleginica iz SNS.

Dakle, imali smo prilike i prošle nedelje i pre i dve i tri nedelje da čujemo najgore moguće stvari što poslanici opozicije mogu da upute uvaženim koleginicama SNS, Neveni Đurić, Sandri Božić i drugim koleginicama i očekujemo sada adekvatnu reakciju i odgovore nadležnih institucija, a prvenstveno da čujemo reakciju Zaštitnika građana i Poverenice za zaštitu ravnopravnosti.

Drugo pitanje upućujem isto nadležnim državnim institucijama u Srbiji i uopšte u javnosti, a tiče se najavljenih blokada međunarodnih puteva, najavljene blokade Beograda, ali ono što je najgore u svemu tome, što deo opozicije koji učestvuje na protestima najavljuje blokadu bolnica. Dakle, to je ludilo mozga što najavljuju. Žele da blokiraju KBC „Mišović“, Institut Dedinje, Institut Banjica, VMA, da blokiraju prilaze jednim od najvažnijih zdravstvenih institucija u Beogradu i u Srbiji. Jasno je da je to ludilo mozga, to građani treba da saznaju.

Ja razumem vašu nervozu vas iz opozicije jer, na primer, na obilaznici oko Beograda vidi se koliko je Srbija napredovala, koliko je Srbija ojačala, ali to nije razlog da koristite svaku priliku da blokirate Srbiju. Blokiranjem bolnica direktno ćete ugroziti zdravlje građanima Srbije, građanima Beograda i svim korisnicima ovih bitnih zdravstvenih institucija.

Na kraju, želim da uputim jedno pitanje i apel međunarodnim institucijama, a tiče se jednog, najblaže rečenog nedopustivog, neljudskog gesta od strane albanskih policajaca koji su juče, na Vidovdan, uperili puške u Danila Vučića, u sina našeg predsednika Aleksandra Vučića. Uperili su puške u Danila i pitali ga za ime oca, tražili mu da skine majicu na kojoj piše „Predaja nije opcija“.

Danilo im je jasno odgovorio da je kada su ga pitali za ime oca, jasno je rekao da je to Aleksandar, da je to njegov otac, da je to i vaš predsednik. Majicu mu nisu skinuli, obraz mu nisu ukaljali zato što „Predaja nije opcija“.

„Predaja nije opcija“ ni za Danila Vučića, ni za Aleksandra Vučića, ni za nas iz SNS. „Predaja nije opcija“ za sve nas građane Republike Srbije koji žele dobro Srbiji. Dakle, s jedne strane imamo vas koji podržavate postupke albanskih policajaca, koji po društvenim mrežama reagujete tako što pokazujete podršku Kurtijevim policajcima što su uperili pušku u sina predsednika Republike Srbije. To govori o vama, to govori o vama šta mislite o građanima Srbije.

Ovo vaše najavljeno blokiranje puteva i bolnica isto govori šta mislite o Srbiji i o građanima. Međutim, građani to vide. Jasno je da će građani na narednim izborima da kazne tu vašu politiku, tu vašu politiku blokade, rušenja institucija i podrške svima onima koji ne ćele dobro Srbiji.

Sa druge strane je ona Srbija, većinska Srbija koja podržava razvoj Srbije, koja podržava politiku mira i stabilnosti, koja podržava politiku Aleksandra Vučića, jer politika Aleksandra Vučića gradi Srbiju, jača Srbiju, čuva Srbiju. Čuva i vas iz opozicije koji ne želite dobro ni porodici Aleksandra Vučića, ni nama iz SNS. Čuva i vas koji nas vređate, koji pokušavate da nas ponizite, kojima je smešna odbrana Srbije i koji ne želite dobro ni jačanju institucija, samim tim ni Srbiji.

Ali, na sreću narod je taj koji odlučuje, a ne vi, a narod je uvek jasan, narod će uvek da podrži ono što je dobro i za njih i za našu Srbiju, a to je politika koja nas vodi u sigurnu budućnost, a to je politika našeg predsednika Aleksandra Vučića. Živela Srbija.

PREDSEDNIK: Hvala svima.

Nastavljamo sa radom.

Obaveštavam vas da su sprečeni da sednici prisustvuju sledeći narodni poslanici: Veroljub Stevanović, Usame Zukorlić, Vladan Zagrađanin, Sanja Ćalović, Ksenija Marković.

Nastavljamo pretres o Trećoj tački dnevnog reda.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju predsednik i članovi Vlade Republike Srbije.

Pozdravljam predsednicu Vlade i nastavljamo sa listom prijavljenih za reč.

Reč ima narodni poslanik Branimir Jovanović.

BRANIMIR JOVANOVIĆ: Hvala predsedniče.

Poštovana predsednice Vlade, koleginice i kolege, Socijaldemokratska partija Srbije neće podržati predlog da se smeni ministar unutrašnjih poslova Bratislav Gašić.

Mislim da je dovoljno da navedem dva razloga. Prvi je taj što smatramo da nema njegove lične odgovornosti i da nema njegove lične krivice za tragedije koje su se dogodile u Školi „Vladislav Ribnikar“ i u selima Malo Orašje i Dubona, a koje su u stvari i bili povod da uopšte raspravljamo o ovoj tački dnevnog reda.

Drugi razlog je taj što smatram da bismo na ovaj način uveli jedan opasan presedan u naš politički društveni život i to bi moglo da bude predmet zloupotrebe budućnosti.

Nama u ovom trenutku su potrebna rešenja, a ne ostavke. Skoro dva meseca se kreira atmosfera u društvu da je vlast direktno odgovorna za tragedije koje su se dogodile i umesto da razgovaramo o konkretnim predlozima, umesto da tražimo efikasne mehanizme i rešenja, uporno se pokušava da se ova tema svede na politički teren.

Najlakše je tražiti ostavke, ali time ne dobijamo ništa. Smatram da je nama u ovom trenutku potrebniji dijalog, da razgovaramo o tome kakvo društvo želimo, koje su to vrednosti koje želimo da ugradimo u temelje našeg društva i to ne da razgovaramo samo na ovoj sednici, ne sam danas, ne u narednoj sednici, nego i u mesecima koji dolaze.

U danima kada je zaista posle ove dve tragedije situacija bila veoma teška i kada je situacija bila osetljiva smatram da je MUP-a donelo dobre mere, odnosno Vlada Republike Srbije, da su mere bile u pravom trenutku, a posebno bih pohvalio akciju koja se odnosi na razoružanje i podatak da je u ovih skoro dva meseca vraćeno preko 72.000 komada oružja i skoro četiri miliona komada municije, govori o tome koliko su ove mere bile dobre i da su dale rezultat.

Niko nije mogao da nasluti da će se tragedije ovakvih razmera i ovog tipa dogoditi kod nas. Nemoguće je bilo preventivno delovati u takvoj situaciji. Činjenica je i da se posle ovih tragedija niko u društvu ne ponaša isto, da svi gledamo drugačije na ovakva pitanja.

Očigledno je da se promenila svest kod ljudi. Ljudi su počeli da shvataju koliko je opasno da poseduju oružje, ljudi su baš zbog toga i vratili ovoliku količinu oružja.

Mi moramo i u narednom periodu da šaljemo takve poruke da edukujemo ljude i da ukazujemo na opasnost od neadekvatnog držanja oružja i municije i da je to posebno opasno za porodice onih ljudi koji drže oružje u svojim domovima na posredan ili neposredan način.

Takođe, Socijaldemokratska partija Srbije podržava i mere koje su najavljene, koje će biti donete, pre svega one mere koje se odnose na izmenu Zakona o oružju i municiji, kojima bi se pooštrili uslovi za držanje i nošenje vatrenog oružja.

Takođe su neophodne i izmene zakonskih normi koje podrazumevaju oštrije sankcije za određena krivična dela.

Rekao sam da drugi razlog zašto nećemo podržati predlog da se smeni ministar unutrašnjih poslova taj što smatramo da je to jedan opasan presedan. Da bi svako u budućnosti mogao da se pozove na takav slučaj, da za zloupotrebi i da optuži bilo kog ministra ili celu Vladu za nešto za šta nisu odgovorni. Ne govorim to samo za dve, tri ili četiri godine, već govorim da bi u nekih 10, 15 godina, ako bi se usvojio takav jedan princip, imali jedan sistem koji bi lako mogao da se parališe i koji bi svako mogao da zloupotrebi.

Podsetiću i da smo nedavno raspravljali i SDPS će podržati predlog da se formira anketni odbor koji treba da utvrdi sve okolnosti koje su dovele do tragedija početkom maja meseca, ali tu nailazimo na jednu nelogičnost. Traži se smena ministra policije, a da pritom nije ni formiran anketni odbora, da još nismo ni utvrdili okolnosti i eventualne propuste, ako ih je bilo, i ko je napravio propuste. I van svake pameti je da na osnovu paušalnih procena prvo nekog smenjujemo, a onda utvrđujemo da li je kriv, odnosno da li uopšte ima njegove krivice u svemu tome.

Zbog toga nećemo podržati ovaj predlog. Ali, ono što možemo da podržimo to je dijalog, da radimo na tome da jačamo institucije, da imamo jedinstveno delovanje porodice i škole, da u kontinuitetu unapređujemo naš obrazovni sistem i to je jedini put na koji možemo da se oslonimo da neželjene oblike ponašanja pre svega kod mladih ljudi svedemo na minimum, na najmanju moguću meru.

Takođe, moramo stalno da šaljemo poruke mladima, da šaljemo poruke deci, da poštuju svoje vršnjake, da cene jedni druge, da uvažavaju različitosti. Jedino tako možemo da gradimo i da poboljšamo sistem vrednosti i na taj način jedino možemo i da unapredimo naše društvo, a međusobne optužbe neće nam doneti zaista ništa dobro i svi moramo da budemo svesni toga da ne smemo da dozvolimo da zbog kratkoročnih političkih ciljeva i političkih poena dugoročno uništavamo naše društvo. Hvala.

PREDSEDNIK: Povreda Poslovnika.

RADOMIR LAZOVIĆ: Hvala, predsedavajući.

Hteo bih da ukažem na povredu Poslovnika, član 205. Pošto je danas poslednji četvrtak u mesecu hteo sam da vas pitam – da li ste obavešteni od strane Vlade koji ministri ne mogu da prisustvuju sednici i ukoliko jeste možete li obavestiti i nas i da li je ovo povreda Poslovnika ili nije? Hvala.

PREDSEDNIK: Dobro.

Kao što znate, takvo obaveštenje mi dostavljamo tokom dana kada je poslednji četvrtak u mesecu i dobiće ga danas sve poslaničke grupe u skladu sa članom 205.

Tako da, ništa se ne brinite. Kao i svaki put, sve uredno, lepo dobijate, uredno dobijete na poslaničku grupu informacije.

(Radomir Lazović: Piše tri dana.)

Što vičete sada?

Jeste li dobili reč po Poslovniku? Da li ste sami govorili koliko god ste vi sami želeli? Da li ste rekli sve što sve vi želeli da kažete? Jel tako bilo? Jeste. Tako je bilo.

Dakle, kada ste vi zaključili da ste rekli sve ili dovoljno, vi ste seli. Onda nema nikakvog smisla da posle toga sa mesta vičete bilo šta. Saslušajte lepo, pristojno odgovor. Tražite ili ne tražite da se o tome Skupština dodatno izjasni.

(Radomir Lazović: Ne.)

To je sve. Nema potrebe bilo šta drugo da radite mimo ovoga što sam vam rekao sada. Da li ste me razumeli? Mislim, da ovo što sam vam rekao nije bilo teško za razumeti.

Dobijate i vi i sve ostale poslaničke grupe tu informaciju danas. Nikakav problem nemamo sa tim. I da, doći će Vlada između 16,00 i 19,00 časova. Imaćete priliku da postavite pitanje ako vas to brine, a nema razloga da vas brine bilo šta. Kao što vidite sve radimo po Poslovniku, apsolutno sve.

Ovo je bilo moje obrazloženje. Ide pitanje. Da li tražite da se Skupština izjasni? Ne tražite.

Vidite kako može sve lepo. Samo kada pokušate lepo.

Jelena Jerinić, isto povreda Poslovnika.

JELENA JERINIĆ: Hvala predsedavajući.

Povređen je član 27. koji predviđa da vi kao predsednik Narodne skupštine treba da se starate o primeni Poslovnika.

Takođe, to se odnosi na činjenicu da vi kada se starate o primeni Poslovnika, takođe treba da informišete javnost istinito o tome šta u Poslovniku piše. U Poslovniku, u članu 205. piše – da se, stav 2, Vlada pisanim putem obaveštava Narodnu skupštinu o tome koji članovi Vlade ne mogu da prisustvuju sednici Narodne skupštine na kojoj se Vladi postavljaju poslanička pitanja, najkasnije tri dana pre dana određenog u stavu 1. ovog člana.

U tom smislu vaša je dužnost da kada vam je uključen mikrofon i kada je to u direktnom prenosu, građane i građanke pravilno o tome informišete, a ne da govorite da ćemo mi to dobiti u toku dana, jer to nije rok predviđen Poslovnikom.

Hvala vam.

PREDSEDNIK: Ako ne grešim i vi ste sada rekli sve što ste smatrali da treba da kažete. Sami zaključili kada je dovoljno i isključili se. Da ne bude posle da imate neki poseban razlog za vikanje iz klupe. Samo da to razjasnimo na početku. Nema razloga da vičete sada.

Može moje obrazloženje. Hvala vam puno. Idemo još jednom.

Uvek kada je poslednji četvrtak u mesecu dobijate i vi sve ostale poslaničke grupe precizno informaciju, to je znate ovako jedan papir na kome piće – Vlada obavestila Skupštinu, a onda mi prosledili svima vama, ko od ministara u Vladi neće prisustvovati tokom onog dela sednice koji je opredeljen za postavljanje pitanja Vladi, kada je poslednji četvrtak u mesecu.

Ja vam kažem, malopre sam rekao i vašem poslaniku Lazoviću. Dobićete vi to sve i danas. Ako vas zanima što niste dobili pre tri dana ili možda pre 13 dana, mislim da su tu razlozi sasvim očigledni. Vi znate kako ide ova sednica. Da li ste vi znali pre tri dana da li će glasanje da bude tog dana ili sutradan ili danas, da budemo potpuno iskreni i otvoreni, bez ikakvog foliranja ovde? Nemate pojma.

Vaš Lazović je najavljivao da će glasanje da bude u utorak, sredu ili četvrtak. Nemate pojma. Vi ste računali da će sednica da bude izvesno i završena ili da ćemo da završimo ovu raspravu. Kao što vidite, pošto je sednica takva da i ovlašćeni predstavnik može da se javi i dobije reč kad god hoće i da neretko izazivate reakcije kada govorite, pa se javljaju narodni poslanici i sa jedne i sa druge strane da na to odgovore i koliko samo zloupotrebljavate pravo na povredu Poslovnika svi, nemoguće je da planirate neko vreme na taj način. I vi niste mogli da znate, kao što niste ni znali, pa je zato i Lazović pogrešio u svojim sportskim prognozama, da li će ovaj četvrtak da bude radni ili neće da bude radni.

Vidite kako je jednostavno. Kako je jednostavno samo kada se ne prenemažete zbog potrebe da se nešto kaže u prenosu, ne vi lično, govorim načelno, na ono što radite svi vi sa te strane. Evo vidite kako se Lazović zabavlja, kako vrti glavom, peva nešto. Od muke pevate. Mnogo vam je teško, teška vas muka mori. Morate svaki dan da dođete u deset, pa onda da imate pauzu za ručak sat vremena, pa da idete u šest. Au, što vam je teško. Samo objašnjavam tu vašu muku. Tu vašu muku objašnjavam, da me posle gospođa Jerinić ne bi opominjala, da ja moram da govorim istinu, evo samo sam istinu objasnio.

E, sada mi vi kažite, pošto sada ide moje pitanje po Poslovniku. Da li tražite da se Skupština izjasni?

(Jelena Jerinić: Da.)

Izjasnićemo se.

I to možemo lepo, kada hoćete. Vidite kako možete kada hoćete.

Reč ima Danijela Nestorović.

DANIJELA NESTOROVIĆ: Poštovani građani Srbije, poštovane kolege i koleginice poslanici.

Naime, ovih dana smo imali priliku da slušamo nešto što naliči na odbranu i potpunu negaciju bilo kakvog vida odgovornosti. Ja ću ovim putem precizno i jasno samo objasniti i premijerki i prisutnom ministru, ukoliko im to već nije jasno, šta znači ta objektivna odgovornost i zašto bi ministar u ovoj situaciji bio odgovoran, bez obzira na postojanje lične odgovornosti. Pošto vidim da neke kolege ovde mešaju te pojmove, objektivne i subjektivne odgovornosti.

Kao što i sami znate, postoji Ustav kao najviši pravni akt ove zemlje koji garantuje pravo na život. Imate pravni okvir u kome su predviđeni zakonima, uredbama, pravilnicima, odgovarajuća ovlašćenja samog MUP-a u pogledu vatrenog oružja, odnosno mogućnosti za njegovo posedovanje korišćenje, kao i za rad samih streljana. Takođe imate i pravni mehanizam kontrole upotrebe, korišćenja i čuvanja odružja.

Kako je više nego očigledno da ovo nije učinjeno, odnosno da nisu ispoštovani ni Ustav, ni pravni okvir, ni pravni mehanizmi koji postoje, sasvim je logično i opravdano očekivati da će premijer koji je postavio na ovo mesto ministra unutrašnjih poslova preispitati razloge za njegovu ostavku, odnosno za njegovu smenu.

Naime, ja sam kao poslanik dana 23. maja ove godine postavila pitanje MUP-u u pogledu vođenja propisne evidencije vezano za same streljane koliki je broj tih streljana, koliko lica ima dozvolu za posedovanje oružja, koliko streljana ima dozvolu za rad, da li maloletna lica posećuju streljane i da li MUP poseduje evidenciju o tome koliko je maloletnih lica u poslednjih godinu dana koristilo usluge streljana. Znate šta sam dobila kao odgovor?

Dobili sam odgovor da je MUP 4. maja ove godine naložilo da se izvrši kontrola rada svih streljana i pripremi propise o uslovima i načinu korišćenja streljana uključujući zabranu pristupa maloletnim licima. Znači, vi ste dan nakon tragedije tek odreagovali, a imali ste kao što malopre navedoh u Ustav i pravni okvir i mehanizme.

Pre neki dan je premijerka na sednici izjavila da imamo smanjenu stopu kriminaliteta i da je za to zaslužan prisutni ministar unutrašnjih poslova. Gospođo premijerka, naveli ste podatak koji je star čitavih deset godina. Znači, to nije u poslednjih godinu dana. Ministar je ministar manje od godinu dana i nije njegova zasluga smanjenje stope kriminaliteta. Ja bih vas zamolila da nam danas odgovorite, barem da nam navedete jednu jedinu zaslugu prisutnog ministra za smanjenje stope kriminaliteta i da nam na taj način objasnite šta je to učinio Bratislav Gašić u okviru MUP-a što ga kvalifikuje za tu funkciju?

Kao što znate i sami, da bi neko bio ministar unutrašnjih poslova, neophodno je pre svega da radi na profesionalizmu, na smanjenju odnosno depolitizaciji policije, da poseduje integritete, dignitet, da sprovodi zakonitost u radu, da sprečava sukobe interesa. Postojeći ministar unutrašnjih poslova ne ispunjava nijedan od gore navedenih uslova i vi to vrlo dobro znate. Njegova rečenica koju je izgovorio na jednoj od ovih sednica je bila – moj veliki prijatelj i brat Safet Pavlović. Ministar unutrašnjih poslova sebi ne sme da dozvoli da takve stvari izjavljuje. On je ministar svih građana. To sa kime se on privatno druži, da li su to kriminalci osumnjičeni, optuženi, to je njegova privatna stvar. Njemu treba da budu prijatelji svi građani Republike Srbije, a on sam treba da osudi svako kriminalno ponašanje, što nikada nije učinio. Iz tog razloga smatram da Bratislav Gašić ne zaslužuje da vrši posao ministra unutrašnjih poslova. Hvala.

PREDSEDNIK: Hvala.

Reč ima Đorđe Kosanić.

ĐORĐE KOSANIĆ: Zahvaljujem.

Poštovana predsednice Vlade gospođo Brnabić, poštovani ministre gospodine Gašiću, poštovani predsedniče Skupštine gospodine Orliću, dame i gospodo narodni poslanici, na samom početku u ime Jedinstvene Srbije i u svoje lično ime, još jednom bih izrazio najiskrenije saučešće porodicama žrtava nasilja koje se dogodilo u "Ribnikaru", u Dubonji, u Malom Orašju, ali s druge strane i porodicama žrtava nasilja koje se dogodilo bilo gde u Srbiji.

Moram da kažem da se Jedinstvena Srbija oštro protivi nasilju, uvek smo radili i uvek ćemo se boriti protiv nasilja. Mislim da ove strašne tragedije koje su nas zadesile treba dodatno da nas ujedine, a ne da nas razjedine u borbi protiv nasilja, da se stvori nacionalni konsenzus u borbi protiv nasilja.

Kada govorim o nasilju, nasilje nije problem koji je vezan samo za Srbiju, dakle nasilje je globalni problem, problem koji razdire čitav svet, čitavu civilizaciju. Kada kažem da je nasilje globalni problem, svakako da imam na umu sve ono što se događa u svetu. Dakle, imamo maltene treći svetski rat u toku, imamo velike ekonomske, političke, energetske i razne druge krize. Imamo tendenciju razaranja porodice, kao osnovne jedinice svakog društva. Imamo pokušaj menjanja sistema vrednosti, običaja, tradicije, kulture i svega onoga što je vekovima stvarano.

I kada sve to kažem, vraćam se na ove strašne tragedije koje su se dogodile kog nas. Dakle, u "Ribnikaru" nije pucao bilo koji dečak, nije pucao bilo koji trinaestogodišnjak, to trinaestogodišnjaci dečaci ne rade. Dakle, pucao je dečak kome je falila pažnja porodice, kome je falila ljubav porodice ili, pak, tu ljubav i pažnju je dobijao na krajnje pogrešan način.

Dakle, želim ovde da kažem da je zatajila porodica. Da se detetu, njegovom psihičkom stanju, sistemu vrednosti koji je izgradilo nije obraćala pažnja porodice, govori činjenica da je papir sa namerama deteta danima stajao na radnom stolu i niko nije obratio pažnju na to. U takvim uslovima nijedan sistem na svetu ne bi mogao da spreči ovu strašnu tragediju koja nam se dogodila. Dakle, zatajila je porodica i zato moramo sve učiniti da osnažimo porodicu, da društvu vratimo tradicionalne vrednosti, da porodici vratimo, svakoj porodici vratimo ljubav, veru, nadu, sklad i mir, i samo tako u svakoj porodici deca će odrastati u dobre, poštene, brižne i pravične ljude.

I kada sve ovo kažem, vraćam se na ono što je danas tema ili bolje da kažem ono što je danima tema, a mi iz Jedinstvene Srbije mislimo da ova tema nije trebalo da dođe na dnevni red Skupštine. Dakle, Predlog za glasanje o nepoverenju članu Vlade ministru unutrašnjih poslova Bratislavu Gašiću. I odmah ću reći, poslanička grupa Jedinstvene Srbije neće glasati za smenu Bratislava Gašića. Mi mislimo da nema nikakve odgovornosti Bratislava Gašića. Radi se o čoveku koji je prošao sve bezbednosne strukture. Koji god posao da je radio, radio ga je odgovorno i na profesionalni način.

Kažem, traži se smena Bratislava Gašića, i pitanje je zašto je tačno odgovoran Bratislav Gašić. Možda zato što je kriminal u prvih šest meseci ove godine smanjen za 20% ili možda zato što je uhapšen ubica iz Priboja, policajac, ili možda zato što je uhapšen masovni ubica iz Mladenovca? Zato možda što policija i policijski službenici maksimalno odgovorno i profesionalno rade svoj posao? Zato što je ministar Gašić čitavo vreme bio sa policajcima dok nije uhapšen krvnik iz Mladenovca? Sa druge strane, moram da kažem, jel za to kriva policija? Jel su odradili sve što treba? Jel za to kriv Bratislav Gašić? Znate, najlakše je optužiti vlast za sve, ali da li je to rešenje?

I ono što je ovde važno reći, pravimo na taj način lošu atmosferu. Stvara se politička matrica za budućnost, da sutra na svakoj stvari možemo da smenimo ministra, na svakoj stvari možemo da smenimo vlast, na svakoj stvari možemo da smenimo Vladu. Mi na taj način zaista pravimo opasan presedan, otvaramo Pandorinu kutiju za budućnost, za buduće događaje. Pa zar nam je cilj, a siguran sam da nikom ovde od nas nije cilj, da stvorimo društvo sa nestabilnim političkim sistemom? Pa ne možemo vlast da optužimo za svaku stvar koja se desi. Zato nam je sada potrebno zaista makar malo političkog iskustva, političke pameti, da izađemo iz stranačkih odela, da sve, da kažem, ideološke ostrašćenosti ostavimo iza sebe i da razgovaramo, da uđemo u dijalog. To je jedini dobar put za Srbiju, to je jedini dobar put koji vodi Srbiju napred. Sve ostalo je politikanstvo.

Zato želim da vam kažem još jednom, da bih ostavio vremena još mome kolegi uvaženom koji će govoriti posle mene, da poslanička grupa Jedinstvene Srbije neće podržati smenu ministra Bratislava Gašića. Hvala puno.

PREDSEDNIK: Reč ima Srđan Milivojević.

SRĐAN MILIVOJEVIĆ: Poštovani građani Srbije, evo već mesec i po dana slušamo u ovoj sali kolege iz SNS i oni nas uveravaju da je ta amnezija jedna divna bolest, ništa ne boli, a svakoga dana čujemo nešto novo. Udružena sa političkim amputiranim moralom, dovodi do čudesnih rezultata.

Danima nas ovde gospođa Brnabić uverava da nikada niko nije tražio ničiju ostavku posle nekog masovnog zločina. I evo, dok su kamere na meni, ovde vidite da je taj SNS 12. aprila, odmah posle zločina u Velikoj Ivanči 2013. godine, tražila ostavku Bojana Pajtića, čak je i miting organizovao. I to nije rađeno slučajno. To ste radili zato što ste obuzeti pohlepom, zato što ste alavi kada je reč o vlasti, zato što ste vlastoljubivi, zato što želite vlast po svaku cenu i ne birate sredstvo da dođete do vlasti i da je držite, jer vlast je za vas skup privilegija, a nikako odgovornost. Vlast su za vas Brozove vile, vlast su za vas privilegije, a ne odgovornost prema građanima.

A onda smo čuli, kad ste taj argument, suočeni sa činjenicama, kad ste zaboravili svoju ružnu prošlost, onda ste došli do činjenice da mi nismo u stanju da obezbedimo kvorum i to vam je bio argument u raspravi. I to kažete vi, čiji predsednik Skupštine Vladimir Orlić 50 dana nije bio u stanju da sazove redovno prolećno zasedanje, jer ne možete da se dogovorite ko će da ostane u SNS, a ko će da ide u novi pokret. Pedeset dana nismo imali kvorum, pa je morala opozicija da traži sednicu Skupštine i da vas natera da radite vaš posao. I onda vi nama spočitavate da mi nećemo da radimo. A na sve to, na sve to, morali su vaši ministri da donose vaša dosijea u salu, jer niste bili u stanju aplauzom da pozdravite premijerku. Pa kad ste videli svoja dosijea, ovaj u drugom redu je toliko aplaudirao, da vam ceo prvi red išijas ima. Marko Đurić bi mu pozavideo na tom aplauzu.

E, na sve to, imamo poslanika kome se kad god se ja javim javljaju neki glasovi, i to dvojicu poslanika, Vladimira Orlića i još jednog. Oni stalno čuju neke glasove sa „Gazele“, ali nije, ja znam da je to glas Vladimira Cvijana, ali on nije nađen na „Gazeli“, on je nađen na Adi Huji, nakon što se kandidovao za predsednika SNS. Gadno je to kad čujete glasove. Da li, gospodine Orliću, možda čujete i glasove tokom noći? Možda dođu u san ti ljudi. Možda dođu one žene koje su ostale bez posla na višoj školi u Ćupriji, da bi neki od vas primali sedmu i osmu platu. Pa onda ne možete da spavate noću, pa spavate na sednicama Skupštine.

A neki poslanik non-stop priziva neke šamare. Kaže, hajde, šamarajte me. Pa ako vam je do šamara, 16. januara idite do Kosovske Mitrovice, do Ulice Sutjeska, pa da vidite kako će savest da vas ošamari, možda i tu čujete neke glasove. Recimo, što u leđa, braćo Srbi? Možda čujete glas Olivera Ivanovića. Da vidite kako je to bolno kad čujete taj glas. A onda nam kažete… Kad govorimo o Oliveru Ivanoviću, čuli ste da je ovde jedan upitnik izvučen iz konteksta. Znate li koliki upitnik stoji nad Oliverom Cvijanom, Stanikom Gligorijević, Omerom Mehićem? Cela Srbija se čudi pred tim upitnikom.

Onda nam spočitavate kako je ovde došao Ćuta odeven. Pa, da je sreće, gospođo Brnabić, da su vam svi ministri ovako odeveni i da obilaze poplavljena područja, a ne da sedite ovde i da 20 pričamo o onome što svi znamo da će se desiti. Odgovorni ste za ovu tragediju i mora da se snosi politička odgovornost. A kad ste počeli da nam pričate o odgovornosti, onda ste nam rekli – e, znate kolika je plata bila policajaca pre toliko i toliko godina?

Jel znate kolika je bila plata policajaca kada je Aleksandar Vučić bio ministar u Vladi Mirka Marjanovića? Pa, 40 maraka ste ostavili platu policajcima. Kako tad ne pokazaste brigu?

Jel znate kolika je bila hiperinflacija? Jel znate da pročitate ovaj broj? Dakle, pet hiljada 578 triliona ste ostavili hiperinflaciju u Srbiji. Bonove za so, ej, za so bonove. Soli nije bilo. Sve ste počistili, kao termiti. Ovako su izgledale novčanice – 500 milijardi.

Pitate nas – što vi niste napravili pruge i mostove? Zato što smo ovakve mostove zatekli, ovakve pruge, pa je to neko popravio da se to ne ruši posle prve kiše.

Gledajte, čudite se. Znam, boli nečista savest. Boli nečista savest.

Onda nam kažete… Samo vi polako, pa svojim rečima.

Jel znate kako su ovi mostovi porušeni? Tako što je vaš prijatelj Aleksandar Vučić kazao jednu od najsramnijih rečenica u ovoj sali – ubijte jednog Srbina, mi ćemo stotinu Muslimana. Pa, jel vi mislite da to može besplatno? Mislite da samo majke Muslimana kukaju posle te rečenice? Ne, kukaju i Srpkinje. Jeste, jeste.

Da li znato kakve su bile posledice te politike? Tri i po miliona ste ostavili bez posla. Tri i po miliona ljudi je ostalo bez posla kada ste se nekada zvali radikali. Dva i po miliona ljudi je ostalo bez zavičaja, bez zavičaja. Tamo gde ustaše sa Jasenovca nisu mogli da proteraju Srbe uspeli ste vi sa zarđalom kašikom. To je vaš uspeh. Dve stotine hiljada ljudi iz ste ostavili bez glave. To je vaša politika.

PREDSEDNIK: Ajde sad malo bar da vodite računa o tome šta pričate.

SRĐAN MILIVOJEVIĆ: I tad smo vam to i sada govorim – ne valja vam politika. Danas vam govorimo – ne valja vam Belivuk, ne valja Jovanjica, opasno je to što radite, a vi mi tvrdoglavo istrajavate na sprezi vrha režima i organizovanog kriminala, što je jedna od definicija mafije.

Evo, da vas pitam – kako je u selu Vlaški Do nađeno 23,5 hiljada benzin-hlorida, prekrusora koji se koristi za proizvodnju ekstazija, koji je zaplenjen od 2011. do 2014. godine i poslat na uništenje? Nemata odgovor. Deset puta sam to pitao.

Nas optužujete da hoćemo da ubijemo nekoga od vas, najčešće Aleksandra Vučića, a vaš generalni sekretar Vlade, Novak Nedić, upucava snajpere sa komandantom Žandarmerije i Veljkom Belivukom i Markom Miljkovićem na strelištu Vojske Srbije u specijalnoj brigadi, kasarni u Pančevu. Onda, kao u svim mafijaškim državama, dokazi o tome nestanu, jer neko je iscepao dnevnik poseta toj kasarni, a snimci sa video kamera su nestali. To SNS znači skraćeno – stranka nestalih snimaka. Nema Doljevca, nema Belivuka, nema Pančeva, pa ima li nešto da ima nekog dokaza ovde?

Onda mi kažete – idi u tužilaštvo. Išao sam nekoliko puta, sa Miroslavom Aleksićem, pa sam čuo da je u pritvoru Specijalnog suda za organizovani kriminal Darko Šarić imao tri satelitska i dva mobilna telefona i naručivao ubistva neposlušnih saradnika.

Na kraju, kada ste uhvaćeni sa rukama u pekmezu do ovde srušili su vam se mostovi? A, kako se ruše mostovi? Tako što je Zorana Mihajlović, članica vaše Vlade do pre neki dan, kazala – SNS je postala džuboks za bogaćenje i bahaćenje ministara iz redova SNS. E, tako smo došli do ovde.

Onda ste se setili Šešelja i otišli na svadbu. Ovog Šešelja čiju knjigu držim u ruci. Naslov je „Sanaderova mačkica - Aleksandar Vučić“. Remek delo srpske književnosti. Opisano je koliki ste izdajnici. Kad je objavio tu knjigu Aleksandar Vučić je kazao – Vojislav Šešelj hoće da ubije Tomislava Nikolića uz pomoć Luke Bojovića, sad mu ide na svadbu. Vi biste bili i četnici i partizani i komunisti, sve biste bili samo da vas drže za vlast.

Na kraju, gospođo Brnabić, vama sam još pre par meseci kazao da date ostavku. Evo, ja sam napisao tekst ostavke, samo treba da potpišete, ništa drugo. To sam vam napisao još 5. decembra. Evo, promenićemo datum. Lepo potpišite tu ostavku, jer vi ste nam kazali da nikada nigde u nekoj zemlji policija onako nije tukla građane kao Francuskoj. Još ste držali predavanja.

Evo slike kako policija postupa u periodu od 7. do 10. jula. Evo konjice, evo batinanja čoveka koji leži nepokretan na zemlji. Evo pripadnika klana Veljka Belivuka kako drži nogu na vratu tog čoveka i pomaže policiji da se obračunava. Isti onaj Veljko Belivuk koji vam je obezbeđivao inauguraciju Aleksandra Vučića za predsednika Srbije.

Na kraju, Aleksandar Vulin koji treba da podnese ostavku kaže – porodica Aleksandra Vučića prisluškivana je dok je razgovarala sa 26 bezbednosno interesantnih osoba. Onda, mrtav ladan kaže – mene je, znate, vrbovala jedna strana služba. Što? Rouan Atkinson ili Mister Bin je bolestan? Pa, ko njega može da vrbuje, pa samo da se snima onaj serijal o Mister Binu? Pa, samo taj u takvim državama može da bude direktor BIA.

Zato, pošto ste Srbiju pretvorili u rijaliti i samo taj jezik razumete, gospođo Brnabić, ja vam kažem, građani Srbije su vas nominovali za izbacivanje iz zdanja u Nemanjinoj 11. Građani Srbije, sloboda nas zove, marširamo u subotu…(Isključen mikrofon.)

PREDSEDNIK: To je bilo kompletno vreme poslaničke grupe.

Dakle, kompletno vreme poslaničke grupe. Sada vidite kako to izgleda kada vi kompletno vreme poslaničke grupe potrošite na svoja saznanja ili interesovanja sa Tvitera, sadržaje magazina Tabloid i tome slično štivo, a nijedan jedini sekund od kompletnog vremena poslaničke grupe, nijedan jedini sekund na temu koja je na dnevnom redu. Na temu rasprave koju ste sami tražili i vas više od 60 potpisalo, a onda vam je muka kada treba da vas dođe pola od toga. I, dobijete reč i govorite koliko god hoćete i šta god vam pade na pamet, a bukvalno šta god vam padne na pamet i vi jedan jedini sekund ne posvetite temi.

Znači, da li ste uopšte svesni o čemu ste govorili? Evo, da vas podsetim, o sazivanju Prve sednice na prolećnom zasedanju i o sopstvenom vašem, dakle, spavanju na Gazeli, o nemačkim markama, o kupovini soli 90-ih, o ustašama iz Jasenovca, o Zorani Mihajlović, o Vojislavu Šešelju, pa četnicima i partizanima, Belivuku, Mister Binu i rijalitiju.

Da li primećujete neki trag smisla u svemu ovome? U svemu onome što govorite, u svemu onome šta i kako radite? I, posle će da bude odgovoran ministar Gašić ili ne znam ko, za to što vi prolazite onako kako prolazite. Neverovatno.

Pravo na repliku.

MILENKO JOVANOV: Ne znam koliko su ovo kamere uspele da zabeleže i da li je zvuk uspeo da dopre do mikrofona nečijeg, da poslanik koji je malo pre govorio, viče – Gašića pomenuo nisam, a Gašić je tačka dnevnog reda.

Moram s tim u vezi, prvo gospodine Gašiću vama da odam veliko priznanje kako ste uspeli da uokvirite, da ne kažem neku težu reč, Kruševačku opoziciju. Oni ne traže kao ovi drugi da ih gledate, oni ne smeju ni da pogledaju u vašem pravcu, ni da vas pomenu, ni ime, ni prezime, ni funkciju, ni ništa, aluziju ne smeju da naprave. Tako da je vrlo zanimljivo.

Što se tiče ovog drugog dela, dakle, ne mogu sada sve to, isto ovo slušamo milion puta, ali bili ste prisutni, kada je prošli put takođe govoreno o tome da je SNS organizovala skup u Novom Sadu zbog Velike Ivanče. Dakle, već sam govori, pa nije tako, igrom slučaja vi ste o tome čitali u novinama, a ja na tom skupu govorio. Dakle, tada je vaš lider Bojan Pajtić želeo da usvoji deklaraciju da je Vojvodina ugrožena od Srbije i to na dan 10. aprila, na dan osnivanja NDH. To je bio razlog njegovog, a pošto vidim da uvaženi Vladeta Janković uzdiše, tako da je i DSS učestvovao na tom mitingu i upravo u ime DSS sam govorio na tom mitingu, ali dobro, on je sada prešao na neku drugu fazu bavljenja politikom, da nam prepričava tračeve i onoga što je pročitao u novinama. To je ozbiljna degradacija, ali kada vidimo kakav im je lider, nije ni čudo što su im doktori nauka takvi.

Najzad, što se tiče glasova koji mi se pričinjavaju, ne čujem glasove, osim onog dopiranja sa Gazele, jer ja verujem kada neko častan kaže, ja sam ovde sa vama dok se ne ispune zahtevi, da taj nikada neće otići i prosto ne mogu da verujem da neko može da napusti ljude koje je pozvao da blokiraju Gazelu, ali moguće da mi se pričinjavaju razni zvuci ovde. Imali smo groktanje, imali smo svašta ili što kaže narodna pesma – kuče laje, a ja mislim ti si. Hvala vam.

PREDSEDNIK: Reč ima predsednica Vlade.

ANA BRNABIĆ: Hvala.

Dakle, ni jedna jedina reč o tragediji. Ni jedna jedina reč o tragediji od strane, o monstruoznim zločinima. Sve ostalo smo čuli, sve, ponajviše zabavu, smeh, tapšanje, kikotanje, ponajviše to. Ni jednu jedinu reč o tragediji. Ni jednu jedinu reč o merama. I kao što je i narodni poslanik rekao, ni jednu jedinu reč o Bratislavu Gašiću, kaže – ni ime mu nisam pomenuo. To je tačka dnevnog reda, i to od strane zvaničnog organizatora protesta protiv nasilja.

Evo vam, poštovani građani Republike Srbije, koliko im je stalo. Evo vam, poštovani građani Republike Srbije, dokaza kakve veze to ima sa borbom protiv nasilja. Baš nikakve, baš nikakve. Nije čak ni politika, čisto politikanstvo, čisto politikanstvo. Ni jedna jedina reč istine, ali čuli smo strašne stvari.

Za one koji su propustili, ja moram da kažem, ja sam šokirana, šokirana. Čuli smo da je za srušene mostove u NATO bombardovanju, za najbrutalniju agresiju nad Republikom Srbijom, za pobijenu decu, za porušenu infrastrukturu, za nevine žrtve u Aleksincu, u Grdelici, u Somboru…

(Narodni poslanik Aleksandar Jovanović dobacuje s mesta.)

PREDSEDNIK: Aleksandar Jovanović, poslednje upozorenje.

ANA BRNABIĆ: U ostalim gradovima i selima Srbije, čuli smo da nije kriv NATO.

(Narodni poslanik Srđan Milivojević dobacuje s mesta.)

PREDSEDNIK: Milivojeviću, bez vikanja.

ANA BRNABIĆ: Čuli smo - i za to je kriv Aleksandar Vučić.

Znate, izvucite transkript, izvucite transkript i moći ćete da pročitate da je za srušene mostove kriv Aleksandar Vučić. Momak u tom trenutku verovatno od nekih 25 ili 26 godina, on je krv. On je kriv…

PREDSEDNIK: Aleksandar Jovanović, prva opomena.

Tatjana Manojlović da ne viče.

ANA BRNABIĆ: Nije kriv NATO, nije kriv NATO? Nije kriv NATO, nije kriva koalicija zemalja koje su se bez dozvole ili bez ikakvih konsultacija …

PREDSEDNIK: Hajde, nemojte to više da radite, pa nemojte da se dovikujete sa kraja na kraj sale.

Saslušajte, dao sam reč predsednici Vlade.

Jovanoviću, hoćete li da prihvatite da saslušate u miru i tišini kada govori neko drugi? Posle toga, javite se za reč, kažite šta god hoćete i vi i svi ostali.

Izvinite.

ANA BRNABIĆ: Dakle, nije kriv NATO, NATO je bio u pravu, pošto je Aleksandar Vučić kriv, to znači da je NATO bio za vas u pravu, da je NATO trebao da izvrši agresiju na ovu zemlju. Aleksandar Vučić je kriv za srušene mostove u NATO agresiji, nije NATO kriv. Pričam o ovome što je govorio narodni poslanik, o tome govorim. Ali, dobro je što ste mi rekli - o čemu pričate, ne pričam …

(Narodni poslanik Aleksandar Jovanović dobacuje s mesta.)

PREDSEDNIK: Druga opomena za Aleksandra Jovanovića.

ANA BRNABIĆ: A vama hvala što ste se udostojili da se pojavite nakon tri nedelje. Hvala vam mnogo.

Pita me jedan od narodnih poslanika, koji je takođe organizator protesta protiv nasilja, a koji se, i mnogo vam hvala na tome, udostojio da se pojavi u Narodnoj skupštini Republike Srbije i na ovoj raspravi nakon tri nedelje čitave, evo danas prvi dan, pita me – o čemu pričate? Valjda mu se ne sviđa što ne pričam o temi dnevnog reda. Pa, ne mogu da pričam o temi dnevnog reda, zato što narodni poslanik nije ni pomenuo ne temu dnevnog reda, nego ministra Bratislava Gašića, pa odgovaram.

Pričam o NATO bombardovanju zato što je on pričao o NATO bombardovanju i on pokazivao srušene mostove u NATO agresiji i rekao – nije NATO kriv, Aleksandar Vučić je kriv za srušene mostove, ergo NATO je bio u pravu, ako je Aleksandar Vučić kriv, NATO je i trebalo da nas bombarduje. To je politika, to je ono što imate da ponudite građanima Srbije. To je ono što kažete. Na čast vama i na čast takvoj borbi protiv nasilja.

Još jedna neverovatna stvar, kakvo licemerje. Kaže narodni poslanik – kamo sreće da vi ne sedite ovde, nego da obilazite poplavljena područja. Deset dana, deseti radni dan sam ovde, po temi koju ste vi tražili, po temi o kojoj ni jednu jedinu reč niste rekli, sedim, nisam napustila ovu sednicu, zato što vi smatrate da je važnije od toga da ja radim svoj posao za građane Republike Srbije, ali i od toga da i vi radite svoj posao, da se politički promovišete zahvaljujući tome što beskonačno i bezgranično možete da pričate, pa mislite da 10 dana treba da pričamo o jednim pa te istim stvari.

Da, i ja bih takođe volela da smo ovo završili efikasno za tri ili četiri dana i da sam mogla svaki svoj dan da provedem sa narodom u poplavljenim područjima, ali nisam mogla, zato što je moja obaveza da kada vi pozovete da sedim ovde koliko god treba, a koliko ću sedeti opet zavisi isključivo od vas.

Kamo sreće da ste bili u poplavljenim područjima. A zamislite da sam bila u poplavljenim područjima i nisam se pojavila na ovoj sednici Skupštine šta bi rekli. Bratislav Gašić je pola dana izašao zbog drugih obaveza i šest puta ste rekli da nije tu i oni koji su u tih pola dana u ovoj sali bili bukvalno pet minuta, kao narodna poslanica koja je govorila prva a kojoj ni ne mogu da odgovorim. Znate zašto? Pa, zato što radi ono što svaki put radi, kaže šta ima i izađe iz sale, napusti salu. I kome ja da odgovaram? A pomenula je stvari na koje sam odgovorila 73 puta već do sada, ali se politički ispromovisala, snimila, rekla šta je imala, bez obzira na to šta smo pričali ranije, bez obzira da li to samo troši vreme zarad trošenja vremena i da li ima bilo kakvog smisla to što je pričala, a nema, obzirom da sam na sve već odgovorila, i ne po ovoj tački dnevnog reda, već po prvoj tački dnevnog reda, što se tiče, recimo, streljana, i ne samo ja, već i ministar Gašić, i ne samo i ministar Gašić i ja, već i ministarka pravde Maja Popović.

Ali, nema veze, rekla žena šta je imala, ustala i napustila salu. I mogu da odgovaram kome? Praznoj klupi. Ali, kamo sreće da sam u poplavljenim područjima a ne u ovoj sali. Kakvo epsko licemerje, da ne koristim grublje reči.

Poslanik, moj poštovani prijatelj, uvaženi kolega stranački Milenko Jovanov je odgovorio za miting protiv Bojana Pajtića. Dokle ćete lagati i plasirati dezinformacije, na vama je. Čini mi se da je Milenko potpuno posvećen tome da nam na svaku laž odgovori, pa onda ne moram i ja da se ponavljam, zato što se nadam da ova sednica ima neki kraj, pa da ja pređem na svoje svakodnevne obaveze za građane Republike Srbije kao predstavnik izvršne vlasti i predsednik Vlade, a i vi, narodni poslanici, na zakone koji čekaju, a koji su izuzetno važni za životni standard građana Republike Srbije.

Još jednom podvlačim – ni jedna jedina reč o tragediji. Ni jedna.

„Gašića pomenuo nisam“, kaže poštovani narodni poslanik. „Pomenuo nisam“, a to je jedina tačka dnevnog reda u ovom trenutku. Toliko o tome i toliko o poštovanju građana, a građani neka presude kako i zašto vi abolirate NATO agresiju i čitav NATO pakt. Hvala.

PREDSEDNIK: Jel po povredi Poslovnika Vladeta Janković?

(Vladeta Janković: Pravo na repliku.)

Vi ste direktno pomenuti.

Reč ima Vladeta Janković.

VLADETA JANKOVIĆ: Hvala.

Ja moram sa izvesnim gađenjem da kažem da je ovo što je rekao poslanik presna laž. Ja sam u stanju to da dokažem pasošem, u kojem su pečati. Ja sam bio na službenom putu u Hilandaru. A ako vi možete da dokažete da sam ja prisustvovao tom mitingu, a kamoli da sam na njemu govorio, ja ću se povući iz ove Skupštine.

PREDSEDNIK: Pravo na repliku.

MILENKO JOVANOV: Niste me čuli.

Ja sam rekao da sam ja govorio i dva puta govorim da sam ja govorio, u ime stranke u kojoj smo tada bili i vi i ja.

(Vladeta Janković: Sramota me toga.)

A tek mene, ne mogu da vam opišem. Posebno kada je uvaženi Sima Avramović otišao posle vas u Vatikan pa kada sam čuo šta je posle vas zatekao, od sabranih dela „Džonija Vokera“ pa svega ostalog. Ja sam o vama imao mnogo drugačije mišljenje. Mada mi je Duško Budišin još davno govorio da ste kao sekretar Komunističke partije proganjali ljude na Filozofskom fakultetu, da ste uništavali mnoge karijere, da ste vi, pošto ste me jednom prilikom nazvali konvertitom, vi ste onda prakonvertit koji je od komuniste postao veliki demokrata ali se sada izgleda vraćate na osnovna podešavanja pa bi sada da proganjate naprednjake, jer ste na kraju karijere, pa da završite onako kako ste počeli, jednim komunističkim…

Đurđica, ti dolaziš na red, nemoj da si nestrpljiva.

… da završite karijeru kako ste je i počeli.

Prema tome, i to malo što sam imao, posle onoga što mi je Sima Avramović rekao, verujte mi, potpuno sam promenio.

Delimo isti stav o zajedničkom bivstvovanju pod istim krovom. Žao mi je što sam ikad u životu sa ljudima poput vas imao bilo kakvih zajedničkih kontakata, ljudima koji su na sav glas pljuvali Dragana Đilasa a onda bili njegovi kandidati za gradonačelnika, ljudima koji su slagali brutalno, kako kažete – presna laž, da ih je za mesto gradonačelnika Beograda podržao Vojislav Koštunica, iako to nije uradio. Čovek koji je slagao sve što je mogao, a onda, kao šlag na tortu ili jagoda na šlagu, uvredio ljude koji žive u Borči ili Marinkovoj Bari, jer oni nisu dostojni njegovog prisustva i njegove pažnje, pa će da im pošalje onaj ružni spomenik Stefana Nemanje. I vi nekom nešto da kažete! Vi ste hodajuća sramota za sebe, pre svega, i za sve koji vas okružuju!

PREDSEDNIK: Hoćete da objasnite ovo za spomenik? Imate dva minuta.

VLADETA JANKOVIĆ: Jeste li vi dopustili ove gadosti, gospodine predsedniče?

Pre svega, meni se ovde suprotno Poslovniku i suprotno pravilima koja bi vi trebalo da sprovodite, obraća direktno.

Drugo, obraća mi se neverovatnim, odvratnim lažima.

Ja sam 1968. godine bio protiv Komunističke partije tadašnje. Sedamdesetih godina sam bio jedan od tzv. „Peticionaške inteligencije“, potpisujući peticije protiv Josipa Broza Tita i štafeta i ja danas to moram ovde da govorim.

Bio sam među onima koji su pravili opoziciju komunizmu u ovoj zemlji, i sad će meni ovo ovde preko puta da kaže da sam bio komunistički glavosek!

Vi ste, gospodine predsedniče, dopustili ovakvo nedostojno ponašanje. Mene je strašno sramota što moram da učestvujem u ovoj vrsti rasprave.

Evo, čujete ovo. Jel čujete? Moram iskreno da vam kažem – stidite se.

PREDSEDNIK: Kad smo kod stida, poslušajte svoje obraćanje malopređašnje, ovo koje ste završili upravo, pa ćete da utvrdite ko ima razloga za stid.

To vam je bilo šta? Po Poslovniku ili u skladu sa najvišim standardima pristojnosti? Standardima, kako ste rekli „Peticionaške inteligencije“. Jel se tako ta inteligencija obraća?

PREDSEDNIK: Pravo na repliku.

MILENKO JOVANOV: Nemam mnogo šta da dodam. Ja sam zadovoljan, dobio sam ono što sam želeo. Konačno smo imali prilike da vidimo kako izgleda ta elita, kako izgleda ta nedostižna elita za nas plebs, koja sa gađenjem govori o nama, koja sa gađenjem kaže ovo, koja sa gađenjem sluša šta mi govorimo.

Pogledajte kako to, samo malo kad se zagrebe o prljavoj prošlosti, bude mnogo gora od onoga čega se navodno gade.

(Narodni poslanik Aleksandar Jovanović dobacuje iz klupe.)

Hvala vam na ovome što ste odigrali. Ovo je ono što sam čekao od početka sednice. Hvala.

PREDSEDNIK: Vi, Jovanoviću, samo obratite pažnju koja vas sledeća mera čeka, ako nastavite na ovaj način.

Reč ima Radovan Arežina.

RADOVAN AREŽINA: Poštovani predsedavajući, uvažena premijerko, ministre Gašiću, koleginice i kolege narodni poslanici, građanke i građani Republike Srbije, raspravom o zahtevu za smenu ministra policije, gospodina Bate Gašića, čuli smo ovih dana mnogo toga što, blago rečeno, nema dodira sa temom, ali očito da su pogledi po ovom pitanju različiti. Neka tako i ostanu, a uz patriotsku molbu da diskusijom ne ponizimo ili ne ponižavamo najveći deo pripadnika srpske policije koji čestito i časno izvršavaju svoje poverene im zadatke, i to u ovim vremenima kada je kriminal, od nekad sitnog džeparenja, dostigao visokotehnološko organizovane kriminalne radnje, i to konektovane sa celim svetom.

Srpska policija, mora se reći i naglasiti, ima svoju bogatu istoriju. Uzimajući od vremena vaskrsa države srpske, izraz Stojana Novakovića, 1807. godine u vremenu Voždovog ustanka za oslobođenje od vekovnog otomanskog ropstva, prvi put uvodimo termine – policaj, kvartir, majstor i drugi magistraturni vice-policaj. Godine 1811. smo dobili popečitelje za onutrena dela Jakova Nenadovića tj. prvog ministra unutrašnjih poslova. Desetog avgusta 1835. donesena su pravila za policajce i policiju, prva pravila o policijskom radu u Srbiji. Godine 1882. uvedena je žandarmerija u čitavoj Srbiji. Sve do danas kroz razne forme državnog uređenja, srpska policija predstavlja granitni stub odbrane naše državnosti. Da li je sve idealno? Nije, nikada nije ni bilo i daj Bože da nekada bude. Nasleđem kroz istoriju srpske policije, od narodne milicije, do promene jednopartijskog sistema, ratnih dešavanja 90-ih, državnog udara 2000. godine i svih potonjih promena koje su sledile vremenom na svim poljima društvenih dešavanja… Sve ubrzanije teku, kako kod nas tako i u celom svetu, naša srpska policija uprkos svemu ostaje svoja – srpska.

Današnja rasprava i rasprava o prethodne dve tačke dnevnog reda građanima Republike Srbije pokazala je bledo pozicioniranje u redovima opozicije bez suštinskih predloga šta i kako dalje, već jedino i samo smena, ukidanje, pa ćemo onda videti šta i kako posle. To posle Srbija je videla pre 23 godina i nije spremna za novi egzibicionizam. Daleko od toga da nije bilo i zdravih diskusija, pitanja i predloga sa svih strana iz ove sale ovog visokog doma.

Zločini i tragedija, nesvojstvena srpskom umu koje su se desile u OŠ „Ribnikar“ i Mladenovcu, sigurno nisu nešto što može da se predvidi i spreči. Da li je neko do tog nesretnog dana mogao da zamisli da će 13-godišnji dečak besomučno i bez trunke empatije pobiti svoje drugarice i drugove?

Pominje se i grubo spočitava angažovanje velikog broja policijskih službenika i raznih bezbednosnih struktura u hapšenju ubice iz Mladenovca. Ima nas ovde koji nikada nećemo zaboraviti zločin u Jabukovcu iz 2007. godine. Uporedite silu angažovanja, kako brojčanu, tako i tehničko-tehnološku, kao oruđe i oružje, a hapšenje čoveka koji je masakr izvršio sa lovačkom puškom. Ne smemo zaboraviti da su tada u pomoć pristizali i odgovorni građani i posebno lovci.

Danas se sprovodi akcija vraćanja nelegalnog oružja koju pozdravljam i pozivam da se rokovi produže do kraja leta. Veliki je broj ljudi koji su u inostranstvu gde postoji verovatnoća da neko od njih ima nelegalno oružje i da je rad da ga preda državnim organima Republike Srbije bez posledica, ali želim i imam obavezu da pomenem i jednu tihu nelagodnost koja se nalazi kod ljudi koji poseduju legalno oružje po propisima važećih zakona Republike Srbije. Tu posebno mislim na lovce i želim da ukažem i na ovu situaciju da se ovi nemili događaji ne pretvore u konsekvence prema ljudima koji poštuju propise.

Posle masakra u Jabukovcu u regiji i Policijske uprave Bor teže se dobijalo i dobija pravo na posedovanje oružja, a ono što je devijacija društvenog i ljudskog odnosa isplivalo je na površinu. Kako su mahom građani tog dela naše Srbije, kao i većina u Srbiji u porodičnom življenju u tri generacije u jednom domaćinstvu, gde ako bi slučajno igrač opštinske lige iz tog domaćinstva, unuk ušo u verbalnu svađu i koškanje posle nekog neprimerenog klizećeg starta, a to upiše prisutni policijski službenik ili neko podnese prijavu, celo domaćinstvo je automatski u većini slučajeva trajno ostalo bez naoružanja, oružja koje legalno poseduju, što moramo svi da priznamo nije nimalo fer, a to zna i da se zloupotrebljava, te vas molim da obratite pažnju i na te naše građanske porive u odnosima među nama koji nisu za pohvaliti se.

Želim takođe da vam kažem i da podsetim građane da je MUP Srbije jedan ozbiljan slojevit resor koji obuhvata i graničnu i rečnu policiju, Sektor za vanredne situacije, upravne poslove i mnoge druge i kako je MUP Srbije organizovan od policijskih stanica preko policijskih uprava do samog Ministarstva želim da ukažem na nešto što se već duže vreme provlači kao nesmotrenost ili nepažnja.

Ministarstvo unutrašnjih poslova stalno obnavlja svoj sastav. Službenici usred beneficija, a koje su zbog uslova i složenosti posla zakonom određene, ranije odlaze u penziju, odnosno sa navršenih 55 godina života. Međutim, kada se vrši raspodela potreba za službenim licima, one su zastupljene, odnosno kvote se dele po policijskim upravama.

S toga molim premijerku i ministra unutrašnjih poslova, gospodina Batu Gašića, da obrate pažnju na pogranične policijske stanice. Navešću primer PS Kladovo, jer dolazim iz Kladova. Površina teritorije opštine Kladova je 629 kilometara kvadratnih. Granica prema Rumuniji duž obale Dunava je kroz opštinu duga 92 kilometra. Policijska stanica Kladovo je 130 kilometara od PU Bor, 60 kilometara od PS Negotin.

Na njenoj teritoriji je drugi po veličini granični prelaz prema Rumuniji posle Latina, Đerdap, a prosek godina starosti policijskih službenika je 45 godina ili je prešao 45 godina, a mi trenutno imamo samo četiri saobraćajca.

Konstantno sređivanje turističkih lokaliteta, posebno poslednjom revitalizacijom tvrđave Fetislam omogućilo je turistički razvoj opštine Kladovo, time je i veći broj turista, preko 100 hiljada noćenja, a policijskih službenika je koliko sam i naveo.

Molim vas da konkursi za policajce ubuduće budu konkretizovani za određena područja određenih policijskih stanica, kao što bih zamolio da i viši delovi nekih od sektora MUP-a kao što su granična i rečna policija budu stacionirana i sa sedištem u Kladovu, kao i na drugim mestima i opštinama koje su na samoj granici.

Ministra policije, Batu Gašića, imao sam prilike da lično upoznam septembra 2014. godine kada su opštinu Kladovo zadesile katastrofalne poplave. Tada je gospodin Gašić bio na funkciji ministra odbrane. Ono što mogu da kažem i želim, to je da je ministar Gašić svojim profesionalnim pristupom, razumevanjem i bez partijskih skrupula, jer ja sam bio predsednik SPS kao opštine, a SNS je bio u opoziciji tada u Kladovu, pa zbog toga to naglašavam, neizmerno pomogao u otklanjanju posledica od poplava, kako struka kaže – hiljadugodišnjih. Ministar Gašić, uz direktnu organizaciju na terenu generala Miloslava Simovića ostaće u trajnom sećanju po dobrom građenju opštine Kladovo.

Sa iskustvom u rukovođenju bezbednosnim strukturama i resorima od 2014. godine do danas, Bata Gašić je stekao dodatnog iskustva i rutinu. Za sve to vreme, njegova lojalnost državnoj politici Republike Srbije bila je neupitna, zato je predlog za ostavku upitan, posebno u trenucima turbulentnih geopolitičkih dešavanja i posebnog pitanja života i opstanka naših sunarodnika na Kosovu i Metohiji.

Tako da, našu raspravu pomno prate oni koji ne misle dobro Srbiji i tu treba ostati racionalan, patriotski neupitan i državotvorno odgovoran, iako to na određenim socijalnim mrežama trenutno i nije popularno, ali ono što govorimo i činimo meri se sa distance i podložno je jedino sudu istinske i patriotske borbe za Srbiju, srpski narod i sve građanke i građane.

Sve ovo pokazalo je još jednom da naša bezbednosna kultura nije egal sa našim viteško-ratničkim nasleđem, pa vas molim, svi mi ovde da se uključimo, svi mogući resori, od državnih, institucionalnih, do nevladinog sektora i da poradimo na suštinskoj bezbednosnoj kulturi, koja će nam i te kako trebati u vremenu koje je pred nama, vremenu dnevnog senzacionalizma, vremenu bez strategije i brige o čoveku kao osnovu društva i posebno vremenu koje slabi male države, sa bogatom i časnom istorijom pravednosti kao što je naša.

Opremite vojsku i policiju u korak sa vremenom i tehnološkim razvojem. Bezbednost svakog građanina na prvom mestu je želja i intencija svih nas, ma kako sučeljavali mišljenja. Krenimo u susret vremenu i dešavanjima koja se dešavaju u zemljama, konkretno zapadne Evrope, a koje dolaze i preko okeana i SAD.

Porast i određenih novih kriminala na RTS je 21. februara 2022. godine je jedan lep tekst napravljen i lepo se obratilo tome „Bebi gang“, maloletnici u bandama seju strah po italijanskim ulicama. To su nove priče. Te bande su maloletnika većinom između 12 i 17 godina, one su nastale sve posle onoga kako je moja uvažena koleginica, Snežana Paunović, naglasila da smo imali jedan sastanak o mentalnom zdravlju nacije posle Kovida, u post-Kovidnom vremenu, to se dešavalo i u Italiji.

Onda kaže: „Mladi su ljuti i frustrirani, a razlozi su mnogobrojni“, kaže profesorka Mikela Gata, koja predvodi istraživačku grupu infantilne neuropsihijatrije u Padovi, pa kaže: „Dosadno im je, nemaju kontrolu nad impulsima i asocijalni su. Pridružuju se nasilničkim grupama da bi privlačili pažnju. Slušaju rep koji poziva na nasilje, govoreći o životu na ulici, kriminalu, upotrebi droge i siromaštva. Imaju potrebu da osećaju da nekome i nečemu pripadaju, iako je zaista teško zamisliti da je nešto što je nastalo u napuštenim američkim predgrađima koja su prepuštena sama sebi, prenosi na naše gradove i u naše okruženje“, navela je tada profesorka Gata.

Profesorka Gata je izjavila da su mladima slava, lajkovi i uspeh, lak uspeh na prvom mestu, te da nije čudo da nasilje postoji i da deo mladih koji na taj način žele da budu deo grupe koja je popularna na mrežama, te definisala kao jaka i kul.

Profesor Alesio Vijeno kaže: „Pandemija, zatvorenost, distanca, strah, pravila, doveli su do većeg nezadovoljstva i uznemirenosti mladih, koji svoje nemire ispoljavaju kroz agresiju, najčešće na najslabijima, tražeći objavljivanjem nasilja nad društvenim mrežama, podstrek i lajkova drugih, što ih čini vidljivima i važnima“.

No, odrasli su ti koji su zaboravili kako se vaspitavaju deca, smatraju stručnjaci i nisu više u stanju da nađu ključ komunikacije sa njima.

Znači, krenimo u susret vremenu. SPS neće glasati za smenu Bratislava Bate Gašića. Hvala.

(Tatjana Manojlović: Poslovnik.)

PREDSEDNIK: Samo trenutak, strpite se.

Poštovani narodni poslanici, saglasno članu 27. i članu 87. stavovi 2. i 3. Poslovnika Narodne skupštine, obaveštavamo vas da ćemo danas raditi i posle 18,00 časova zbog potrebe da Narodna skupština što pre donese akte iz dnevnog reda sednice i kao što znate, dolazi nam Vlada popodne.

Povreda Poslovnika, Tatjana Manojlović.

TATJANA MANOJLOVIĆ: Član 27. Molim vas, gospodine Orliću, da se starate o primeni ovog Poslovnika. Jedino poslaniku DS niste dozvolili pravo na repliku, iako je predsednica Vlade grubo urušavala njegovo dostojanstvo tumačenjem njegovih…

PREDSEDNIK: To vam je član 104, gospođo Manojlović.

TATJANA MANOJLOVIĆ: Čak i ona bi morala da zna…(Isključen mikrofon.)

PREDSEDNIK: Pročitajte član 104. Pobrkali su vam se članovi ponovo.

Trebali da glasamo za ovo što ste rekli.

(Tatjana Manojlović: Treba.)

Dobro.

Idemo dalje.

Reč ima Ivana Parlić.

IVANA PARLIĆ: Nema smisla, gospodine Orliću, ovo što radite zaista, ali da se vratimo na temu.

Posle nekoliko nedelja skupštinske rasprave koja je usledila posle ove tragedije koja je duboko ranila naše društvo meni je potpuno jasno da predstavnici vlasti ne razlikuju pojam krivice od pojma odgovornosti, što je potpuno nedopustivo, nedopustivo je i za prosečno obrazovanog čoveka u Srbiji, a kamoli za predstavnike vlasti, a kamoli za premijerku.

Pošto ona veoma vešto manipuliše raznim terminima, ja hoću da svim bude jasno. Niko od nas nije rekao da ste vi krivi. Vi niste pucali. Dakle, vi niste krivci. Vi snosite drugu vrstu odgovornosti i niko od nas i ja lično nikada ne bih rekla da vama takođe nije žao. Ja mislim da vi delite tugu zajedno sa ostalim građanima Srbije. Moram pošteno da kažem lično sam videla i suze u očima ministra Gašića, ali to ne znači da vi niste odgovorni.

Vi ste odgovorni za potpunu kriminalizaciju našeg društva. Odgovorni ste za mentalno i duhovno nasilje koje se preko medija vrši nad građanima Srbije. To nasilje zajedno sa kriminalizacijom društva uzima svoj danak. Zato moramo zajedno da uradimo neke stvari da se ovakvi događaji nikada više ne ponove.

Zato bih vas sve zamolila da se ova sednica ne završi, a da ne dobijemo odgovore na neka pitanja koja veoma uznemiruju javnost Srbije. Ja ću zato ministra Gašića vrlo konkretno da pitam neke stvari, a to je pre svega - kako je moguće da jedan dečak od 13 godina postane tako utreniran da tako puca kao jedan specijalac, da ne promaši ni jednu metu? Kako je to moguće? Gde se to desilo? Gde su se dešavali ti treninzi? Koje su to ustanove koje su zakazale? Koje su to institucije koje su zakazale kada je moguće da jedno dete od 13 godina, verovatno i ranije, vežba pucanje iz vatrenog oružja?

Posebno mi je važno da to odgovorite s obzirom na to da se u javnosti pojavila i izjava vlasnika streljane „Partizan“ koji je rekao da dete nije kročilo u tu streljanu, nudio je snimke, da javnost čak pogleda da dete nikada nije bilo u tim streljanama.

Dakle, gde je moguće da dete od 13 godina ostane utreniran, specijalac maltene?

Znači, ja ne znam da li i jedan policajac može tako vešto da puca a da ne promaši ni jednu metu?

Hoću da vas pitam - da li postoji mogućnost, s obzirom na to da je otac dečaka Koste K. bio blizak vrhu članova SNS, da li je moguće da se ovom detetu bile dostupne i njegovom ocu streljane koje pripadaju BIA? Da li je dete pucalo na pokretnim metama koje su u prostorijama BIA? Da li postoji takva mogućnost? Ja verujem da je sve moguće u ovoj zemlji. Molim vas za precizan, potpuno precizan odgovor.

Skrenula bih pažnju javnosti na to da je i predsednik Aleksandar Vučić rekao da je njemu, citiram – teže od drugih jer on zna neke detalje koje šira javnost ne zna, pa se pitam da to možda nisu ti detalji? Šta je to što on zna, a što šira javnost ne zna i na osnovu čega, na osnovu kojih ovlašćenja on to skriva od javnosti?

I, na kraju želela bih ministre da nam objasnite - da li se potpuno sigurni da se u ovom trenutku u nekoj drugoj streljani u Srbiji neko drugo dete od 13 ili manje godina ne postaje tako utreniran specijalac, da vešto puca na metu, potpuno nesvesno da je ta meta neki čovek, neko drugo dete, da je upucati precizno u metu uništenje, kraj jednog života? Mislim da deca o tome nemaju potpunu svest, ali ipak u Srbiji u jednom sistemu, koji vi rekoste da funkcioniše kako treba, bilo je moguće da jedno dete nesvesno svojih posledica postane utrenirano kao specijalac. Hvala vam.

PREDSEDNIK: Pravo na repliku, dva minuta.

Izvolite.

MILENKO JOVANOV: Kratko, ali pogledajte vi sada nastavak ove kampanje koja se vodi i kako se ovde podvaljuje.

Dakle, prvo ne postoji nijedan podatak, nijedna informacija koja daje za pravo da se govori o tome da je otac ovoga imao bilo kakve veze sa nekim iz vrha SNS-a. I, sad pazite dalje, ne kaže se ni sa kim, sa nekim, nekim tamo. Ajde recite nam ko i sa kim?

(Ivana Parlić: Koliko vrhova imate? Imate samo jedan?)

Odlično. Jedan vrh. Znači, sa predsednikom Vučićem lično? Opet smo došli do njega.

(Tatjana Manojlović dobacuje.)

PREDSEDNIK: Manojlović, nemojte da dobacujete.

MILENKO JOVANOV: Odlično i to smo rešili. Evo ga. To je, gospođo Brnabić, evo sad ste čuli, pogledajte dokle sad ide to ludilo. To nema kraja.

Kao što su izmislili…

(Vladimir Gajić dobacuje.)

Molim?

PREDSEDNIK: Gajiću, nemojte da dobacujete.

MILENKO JOVANOV: Kao što su izmislili da je ova žena koju ste branili ovde nekoliko puta kućni prijatelj te porodice. Sad ja postavljam pitanje – a čak i da jeste, kakve sad to veze ima? Jel neko progledano kroz prste zbog toga? Jel nešto…

(Ivana Parlić dobacuje.)

PREDSEDNIK: Parlić, nemojte. Nemojte, Parlić.

MILENKO JOVANOV: Kad spomenete SNS moje je da odgovaram. Ja znam da vi to ne želite da čujete, ali šta da vam radim. Šta da vam kažem - to se zove replika u Poslovniku kada se spomene stranka. Kad god pomenete stranku dobijete mene kao odgovor. Ja znam da vam to nije prijatno i ne volite to ni da vidite, ni da čujete, ali to je…

(Aleksandar Jovanović dobacuje.)

Đurđice, jesi trezan danas? Izvini, nisam primetio. Moram da pitam.

Dakle, kakve veze ima? Jel nekom progledano kroz prste? Čak i da je sve tačno – jel nekom progledano kroz prste? Jel neko nije zatvoren? Jel nije država reagovala? Apsolutno jeste. Ali je ovo sada pokušaj, pošto nema argumenata nikakvih za glasanje – za kada je ova tačka dnevnog reda u pitanju za smenu Bratislava Gašića, ajde sada da uvežemo sve što možemo da napravimo jednu kompilaciju svih mogućih i nemogućih ideja i onda ćemo reći – pa, eto vidite da ima nečega.

Nema ničega. Nema argumenata i to se ponovo pokazuje. Hvala.

PREDSEDNIK: Reč ima ministar Gašić.

BRATISLAV GAŠIĆ: Zahvaljujem predsedniče Narodne skupštine.

Dame i gospodo narodni poslanici, prvo želim da se zahvalim narodnoj poslanici na, iako su pitanja bila, ne znam kako bi ih nazvao, ali korektno ste ih postavili u smislu da bez obzira što je notorna neistina sve ovo što ste pitali, hvala vam makar na korektnom stavu da postavite ta pitanja.

Prvo pitanje – kako je moguće da dete… Da, čuli ste i našeg predsednika Aleksandra Vučića kada kaže da su njegovi momci iz pratnje rekli da je to prosto neverovatno bilo da sa nekih daljina, ali to je već stav za tužilaštvo i istragu koja do detalja ide i mislim da tu nijedan detalj neće biti na bilo koji način sporan.

Znate, mi u streljanama, Zakon o oružju je dugi niz godina na snazi u Republici Srbiji. Kroz taj zakon proizilaze i obaveze svih streljana na teritoriji Republike Srbije kojih imamo devedeset i nešto. Kroz taj zakon proizilaze i kontrole koje mi vršimo tamo.

Šta će neki vlasnik streljane da izjavi, da kaže, da negira? To je njegov problem. Međutim, vi snimke imate i imali ste ih na internetu istog trenutka posle ovog monstruoznog događaja da ih je postavljao otac od ovog deteta, hvaleći se time kako njegovo dete, eto, ima takve i takve sposobnosti.

Ako me lično pitate, da, nenormalno je dete voditi u streljanu sa 12 godina. Međutim, imate jednu kategoriju dece koja svakodnevno vežbaju na strelištima sa posebnim oružjem vazdušnim za takmičenje u streljaštvu. Srbija je jedna od zemalja koja ima značajne uspehe kada je streljaštvo u pitanju vazdušnim pištoljem.

Znači, sve ostalo što je – kako je moguće i da li je, da, videli ste te snimke. Sada, šta će da kaže vlasnik da bi sebe odbranio ili ne u to neću da ulazim. To je posao tužilaštva i istrage same.

Izneli ste jednu strašnu stvar. Jednu laž, ogromnu laž. Da li je otac…

(Ivana Parlić dobacuje.)

Dobro, neistinu. Izvinite molim vas. Izvinite molim vas. Moja je greška. Jednu neistinu – da li je dete i, otac to dete vodi u streljanu BIA? Molim vas, šta više treba izmisliti i reći? Prvo, restriktivni ulaz u BIA.

Drugo, jedana jedina je streljana BIA koja ima apsolutnu kontrolu, jednu od najboljih opremljenih ovde i zna se ko može. Ja kao direktor šest godina nisam ušao da izvršim gađanje, sem mojih pripadnika ih pratnje koji idu i zašta se propisuje tačno. Nemojmo da svoju državu, nemojmo svoje službe, nemojmo svoja ministarstva da unizimo na taj način da ispada da ništa, sve je propisano, jasno propisano ko kada i kako se prave pravilnici, koliko municije može da se potroši na tom gađanju, na toj vežbi i sve ostalo. Pa to stvarno rade profesionalci i sramota je da ovakvo pitanje čuju o sebi.

Jutros je, moram i to da iskoristim, jutros je takođe, izrečeno nešto što se graniči, ja ne znam reč da nađem, izjavio je narodni poslanik ovde jutros, da li je tačno, citiraću ga – da li je tačno da je uhapšena pripadnica BIA bila u neposrednoj pratnji premijerke Republike Srbije i da je sa tog mesta davala crnogorskim narko-klanovima informacije?

Vi dobijete neku polu informaciju, vi dobijete nešto od nekoga ko želi sebi da nađe, možda, neki benifit u tome da vam došapne takvu neku informaciju. To je tako ružno. Radi se o dve različite žene. Da, da li postoji u premijerkinom obezbeđenju, da, žena koja se zove Dušica? Da. Ali je žena na trudničkom bolovanju, jedno divno stvorenje, divan pripadnik BIA.

Dušica Jovanović je uhapšena i uhapsili su je pripadnici BIA onog trenutka kada su ustanovili da ona i njen suprug i imali su dovoljno dokaza, rade sa narko kartelom iz Crne Gore. Istog trenutka. Ali, ljudi moji, ovako postaviti pitanje i reći ovo javno, pa dokle to ide, više? Ja se zahvaljujem.

PREDSEDNIK: Predsednica Vlade, izvolite.

ANA BRNABIĆ: Hvala.

Dodaću na to zato što zaista, monstruozna je optužba i to pokazuje ozbiljnost i odgovornost dela opozicije. Javno postave pitanje koje baš nikakve veze nema sa istinom, kojim inkriminišu i mene i pripadnike BIA i samim tim ozbiljnost i profesionalizam i kredibilitet zaista čitave naše države.

Dakle, jedina tačka spajanja je što se te obe žene zovu Dušica. Eto, toliko je dovoljno da vi kažete – da li je ta Dušica, koja je u to vreme bila na porodiljskom odsustvu, ona Dušica što je uhapšena, samo da bi inkriminisali nekoga, bez obzira na posledice po državu. To zaista više nisu ni kuloarske priče, o čemu mi ovde pričamo. Što sam rekla pre neki dan, mi ovde došli smo do toga da pričamo kao komšinice, ovde pa, e jesi ti čula draga moja šta priča komšija. Ne, više nismo ni to, mi smo prešli taj nivo, a ipak je ovo Narodna skupština Republike Srbije.

Neverovatno mi je kada kažete, vi Milenku Jovanovu – pa SNS je slučajno pomenuta. Slučajno smo pomenuti kao stranka. Kažete da je otac maloletnog monstruma K. K. blizak, da li je tačno da je bio blizak članovima SNS. Tako smo mi slučajno pomenuti, pa je zbog toga postojala mogućnost da se maloletni monstrum vežba u streljani BIA. Skandalozno.

Pa prvo, nismo slučajno pomenuti, nego vrlo namerno pomenuti, zato što bez SNS ne bi mogli da napravite čitav taj konstrukt. Ali onda, kada se Milenko Jovanov javi da kaže nešto o SNS, onda kažete ni ne mora da priča, zato što ste slučajno pomenuti. Ni malo slučajno. Ceo konstrukt je izmišljen tako da smo mi za nešto krivi i da smo onda mi omogućili nekom maloletnom detetu, u ovom slučaju potpunom monstrumu, da uđe u streljanu BIA. Nemoguće je. Nemoguće je. Ja sam potpuno ubeđena da vi to znate i da ste svesni toga da je to nemoguće.

Kažete da mi ne razlikujemo pojam krivice od pojma odgovornosti o čemu opet pričam već 10 dana. Pojam krivice i pojam odgovornosti. Ne, apsolutno razlikujemo, niko nikada ovde nije pričao o krivici ministra Bratislava Gašića, samo o političkoj, objektivnoj i indirektnoj odgovornosti. Ali, vaša narodna poslanica je potpuno jasno rekla da on tu odgovornost nema. Vaša narodna poslanica, da odgovornost nema i ne može da bude, ali da mora da ode sa mesta ministra unutrašnjih poslova zbog nekih drugih stvari, neću sada ulaziti sada opet u te aspekte paranormalnog. Dakle, da ostavimo po strani, da sačuvamo neko dostojanstvo ili pokušamo danas da sačuvamo neko dostojanstvo.

Dakle, vaša narodna poslanica je rekla ne može biti odgovoran. Nije i ne može biti odgovoran. Ne kriv, već odgovoran. Tako da ili stojite pri tome ili vi ne razumete razliku između pojma krivice i odgovornosti.

Odgovorni smo za potpunu kriminalizaciju društva, dobro smo paušalno čuli, evo slušam već tri nedelje, nema nikakvog pokazatelja zašto nam to imputirate, ali dobro, verujem da je u ovom trenutku to moderno i lako. Mislim da je to neodgovorno, ali je svakako vaše pravo da mislite šta god želite da mislite. Pretpostavljam da potpuna kriminalizacija društva za koju smo odgovorni podrazumeva i najveće uspehe naših učenika, đaka, studenata u modernoj istoriji Srbije. Najbolje rezultate, najbolje sportske rezultate, formiranje Fonda za nauku, četiri naučno-tehnološka parka. Prvi put od SFRJ formiranje tri potpuno nova naučna instituta ili otvaranje Narodnog muzeja, Muzeja savremene umetnosti, rekonstrukciju Narodnog pozorišta u Vranju, završetak izgradnje Narodnog pozorišta u Subotici ili smo odgovorni za potpunu kriminalizaciju kroz izgradnju puteva i pruga. Ili na primer 119 puta veći budžet za filmsku produkciju, a da i za to ste rekli – to ste vi uradili dobro, ali ko je birao da se snimaju agresivni filmovi.

Tako da, ne znam kako smo odgovorni za potpunu kriminalizaciju društva, pri tom moram da se ogradim, ja ni ne vidim tu potpunu kriminalizaciju našeg društva zato što bi time rekla da su svi naši građani kriminalci, a ja zaista imam sve najlepše da kažem o našim građanima. Generalno, da postoje kriminalci kao i u svakom društvu, ali mi nemamo potpuno kriminalizovano društvo. Postoje takva društva u našem okruženju, ali svakako to nije teritorija centralne Srbije.

Konačno, da li postoji mogućnost da se u ovom trenutku neko dete u nekoj drugoj streljani obučava? To mi je važno pitanje zato što dovodi opet i do naše celokupne odgovornosti u ovom trenutku, a to je ovo. U ovom trenutku ne postoji, ali to nije zakonski uređeno. Zbog čega? Zato što izmene i dopune Zakona o oružju čekaju da se završi konačno ova sednica kako bi zakonski to uredili i kako bi zabranili maloletnicima da ulaze u streljane. Koliko je svima nama važno da se to zakonski uredi i da konačno preduzmemo još neke mere, to ćete pokazati vi u odnosu na to koliko će još dodatno ova sednica trajati. Dok ova sednica traje, svi ostali važni zakoni čekaju.

Ako smo odgovorni ljudi, onda ćemo završiti, ja se nadam, u jednom trenutku, pa ćemo moći da pričamo i o ostalim zakonima, kao što su npr. izmene i dopune Zakona o oružju, kako bi zabranili konačno, po prvi put, jer to nikada nije bilo regulisano, što neću da okrivljujem ni bivšu vlast, zato što mislim da niko normalan ne bi pomislio da će neko da vodi svoje jedanaestogodišnje ili dvanaestogodišnje dete u streljanu da ga uči da puca. Zaista, mislim da to niko normalan ne bi pomislio, ali dobro, sada moramo i to zakonski da uradimo. Zakonski možete da uradite samo vi, a za to treba da se završi ova sednica i da dođe ta tačka na dnevni red neke druge sednice, kao i neki drugi zakoni, recimo o 10.000 dinara svoj deci do 16 godina starosti, koji takođe mislim da su izuzetno važni za građane Republike Srbije.

Ali to kada to dolazi na dnevni red pokazaće, na kraju krajeva, koliko smo odgovorni u ovom trenutku i koliko ćemo još dodatno da mrcvarimo građane Republike Srbije stalnim ponavljanjem istih pitanja i istih odgovora i takođe sada već pričom koja baš nikakve veze nema sa ovom tačkom dnevnog reda, kao što je narodni poslanik pre vas koji je organizator protesta protiv nasilja govorio i čovek sam priznao – nisam ni pomenuo ministra Gašića, iako valjda zastupa zahteve protesta protiv nasilja, da treba smena ministra Bratislava Gašića. Ali ovaj koji organizuje proteste protiv nasilja, poštovani građani koji protestujete, da znate da taj tokom svog obraćanja Skupštini nije ni pomenuo Bratislava Gašića, tako da vidite kako vas zastupa u ovoj Skupštini. Hvala vam.

PREDSEDNIK: Po Poslovniku? Izvolite.

SLAVICA RADOVANOVIĆ: Da, ja bih se javila po Poslovniku, po članu 27.

Pre neki dan, tj. prekjuče, zaista ovde sam u obraćanju izjavila, ja ne bih volela da se smejete, napravila sam jedan lapsus. Rekla sam da je ministar Gašić zaista kriv za smrt, sada kada je ministar u policiji. Ja samo želim da kažem da je to bio lapsus. Ministar Gašić snosi objektivnu odgovornost. Bio je na tom mestu, ali desio se lapsus i ne želim da se to protumači da je on direktno kriv, ali da ima objektivne odgovornosti, ima. O tome ćemo pričati. Hvala vam što ste mi dali reč.

PREDSEDNIK: Ovo je već polemika. Ako ste hteli da uputite izvinjenje, razumem to, ali ovo je već polemika.

Ima vas u sistemu još.

Ako nije Poslovnik, onda prvo prednost ima ovlašćeni predstavnik predlagača.

Da li ste hteli po Poslovniku ili repliku? Po Poslovniku? Prijavite se.

IVANA PARLIĆ: Gospodine Orliću, važno je da i ministar poštuje dostojanstvo Narodne skupštine i Poslovnik.

Dakle, ne mogu se opominjati narodni poslanici kada pitanje postavljaju javno. Naravno da ćemo pitanje postavljati javno. Pod dva, pitanje niti može biti laž, niti može biti neistina, niti može biti obmana, ali odgovor može biti laž, neistina i obmana.

PREDSEDNIK: Ovo je repliciranje, gospođo Parlić, ovo što sada radite.

IVANA PARLIĆ: Rekla sam vam, ne vraćajte me, rekla sam vam koji je član, vi dobro znate.

PREDSEDNIK: Koji je član?

IVANA PARLIĆ: Član 107. Ne možete da dozvolite to ministru da radi.

PREDSEDNIK: Član 107, dakle, nije prilika za repliciranje.

IVANA PARLIĆ: Jeste, jeste prilika.

PREDSEDNIK: Nije.

17/2 MZ/CG

IVANA PARLIĆ: Jeste.

PREDSEDNIK: Gospođo Parlić, nemojte da se sad ovde nadgornjavamo.

IVANA PARLIĆ: Vi ste dozvolili to. Ja i dalje govorim, ostavili ste mi mikrofon. Okej, u redu.

PREDSEDNIK: Dakle, rekao sam vam – ne možete da replicirate.

IVANA PARLIĆ: To što radite je nedopustivo, gospodine Orliću.

PREDSEDNIK: Nemojte to da radite.

IVANA PARLIĆ: Nedopustivo je. Imam osnova i za Poslovnik i za repliku.

PREDSEDNIK: Ali nemojte to da radite.

IVANA PARLIĆ: Znači, i dalje govorim. Oduzimate mi vreme.

PREDSEDNIK: Javili ste se za povredu Poslovnika.

IVANA PARLIĆ: Jesam, i za povredu Poslovnika i za repliku. Šta je sporno? Ukidate mi jedno od ta dva prava.

PREDSEDNIK: Gospođo Parlić, nemojte da radimo te stvari.

IVANA PARLIĆ: Gospodine Orliću, ne radite to. Ja mogu da stojim ovde pet dana ako vi želite.

PREDSEDNIK: Znate i sami, očigledno je da ne možete to tako.

IVANA PARLIĆ: Mogu sve, apsolutno mogu sve. Znači, opomenite ministra da ne narušava dostojanstvo Narodne skupštine.

PREDSEDNIK: Znači, vi uporno ne želite da se pridržavate Poslovnika.

Kad se javite za repliku, dobićete reč po tom osnovu, nije to problem, ali kad se javite za povredu Poslovnika, ukažite na nju onako kako treba.

IVANA PARLIĆ: Pa ukazala sam, gospodine Orliću, član 107.

PREDSEDNIK: Pa ne, nemojte to da koristite za repliku.

IVANA PARLIĆ: Ukazala sam.

PREDSEDNIK: Dobro, vi to odbijate da radite.

Ovo ćemo da smatramo vremenom vaše grupe, po članu 103, a vi ako budete hteli repliku i posle toga javite se, dobićete.

Povreda Poslovnika.

TATJANA MANOJLOVIĆ: Samo da vidimo da li možete da izdržite bar 20 sekundi da govorim.

PREDSEDNIK: Koji član Poslovnika?

TATJANA MANOJLOVIĆ: Premijerka dugo vređa dostojanstvo ove Skupštine.

PREDSEDNIK: Gospođo Manojlović, ne razumete osnovnu ideju ukazivanja na povredu Poslovnika.

(Tatjana Manojlović: Premijerka nije razumela.)

To nije bilo kakvo testiranje u broju sekundi da vi govorite šta vam padne na pamet, ni da vičete tako. Znači, nemojte to da radite.

(Tatjana Manojlović: Pa ne vičem, imam takvu dikciju.)

Ali zaista, vama ne priliči da se ponašate kao Ćuta Jovanović. Nema smisla.

(Tatjana Manojlović: Dajte mi reč.)

Dakle, sada se vraćam na ovlašćenog predstavnika predlagača.

MIROSLAV ALEKSIĆ: Zahvaljujem, predsedniče.

Poštovani narodni poslanici, premijerko, ministar Gašić je opet negde otišao, vratiće se valjda.

Vi ste sada rekli da ova sednica se razvlači i traje već nedeljama i – da, ja se slažem. Da je sreće i da vi imate odgovornosti, sednice ne bi ni bilo, Gašić bi već podneo ostavku, REM bi bio smenjen, ukinut bi bio rijaliti, uzete frekvencije „Pinku“ i „Hepiju“ i pokazali biste da ste svesni odgovornosti i svesni tragedije koja se desila. Ovako, eto, da, lepo ste rekli, mrcvarimo se sa vama nedeljama, zato što vi određujete ritam rada ove sednice, zato što vi ne želite da čujete ni šta govorimo mi ovde, ni šta vam govore građani van ove zgrade i zato što vi očekujete da mi budemo tužioci, da mi budemo inspektori i da utvrdimo propuste sistema za koji kažete da funkcioniše super i da ne vidite gde je greška Gašića, gde je greška Vulina, gde je greška bilo koga od vas. Prvo ne vidite vašu, i to mi je jasno, ali ne vidite ni tuđe. To je malo već problematična stvar.

Znate, mnogo stvari je ovde rečeno koje su propusti. I da sad izuzmemo moral i moralnu odgovornost i osećaj i pijetet, koji ste pokazali da nemate. Ali mnoge druge stvari da. I evo, koleginica je lepo pitala za streljane. Vi kažete – pa zakon je loš. Pa zašto je loš? Pa što ga menjamo sada? Zašto nismo taj zakon menjali pre dve, tri, pet godina? Jel znate da vladate 11 godina u Srbiji? Ko je kriv za to? Što ga niste predložili ranije? Pa niste. Niste, jer tek kad se desi nešto ovako i udari nas u lice, vi kažete – evo, sad ćemo. Evo, sad ćemo i da razoružamo Srbiju, sad ćemo da promenimo zakon, sad ćemo školske policajce. A ko je odgovoran što to ranije nismo imali? Pa sistem.

Ja sam vas pitao ovde za konkretne stvari. I za to, o proceni bezbednosti niste odgovorili ništa. Pitao sam i za dečaka, pitao sam i za propuste oko Mladenovca, pa ništa niste odgovorili. Zato što ono što vas mi pitamo i što su konkretne stvari i tiču se propusta sistema ne odgovarate, ali zato odgovarate na druge stvari, političke, NATO, ekonomiju itd, i kažete – ne priča se o temi.

Pitate sad ovde koleginicu – s kim to iz vrha je blizak dečakov otac? Pa evo, na primer, sa ministrom Lončarom. Nije, doduše, ministar. Bio je nekada, ali je visoki funkcioner SNS. Ili možda sa njegovim bratom, a Lončarevim prijateljem Markom Ercegovcem iz Urgentnog centra. Ili možda je drugarica svih njih i dr Pejović. Znate, možemo da pričamo koliko god hoćete o tom lancu koji na vrhu ima SNS koja je uzurpirala sve institucije ove zemlje.

Ministar Gašić kaže – pa da, ne možemo mi da zabranimo maloletnim licima da idu u streljanu i da pucaju iz vazdušnog pištolja i vazdušne puške. Ne, pucalo se u školama uvek, i u osnovnoj školi, na takmičenju iz vazdušnog pištolja i iz vazdušne puške. Ali ovde se radi o gađanju bojevom municijom. Radi se o strelištima gde se koristi bojeva municija. Kako tu može maloletno lice da se pojavi i da vežba pucanje? To je pitanje za sistem. O tome vi treba ovde da govorite. Ko je tu napravio propust? Manite se zamene teza, vazdušni pištolj i vazdušna puška. Pa znamo mi to sve kako funkcioniše.

Kažete, pripadnica BIA Dušica, koja je uhapšena, nije iz vašeg obezbeđenja. U redu. Pa kako je moguće? Ko je primio pripadnicu BIA, koja je sarađivala sa nekim klanom iz Crne Gore i nekim narko-kartelom? Vi kažete – uhapsili su je pripadnici BIA. Pa kako je došla u BIA? Jel postoji jedan slučaj ozbiljan gde nisu umešali ili pripadnici MUP ili BIA i kažete – sistem funkcioniše. Da, vidi se kako sistem funkcioniše.

Ovde ste kolegu Milivojevića prozivali, niste mu dali repliku i optužili ste ga kako je on rekao da NATO nije kriv za bombardovanje Srbije. Pazite, šta ste uradili - NATO nije kriv, da je rekao Srđan. Nije čovek to rekao, rekao je potpuno drugu stvar.

Kada već pominjete NATO i kad pričate o tome, pa znate, vi ste ti čiji su savetnici bili i Toni Bler i Gerhard Šreder i Klintov fondacija. Ne što su bili savetnici, nego ste ih navodili na vaše konvencije i mitinge. Vidite, ovde Toma Nikolić i Aleksandar Vučić sa Šrederom. Evo, Šreder govori i to znate kad? Govori na godišnjicu bombardovanja 24. marta 2017. godine na vašem mitingu, govori Gerhard Šreder, na godišnjicu. Znate, i vi pričate ovde sada nešto ko promoviše NATO.

PREDSEDNIK: Jovanoviću, nemojte da galamite bar kada vaš ovlašćeni predstavnik govori, slušajte malo.

MIROSLAV ALEKSIĆ: Pa, zašto ne kažete sad u toku je vežba na jugu Srbije koja se zove "Platinasti vuk" sa NATO snagama. Kome vi to spočitavate NATO? Srđanu Milivojeviću spočitavate NATO? Nekorektno je to. Ako tražite korektnost s druge strane, budite i vi malo korektni i pogledajte šta vi radite i šta vi komentarišete.

Ministra Gašića sam takođe kad pričamo o sistemu pitao više puta, nije mi odgovorio ni jednom i ponoviću i sada, a tiče se događaja koji se desio prošlu sredu 23.05. kad je rukometaš Mandić došao naoružan na vrata stana gde živi Luka Okuka sa još dvojicom ljudi, vadio pištolj i tako dalje. U međuvremenu sam čuo, ministre Gašiću, da posle moje te diskusije tužilaštvo pozvalo Mandića i da mu je oduzeto oružje. Ne znam da li jeste, nadam se, ali je moje pitanje bilo - otkud njemu oružje, ko sve nosi oružje sad kad vi imate akciju oduzimanja oružja?

Pa, sam pitao i za Terzića, pitao sam, niste bili tu, premijerka nije znala da odgovori - da li je u noći proslave Zvezdine titule, Terzić zaustavljen od strane interventne policije, da li je imao oružje, otkud mu oružje, ko je zvao za njega da urgira da ga pusti interventna patrola? Odgovorio mi je on, niko mi nije odgovorio od institucija. On mi je odgovorio i rekao da ja ne govorim istinu i da njega niko nije zaustavio, ali je u tom odgovoru rekao još jednu stvar. Kaže - ja imam dozvolu za nošenje oružja od 2007. godine i imam prava da nosim. Izvinite, kako može neko ko je bio na crvenoj Inerpolovoj poternici da ima dozvolu za nošenje oružja, ako je to tačno? On je rekao sam da ima. Ajde, recite mi da li ima? Kako je to moguće? Pa, pri tom kako je moguće to sam vas pitao, da sin nekoga ko je bio na crvenoj Interpolovoj poternici bude zapošljen u BIA?

Znate, to su stvari koje dovode do ovakvih tragedija. To što je neko zaštićen i što neko može da se bahati i radi šta god hoće nas dovodi do ovakvih tragedija. E, to ja ne mogu da objasnim vama, evo nedeljama i svi moji kolege iz opozicije, a vi se branite, branite i branite tako što kažete - ne, nismo krivo, nismo krivi Odgovorite na to.

Da, još jedno, rekli ste nema predloga za eliminaciju nasilja iz javnog prostora, agresije i mržnje. Da ima i ti zahtevi su jasno formulisani od strane građana i oni koji protestuju svih proteklih nedelja i koji će protestovati sve dotle dok ne unormalimo Srbiju, nećemo odustati. Nećemo odustati i od zahteva za smenu članova REM-a, i ukidanje rijaliti programa i nacionalnih frekvencija "Pinku" i "Hepiju" koje treba da se oduzmu i smene rukovodstva RTS-a ali i smene funkcionera koji nose objektivnu odgovornost, a to ćemo tražiti i sutra, tražićemo i u petak ispred "Pinka" pošto očigledno Željko Mitrović je važniji u ovoj državi, moćniji nego vi. Hvala vam.

PREDSEDNIK: Samo za vas koji niste pratili, u Šolakovim medijima prekjuče je, koliko sam video, obaveštenje je bilo da nije zahtev da se ukine rijaliti, kao takav, tako da se to promenilo.

Povreda Poslovnika, Đorđe Komlenski.

ĐORĐE KOMLENSKI: Zahvaljujem, predsedniče.

Zaista vas molim da prestanete sa povredama Poslovnika člana 27. i 107.

Mogu da verujem da vi niste temeljno pročitali udžbenike o hibridnom ratovanju, sprovođenju obojenih revolucija, ali ja verujem da dovoljno imate političkog iskustava da možete da prepoznate u govoru ovlašćenog predlagača parole koje su jednostavno napravljene u centru koji sprovodi hibridni rat protiv Republike Srbije.

Znači, dužni ste da ga prekinete, dužni ste da sprečite one koji žele da isprovociraju obojenu revoluciju u Srbiji i da zloupotrebe građane Republike Srbije koji su na ulici zaista reagovali u nekom trenutku iz više nego opravdanih razloga i da se ovde predstavljaju lažno kao njihovi zastupnici i predstavnici.

Ako postoji ikakva krivica gospodina Gašića i Aleksandra Vulina, to je što predlagač ove tačke dnevnog reda, preprodavac svoje partije, nastavljač one politike koje se čak i mi komunisti stidimo, nije u zatvoru. Hvala vam.

PREDSEDNIK: Dobro, bilo je ovo očigledno replika, tako da idemo sa članom 103.

Ali, što se tiče ovih poruka na koje ste ukazali, nisu te poruke ni najmanje više suptilne, kako da vam kažem, kada otvoreno Aleksandar Olenik i neki drugi otvoreno govore o tome da je ideja imati Majdan u Srbiji, sprovesti nasilja na ulici i tako dalje. Nema tu više ništa suptilno, to ne mora niko da radi pažljivo, da bilo šta programira, to su sami rekli da se pohvale valjda u čemu učestvuju.

Tatjana Manojlović, povreda Poslovnika.

TATJANA MANOJLOVIĆ: Član 104. niste dozvolili mom kolegi, Srđanu Milivojeviću da replicira iako je ….. ( Isključen mikrofon.)

PREDSEDNIK: To je bilo gospođo Manojlović.

Pravo na repliku.

MILENKO JOVANOV: Dakle, sada imamo jednu nezgodnu situaciju koju ja ne znam kako da razrešim, pa ću se uzdržati od odgovora za NATO.

Da li si se probudio, ajde nastavi ti da spavaš, nisi ti još na redu, samo spavaj, opušteno.

To je NATO, jer šta on sada hoće? Aleksić sada hoće da mi zapravo odgovaramo šta je sve Vuk Jeremić govorio i radio u NATO, a on hoće da ga smeni. Sad on hoće faktički da ja uđem u tu celu priču i da mi njemu pomognemo da on završi ono što je planirao u Narodnoj stranci. Prema tome, o Vuku Jeremiću, o NATO neću, nije moj cirkus, nisu moji majmuni, radite šta hoćete, nije moja stvar.

Zakon, kaže, niste promenili zakon. A što vi niste promenili zakon? A što vi niste predložili izmenu zakona? Pa, što sada niste predložili izmenu zakona? Što sada niste dali nijedan jedini predlog u ovoj raspravi? Optužujete, izmišljate, neistine izgovarate i prepričavate nam šta ste čuli na pijaci ili vamo ili tamo ili pročitali u Šolakovim novinama. To je jedina vaša agenda u toku ove rasprave. Što niste dali bilo kakav konkretan predlog, pa i vi ste poslanik, mogli ste prvog dana kada vam je verifikovan mandat da kažete – e, ovo ne valja, predlažem izmene i dopune zakona. Pa, da sada poentirate i kažete – evo ja sam vam nudio, a vi niste hteli, baš vas bilo briga.

Vi nama pričate o opstrukciji. Deset puta ste pričali jedno te isto, a Lazović je danima pričao jedno isto, isti govor između deset ili 15 puta pročitao i sada vam mi krivi za opstrukciju. Hajde ljudi, organizujte se ako vam je u interesu da ovo bude brže gotovo, dogovorite se kako ćete da diskutujete, pa ćemo brže završiti. Dakle, ne možemo mi da diktiramo tempo, vi ste predlagači, vi diktirate tempo.

Najzad, ovo je vrlo opasno što rade i opasna podvala. Oni sada teret dokazivanja prebacuju na nas da mi dokazujemo da mi nešto nismo. Pogrešno, vi morate da dokažete da mi nešto jesmo. Vi izbacite laž i kažete, sada vi dokažite da to nije tako. Dokažite vi da to jeste tako. Onda kada mu Zvezdan Terzić odgovori, on kaže, dobro, nema veze, evo ja danas ponovo pitam. Laž, za laž, za laž i nema kraja i džaba čak i sudske presude.

Dakle, odgovorio sam sve osim na NATO, to je vaša stvar, to vi se sada dogovorite koga će da podrži Parlićka, hoće vas, hoće li Jeremića, to već nije moja stvar.

PREDSEDNIK: Reč ima ministar Gašić.

BRATISLAV GAŠIĆ: Zahvaljujem, gospodine predsedniče Narodne skupštine.

Dame i gospodo narodni poslanici, ima velike istine u ovome što je gospodin Jovanov izneo. Ne pravdamo se mi ovde ništa. Vi izađete, ispalite nešto jer imate to pravo kao narodni poslanici, pitate nešto što blage veze sa životom nema, a onda vam se odgovori i ispada da se mi nešto pravdamo. Pa, kako drugačije da vam odgovorim.

Ne, nije zaustavljen Zvezdan Terzić te noći kada je Zvezda slavila titulu. Izmišljena priča. Da, Mandić je priveden od strane policijskih inspektora, dao izjavu, sve je dato tužilaštvu i na tužilaštvu je dalje da preduzima mere i radi po tom predmetu.

Da, imao je četiri pištolja koja su mu istog trenutka oduzeta zbog osnova sumnje. Sve ostalo je na tužilaštvu.

Kako je imao Zvezdan Terzić od 2007. godine pištolj? Pa, pitajte ministra tadašnjeg, koji je bio 2007. godine. Tad se stiču uslovi, posle toga je samo sprovođenje čuvanja i uslova držanja oružja sprovodi od strane MUP-a. Znači, ne razumem.

Malopre kaže – pa, nije pitanje. Ja sam malopre imao konstataciju kako je moguće da dete vežba u streljani? Pa, mi nismo 24 sata u streljanama i da moramo da postavimo u 92 streljane policijske inspektore koji će da dežuraju da li će u 24 sata ili kad rade da uđe bilo ko.

(Aleksandar Jovanović: Imate video-nadzor.)

PREDSEDNIK: Jovanoviću, poslednje upozorenje, onda idemo na sledeću meru.

BRATISLAV GAŠIĆ: Ali, nije sporno i čuo sam vas. Video-nadzor, jer su to privatne streljane i državne i nema pravo MUP da može da koristi taj video-nadzor bez odobrenja vlasnika streljane. Znači, da budemo tu jasni.

Znači, da budemo tu jasni. To je ono protiv čega ste se vi borili, da MUP nema video-nadzor nad određenim stvarima, kad je novi zakon u pitanju. Ali, otom-potom, kad budemo došli sa novim zakonom na red.

Kako je moguće da ga je otac vodio tamo? Naravno, i strelišta gde deca vežbaju sportsko gađanje su odvojene od ovoga i pojedinc.

Ono što želim da vam kažem jeste sledeće – taj pojedinac ko je vlasnik streljane je dozvolio ocu da može da vodi dete i da gađa i da ga uči gađanju iz vatrenog oružja. To je isto kao i pojedinac koji na kiosku proda maloletniku alkohol i posle toga imamo neki nesrećan slučaj.

Mi moramo kao društvo, za ovih 10 dana više puta sam rekao, svi zajedno moramo da snosimo ne odgovornost, nego da tražimo promene i da onda ne možemo da dozvolimo da neko maloletniku proda na kiosku pivo, rakiju ili neko alkoholno piće. O tome se radi.

Vi pokušavate, i u redu. Molim vas da mi dozvolite, kad je kriminalizacija društva u pitanju, super, nema problema, samo mi dozvolite, pošto sam ja baksuz, malerozan, nemam karmu, imam karmu i žao mi je, taličan sam, tačno, da vam ja odgovorim na te stvari, ali to ću da uradim tako što ću da vam pročitam rezultate rada.

Prvo, želim građanima Srbije da se zahvalim, po ko zna koji put, ovo je istorijski rezultat, da se zahvalim pripadnicima Ministarstva unutrašnjih poslova na ogromnom trudu i radu koji su u proteklih mesec i po dana, skoro dva time što su…

(Tatjana Manojlović: Rezultati rada iz Subotice, jel to?)

PREDSEDNIK: Manojlović, prva opomena.

BRATISLAV GAŠIĆ: Dakle, 102.818 komada minsko-eksplozivnih sredstava i oružja je oduzeto, predato. Građani Srbije su prepoznali svu opasnost imanja toga zakopanog po raznim šupama, njivama, itd. Hvala im na tome. To je istorijski rezultat. Sve da saberete unazad od 2000. godine, to je duplo više oružja i minsko-eksplozivnih sredstava koje su i njih same dovodili u opasnost.

Znači, veliko hvala i policijskim službenicima koji su radili na tom poslu i veliko hvala i građanima Srbije.

Pošto sam ja vrlo baksuzan, malerozan, šta sam dalje, taličan, itd, znate, razmišljao sam, lošu karmu imam, da, razmišljao sam posle toga da li od 2012. godine mi imamo neke izazove koji pred nas dolaze, i predsednik Aleksandar Vučić i Ana i čitava Vlada za svih ovih 10 godina, i kako prolazimo kroz sva ta iskušenja koja dobijamo.

19/2 BN/MT

Setite se snežnih smetova. Setite se poplava, strašnih. Setite se, led, velika zima, Srvljig, Majdanpek, Negotin. Setite se korone. Srbija je bila među prvim zemljama koja je sama svoju proizvodnju maski napravila. Nije zavisila ni od koga. Srbija je prva u Evropi imala vakcine dovoljno da mogu svi naši, četiri vrste vakcina. Da, respiratora setite se.

Kad vidim vaš osmeh, to mi je potvrda, znači da smo na dobrom puta, da sve što smo radili, radili smo. Vaš osmeh i nije, nisam na vas mislio…

Finansijska konsolidacija, od bankrotirane zemlje koju smo 2012. godine zatekli, doći da imate ovaj nivo i plata i primanja koja danas imamo. To mogu sa pravom da kažem kao privrednik, 34 godine sam privrednik.

Poplave ponovo sada. Kažete premijerki što nije na poplavama. Daj, kažite mi, ja sam obišao svuda gde su bile teške situacije. Dakle, 1.837 pripadnika Sektora za vanredne situacije, čiji ste i vi bili član, tj. pripadnik u neko vreme dok ste radili, su bili na terenu danonoćno, pomagali ljudima.

Pored toga, konstantna borba za naše Kosovo i Metohiju, bez prestanka 10 godina već. Borba protiv organizovanog kriminala, pa šta možete da kažete srpskoj policiji kad je borba protiv organizovanog kriminala, sem zamene teza, iznošenja neistina, povezivanja na ovaj ili na onaj način, ali tu istine nema.

Imao sam pitanje – da li ovo što pričam smem i na poligrafu da kažem? Da, naravno, uvek.

Evo vam samo jedan deo pokazatelja. Ubistva, teška ubistva, u periodu od 2001. godine, pošto je i to bilo pitanje narodnih poslanika, imali ste 2001. godine 215 ubistva i teška ubistva. Ubistva u pokušaju i teško ubistvo u pokušaju 202. Godine 2002. 189 ubistva i teška ubistva, 232 ubistva u pokušaju. Godine 2003. 151, 2004. godine 134. Da vam ne čitam sve ove godine, sve skupa u periodu od 2001. do 2011. godine imali ste 1630 ubistva i teška ubistva. Godine 2012, a pročitaću zadnjih pet godine, 2019. godine samo, samo, svaki izgubljen život je težak i naravno da je tragičan, 79, 2020. godine 73, 2021. godine 72, 2022. godine 69 ubistvo i teško ubistvo.

U ovom periodu, računajući i ove tragične događaje koje smo imali, ove monstruozne događaje, 44. Nijedno za ovih šest meseci, slovima i brojevima, nijedno ubistvo i teško ubistvo nije ostalo nerazrešeno, računam i ono što će danas, sutra da bude rešeno, to je „Glovo“, kako se zove već, prerušeni ubica, što znači da za ovih od 2012. do 2023. godine, do 30. juna, 1060. Eto, mi malerozni, baksuzi, bez karme itd.

Što se tiče samoubistava, pošto ste bili vrlo zainteresovani oko samoubistava, 2009. godine 1389, 2010. godine 1233, 2011. godine 1319. Sada ću da vam pročitam 2020. godine 949, 2021. godine 992, 2022. godine 973. U prvih šest meseci ove godine 349. Pričam o građanstvu.

Policijski službenici, da, vi ste to pitali. Pročitaću vam i brigu o porodici, i to odgovore vaših kolega koji su se vrlo zdušno potrudili da vam objasne, a pogotovo o ubistvima u policiji, bivših policijskih službenika. Ja razumem šta me vi pitate, razumete i vi mene da ja znam da vam odgovorim o tome.

Znači, 2004. godine 13 policijskih službenika, 2006. godine 14 policijskih službenika, 2007. godine 13 policijskih službenika, 2010. godine 10 policijskih službenika, 2011. godine 13 policijskih službenika, 2019. godine pet policijskih službenika, 2020. godine šest policijskih službenika, 2021. godine šest policijskih službenika, 2022. godine devet policijskih službenika, 2023. godine sedam policijskih službenika.

Ponavljam vam ono što sam vam rekao onog dana i policijski službenici su ljudi od krvi i mesa sa svim problemima i sa svim onim što nosi život.

Broj saobraćajnih nesreća. U periodu od 2001. do 2021. godine 651.712 saobraćajnih nesreća. Ja razumem da vam se ne sviđa da slušate ovo, ali tražili ste od mene da vam to iznesem.

(Narodni poslanici opozicije dobacuju.)

PREDSEDNIK: Samo nemojte da vičete.

BRATISLAV GAŠIĆ: Dobro, formulacija, nezgoda, izvinite molim vas.

U periodu od 2012. godine do 16. juna 2023. godine 390.196 ili 38,75% manje u odnosu na ogled i period pre. Broj poginulih lica, da vam ne čitam sve ovo, jer vidim da vas to ne interesuje, 33,69% manje u odnosu na period od 2001. do 2011. godine. Tada smo imali 9.774 poginula. U ovom periodu od 2012. do 30. juna, tj. 29. juna, 6.478. Mogu da vam čitam i pojedinačno za svaki od ovih perioda.

O femicidu smo pričali. Takođe, podaci koje sam vam tada pročitao.

Dalje, u vezi pitanja narodne poslanice, ukazujemo do cilja ostvarivanja bezbednosne zaštite života, prava, imovine i slobode građana, policija posebnu pažnju posvećuje prevenciji kriminalu. Takođe, u vezi sa navedenim ukazujemo da je vršenje poslova prevencije kriminala i unapređenje bezbednosti u zajednici bliže uređeno Pravilnikom o obavljanju pojedinačnih policijskih poslova kojim je predviđeno da policija obavlja: obavljanje policijskih poslova i sprovođenje mera i radnji propisanih zakonom, razvija prevenciju kriminala i unapređuje bezbednost kroz saradnju i partnerstvo sa građanima i drugim subjektima u zajednici sprovođenjem aktivnosti usmerenih na smanjenju uzoraka i suzbijanja pojavnih oblika kriminalnog delovanja direktnim odvraćanjem od kriminalnih aktivnosti kroz sprečavanje nereda i smanjenje zabrinutosti lica i uznemirenosti zajednice zbog kriminala i drugih pojava koje ugrožavaju bezbednost. Dakle, značajnu ulogu u prevenciji kriminala imaju suzbijanje kriminalnog delovanja.

Izneli ste tvrdnju da policija nije radila preventivno. Tada sam vam odgovorio – nemojte da potcenjujete vaše bivše kolege, nemojte da potcenjujete državu i policiju, jer ti ljudi to ne zaslužuju. Ja razumem da ste radili u Sektoru za vanredne situacije i da toga nije bilo i da se ne razumete u ostale oblike kriminala, ali ne možete da optužite da prevencije nije bilo.

U vezi S.A.R.A. modela i prevencije kriminala, ukazuje vam da su u okviru osnovne obuke za policijske službenike, izneta je tvrdnja takođe da ne možemo ljude koji završavaju obuku u Centru za osnovnu policijsku obuku stavimo da budu školski policajci. Ukazujemo da su u okviru osnovne obuke za policijske službe, u skladu sa programom stručnog osposobljavanja polaznika obuke, osposobljavaju do u cilju analize i rešavanja bezbednosnih problema koriste S.A.R.A. model koji je osnovni nivo rešavanja i prevencije kriminala koji primenjuju policijski službenici. Pored S.A.R.A. modela, policijski službenici u okviru rada primenjuju principe situacione prevencije u okviru koje preventivne aktivnosti primenjuju u odnosu na potencijalne izvršioce, najčešće mesto izvršenja i prema potencijalnim žrtvama. Prevencija kriminala na strateškom i operativnom nivou vrši se kroz primenu metodologije policijskog obaveštajnog modela, primenom POM-a konkretno se usmerava rad policije na najteže bezbednosne probleme u saradnji sa drugim državnim organima, subjektima društva, doprinosi se vladavini prava i svakom građaninu Republike Srbije obezbeđuje se jednaka zaštita bezbednosti, poštovanje prava i slobode garantovanim Ustavom i zakonom Republike Srbije.

Bezbednost učenika u školama. U proteklih deset godina, u skladu sa bezbednosnom procenom, prosečno je godišnje angažovano 350 do 370 policijskih službenika na unapređenju bezbednosti učenika, škola i školskih policajaca na području 650 do 680 osnovnih i srednjih škola. Nakon tragičnih događaja u OŠ „Vladislav Ribnikar“ u Beogradu do kraja školske godine na obezbeđenju školskih ustanova u Republici Srbiji prosečno dnevno bilo je angažovano oko 3.500 policijskih službenika.

Program stručnog osposobljavanja polaznika osnovne policijske obuke. Svi polaznici Centra za osnovnu policijsku obuku se osposobljavaju za obavljanje poslova uniformisanog policajca, službenika na radnom mestu policajca. Program stručnog usavršavanja policijskog službenika MUP-a u okviru nastave, nastavne teme – rad policije u zajednici, obrađuje se nastavna jedinica o zadacima i načinu obavljanja policijskih poslova na unapređenju bezbednosti učenika i škola. Pored toga, u okviru stručnog usavršavanja policijskih službenika za školske policajce realizuju se seminari, obuke čiji je osnovni cilj doprinos unapređenju bezbednosti zajednice i građana i saradnja policije i građana, dok je jedan od specifičnijih ciljeva – unapređenje postupanja policijskih službenika u ostvarivanju bezbednosne zaštite učenika i škola. Takođe, napominjemo da će se angažovanje novih policijskih službenika na poslovima bezbednosne zaštite učenika i škola vršiti uz podršku i monitorstvo iskusnijih kolega, kao i koordinaciju, usmeravanje rukovodioca u policiji.

Takođe, postavili ste pitanje vezano za sve uštede tj. sudske troškove koje Ministarstvo ima. Glasilo je, od 11. aprila, kolike troškove MUP snosi zarad tužbi koje podnose policajci zbog raznih postupaka koje vode protiv MUP-a. Da, inicijalno, informaciju ste dobili, jer nam je to prvi od zadataka bio, u oktobru mesecu da se smanji broj tužbenih zahteva koji su nastali nesavesnim radom, kako rukovodioca, a pre svega rukovodioca, tako i određenih drugih jedinica MUP-a.

U 2023. godini 89,89% je naplata dobrovoljnim putem. Mi smo u oktobru mesecu imali preko šest milijardi dinara tužbenih zahteva iz prethodnog perioda, sudskih postupaka koji su trajali po 10 i više godina, odnosilo se na prekovremeni rad, na dežurstva, na putne troškove i na sve ostalo što je urađeno. Upravo ovaj procenat dobrovoljnim putem jeste deo našeg razgovora sa svim pripadnicima koji su imali tužbene zahteve – da povuku svoje tužbene zahteva, da ono što im po zakonu pripada moraju da imaju, insistiranje kod njihovih rukovodioca jeste da ono što im po zakonu pripada mora da bude isplaćeno. Samo 10,11% je naplata prinudnim putem.

Mogu da vam pročitam i kolike su uštede. Ogromne. Ministarstvo po svim segmentima rada, kada su finansije u pitanju, u ovom trenutku, samo za prvih šest meseci, ima uštede 1.503.000.000 dinara - troškovi službenih putovanja u inostranstvo, troškovi goriva, uvećanje plata po osnovu prekovremenog rada i pripravnosti itd, što je odličan i fenomenalan rezultat.

U odnosu mi talični, bez karme ili kako već, baksuzni, ovo su rezultati rada koje niko ne može da ospori pripadnicima MUP-a, niko. Nisu ovi rezultati moji, kao ministra, nego njihovi i samo su oni zaslužni za ove rezultate. Možete da ih osporavate, možete o njima da pričate kako god želite, ali oni rezultate imaju. Pored toga, ne zaboravite da su isti pripadnici MUP-a, isti pripadnici BIA uhapsili četiri, ogromne, organizovane kriminalne grupe: Veljka Belivuka i Miljkovića, vračarski klan, Šarićev klan i, na kraju, balkanski kartel koji je, takođe, bio jedan u Evropi među najvećima i, naravno, ne stajemo na tome. Zahvaljujem.

PREDSEDNIK: Reč ima predsednica Vlade.

ANA BRNABIĆ: Hvala.

Vidim da je ministra Gašića pogodilo ovo da je taličan i da je malerozan, ali ko zna do kraja ove sednice šta će tu ispasti zato što je ta narodna poslanica u međuvremenu promenila svoje mišljenje. Prvo je rekla da nije odgovoran, pa sada kaže da ipak ministar snosi objektivnu odgovornost.

S tim u vezi je sada otvoreno pitanje da li je on i dalje malerozan i taličan, ili je promenila mišljenje i o njegovoj karmi, pošto je sada odgovoran, ali pre tri dana nije bio odgovoran. Pošto je već bio taličan i malerozan, to su već suprotni pojmovi, moguće je i da se mišljenje o karmi promenilo. Ali, toliko o odgovornosti za izgovorenu reč, za mišljenje, za izneseno mišljenje na ovako važnoj sednici Vlade, gde u roku od bukvalno 48 sati ili 72, više ni ne znam, pošto dani deluju kao meseci ili godine, na jednoj sednici kažete da ne može biti odgovoran, i to mogu da kažem ja, kao bivši pripadnik MUP-a, a onda na sledećoj kažete da je bio lapsus. Nije bio lapsus, pošto to nije lapsus, već ste promenili mišljenje. Toliko o odgovornosti.

Pitanje zašto nismo menjali zakon ranije, nadovezala bih se takođe na narodnog poslanika, uvaženog Milenka Jovanova, tako je, svako je mogao da promeni taj zakon i ranije. Zato sam upravo i rekla da mislim da tu neću da kažem – e, dobro, pa mogli ste i vi kao bivša vlast, mogli smo i mi u poslednjih deset godina. Upravo sam rekla da taj zakon nikada, nikada u Srbiji nije zabranjivao, eksplicitno zabranjivao prisustvo maloletnika u streljanama. Mogli smo da ga promenimo i pre 20 godina, i pre 15 godina, i pre 10 godina, i pre pet godina, i pre dve godine, mogli ste i vi takođe da predložite izmene, ali nismo. Ali je nekorektno da kažete – dobro, što niste vi? A što niste vi? Mogli ste i vi dok ste bili na vlasti.

Ja mislim da je ljudski bilo teško zamislivo da će neki roditelj svoje 11-godišnje ili 12-godišnje dete da odvede u streljanu i da ga uči da puca. Ja mislim da je to bilo ljudski. Ako smo pogrešili, na kraju krajeva, i mi i vi, zato što smo ljudi i zato što nismo mogli da poverujemo da će neko tako nešto da uradi, dobro, ali onda je greška svih nas. Niko nije promenio taj zakon, niti je bilo ko predložio promene tog zakona, zato što niko nije anticipirao da će neko 12 godina, odnosno da će neki roditelj svoje 12-godišnje dete da vodi u streljanu, da ga uči da bude komandos.

I u ovom trenutku mi možemo opet, to je sada priča o tome šta još možemo da anticipiramo da u jednom društvu može da se desi, pa onda hajde da napravimo policijsku državu, hajde da uskratimo sve slobode, hajde da pomislimo šta najbolje može da se desi, pa da promenimo sve zakone, da obezbedimo da apsolutno ništa ne može da se desi. To je, opet se vraćam na to, policijska država u kojoj vi apsolutno nemate nikakvo poverenje u vaše građane, u njihov zdrav razum, u njihovo vaspitanje, u njihove roditeljske sposobnosti, nemate nikakvo poverenje ni u koga u ovoj državi, pa ćemo mi zakonom da uredimo sve, od porodice do toga gde će ko da ide i kako će da se ponaša. Sve će se urediti zakonom. Ali onda da ne pričamo o ljudskim pravima i ličnim slobodama.

Ponovo se vraćamo na ono o čemu je pričala i koleginica Marina Raguš, šta od ta dva želimo, pa onda da razgovaramo kako ćemo to da dobijemo. Samo da onda ne bude da kada pokušamo da promenimo Zakon o policiji, da bi neke druge stvari uredili na način da policija može brže i efikasnije da reaguje, da se digne kuka i motika da želimo represivnu državu. Nemojte tako, ljudi, nije fer, ako smo ozbiljni i odgovorni političari. Neki jesu, a neki nisu. Ja verujem da građani to vide, zato što vide da neko nešto kaže i za 48 sati ili 24 časa promeni svoje mišljenje, bez ikakve odgovornosti.

Kad smo već kod toga i odgovornosti, izrečene odgovornosti od političara za izgovorenu reč, čuli ste, poštovani narodni poslanici i poštovani građani i građanke Republike Srbije, čim smo demantovali očiglednu neistinu, notornu neistinu da je pripadnica BIA koja je bila u mom okruženju uhapšena, šta su rekli? Narodni poslanik je rekao – pa, dobro. Nije. Nije ta. I to je to! Optužiše ženu. To je čula čak i njena porodica. I nema veze. Optužiše ženu, optužiše Agenciju, kredibilitet države. Nije istina – pa dobro, eto, nije istina. I onda idemo dalje. Ali, kako se uopšte desilo da neko ko je pripadnik BIA bude uhapšen za bilo šta, da je sarađivao sa nekim klanom?

Da vam sad kažem koliko je to ozbiljna i odgovorna tvrdnja od strane ovlašćenog predstavnika. Ja sam, kako sam to čula, evo ukucajte na Guglu, CIA „Agent arrested“, uhapšen pripadnik CIA. Imate niz tekstova. Niz. Uhapšen, optužen za špijunažu, osuđen zbog kontrašpijunaže. Ukucajte za bilo koju drugu agenciju, bezbednosnu agenciju, M56, M6, neke druge, BND. Ljudi, pripadnici bezbednosnih agencija su na kraju samo ljudi. I da, među njih, njima ima, kako bi se reklo, „pokvarenih jabuka“, ali je naša agencija to uhvatila, tu osobu uhapsila i procesuirala, kao i u svakoj drugoj ozbiljnoj zemlji na svetu, ali se ovde postavlja pitanje – kako je to moguće da se desi? Moguće je da se desi svuda. Moguće je da se desi u Velikoj Britaniji, moguće je da se desi u SAD, moguće je da se desi u Nemačkoj, moguće je da se desi u Ruskoj Federaciji. O čemu se radi? Kakve su to optužbe uopšte i to da ste vi samo proverili – evo, ovo mi deluje kao zanimljiv argument da iznesem.

Okej. Mi smo govorili istinu za tu pripadnicu BIA, dobro. Hajde da kažemo još neku drugu glupost. Lupiš, ostaneš živ, ideš dalje i na to se svela čitava ova debata, čitava ova debata od tri nedelje.

Ono što je takođe neverovatno, pitanje još jednom i sada vidite koliko mi idemo u krug i ne 10 dana, tri nedelje, postavlja pitanje – ali zašto niste razoružavali ranije? Bukvalno pitanje na koje sam odgovorila pre tri nedelje pod tačkom jedan dnevnog reda, a to je bezbednosna situacija u Republici Srbiji i nikome ništa i nema veze, dajte da potrošimo još malo vremena zato što imamo svo vreme ovog sveta da se politički promovišemo.

Imamo sve vreme ovog sveta za politički marketing, pa hajte da ga iskoristimo. Toliko o političkoj odgovornosti. Hajde po sto puta da postavimo isto pitanje. Dobili smo 73 odgovora na to isto pitanje, odnosno 73 puta smo dobili odgovor na to pitanje, ali nema veze, hajde da ga postavimo još jednom. Još malo smo na TV ekranima, još malo se promovišemo, nije ni važno. Šta ima veze što čekaju drugi zakoni na dnevni red? Nema ni veze.

(Tatjana Manojlović: Šta je sa medijskom strategijom?)

Pitanje je sada – šta je sa medijskom strategijom, ljudi? To vam je pitanje sada po ovoj tački dnevnog reda? Šta je sa medijskom strategijom?

PREDSEDNIK: Manojlović, hoćemo i na sledeću opomenu?

ANA BRNABIĆ: Šta jer sa medijskom strategijom? Ne čekate na medijsku strategiju na tri godine, da vas informišem, medijska strategija je usvojena…

PREDSEDNIK: Da li me čujete, Manojlović?

(Narodna poslanica Tatjana Manojlović dobacuje s mesta.)

ANA BRNABIĆ: Usvojena je 2020…

(Narodna poslanica Tatjana Manojlović dobacuje s mesta.)

PREDSEDNIK: Da li me čujete Manojlović? Dokle više?

ANA BRNABIĆ: Nema veze. Prethodna Vlada je usvojila medijsku strategiju. Pogledajte molim vas Izveštaj o napretku koji je objavila Evropska komisija. Pohvalili su usvajanje medijske strategije, ali nema veze.

(Narodna poslanica Tatjana Manojlović dobacuje s mesta.)

PREDSEDNIK: Manojlović, poslednje upozorenje.

ANA BRNABIĆ: Dakle, da vam kažem razoružavali smo i pre. Razoružavali smo. Maksimalni broj naoružanja u posedu građana Republike Srbije bio je, ponavljam, ja ne znam sedamdeseti put zaista mislim ili se svakako tako osećam, 2008. godine. To je milion 172 hiljade 468 komada oružja koje su naši građani držali i nosili po dozvolama organa unutrašnjih poslova. Zaključno sa aprilom 2023. godine taj broj je sveden, odnosno smanjen na 761 hiljadu 415.

Dakle, po pitanju - a zašto niste razoružavali i ranije, još jednom odgovor - razoružavali smo, i davala sam vam konkretne podatke najmanje 15 puta u poslednjih tri nedelje, ali nije ni važno. A zašto nije važno? Zato što vama nije važna tema. Važan je politički marketing. Važno je da pričamo ovde koliko god možemo da pričamo da bi valjda vi promovisali sebe, da li zbog takmičenja u okviru opozicije ko će biti lider opozicije ili zbog takmičenja u okviru vaše stranke ko će biti lider stranke, ali je svakako zloupotreba ovog Poslovnika i Doma Narodne skupštine i pokazatelj apsolutne nebrige za interese građana Republike Srbije.

Zato što jednom da vam kažem, poštovani građani Republike Srbije, ukoliko bude kašnjenja sa isplatom 10.000 dinara maloletnim licima do 16 godina, biće, deci, ukoliko bude kašnjenja isplate 10.000 dinara podrške deci, odnosno porodicama sa decom do 16 godina, to će biti zato što na dnevni red ove Narodne skupštine ne može da stigne taj zakon kojim ćete vi kao narodni poslanici potvrditi da želite da pomognemo deci sa 10.000. Zbog čega? Zato što oni imaju potrebu da 73 puta postave isto pitanje na koje su 73 puta dobili konkretan odgovor.

Ali, još jednom da ponovim, dakle, da ne bi se ponovo postavilo ovo pitanje. Mi smo razoružavali za razliku od vas koji ste bili na vlasti kada je i 2002. godine počinjeno masovno ubistvo i onda nastavili da izdajete dozvole za oružje, pa 2007. godine počinjeno je masovno ubistvo, pa vi nastavili da izdajete dozvole za oružje, pa dostigle maksimum 2008. godine, e onda smo mi polako od 2013. godine to smanjivali.

Dakle, jesmo razoružavali i ranije, ali nema veze ako treba da ponovim posebno ovo ponavljam zato što je u stvari ovo izuzetno relevantno za temu.

Dečakov otac blizak sa ministrom, bivšim ministrom Zlatiborom Lončarom. E, sada ovako da vam kažem, poštovani građani Republike Srbije, kao što sada već svi znamo, otac tog maloletnog monstruma je doktor medicine, radiolog, prilično čuven i do tada bio ugledan lekar. Ja sada ugledno ne bi pominjala u vezi sa njim niti sa tom porodicom.

I sada bivši ministar Zlatibor Lončar, koji je bio pre toga direktor Urgentnog centra, ako se ne varam, koji je dugogodišnji lekar na Kliničkom centru Srbije, na kome je bio i zaposlen ovaj otac ovog monstruma, je optužen da je blizak sa tim čovekom.

Poznavali su se očigledno preko toga što su obojica doktori medicine i radili u Kliničkom centru Srbije. Elem, tako je sada narodni poslanik u ovu priču monstruoznu umešao i Marka Ercegovca, direktora Urgentnog centra Kliničkog centra Srbije. Pošto je i on sada umešan, jer pokazujete još jednom da nikakvu granicu nemate, da ne postoji crvena linija, da ne postoji donja granica dostojanstva i odgovornosti, a posebno prema doktorima u ovoj zemlji i profesorima medicinskog fakulteta, onda dolazimo do toga da je na vrhu lanca u kome je i doktorka Milica Pejović Milovančević, opet ona doktorka, nalazi se SNS.

Da li možete da zamislite dokle smo mi došli nakon 10 dana rasprave? Sada smo, pa kao da je 10 godina, zaista kao da je 10, kao da je 100 godina. Ja kao da sam se rodila ovde zaista se tako osećam.

U svakom slučaju, sada je taj otac tog monstruma povezan sa čitavim vrhom lanca na čijem je čelu, odnosno sa čitavim lancem doktora, a na čijem je čelu ili na vrhu lanca SNS.

Doktori svi koji rade na Kliničkom centru Srbije ili su profesori na Medicinskom fakultetu Univerziteta u Beogradu, uključujući i bivšeg ministra Zlatibora Lončara, pa pošto ga zna sa Kliničkog centra Srbije onda je on valjda nekako takođe umešan u sve ovo. Jel? I Marko Ercegovac i doktorka Milica Pejović Milovančević?

Poštovani doktori, da čujete samo kako to izgleda kada se neodgovorna politika i politikanti razmahnu.

Konačno, a tiče se zahteva protesta, kažemo – vi ste krivi, mi smo krivi zato što sve ovo toliko traje, pa mi zloupotrebljavamo Skupštinu, jer da ste hteli REM bi već bio smenjen. Ponovo meni upućeno.

(Tatjana Manojlović: Naravno.)

PREDSEDNIK: Manojlović, koji put i dokle?

ANA BRBANIĆ: Krenuću i ja sa ovim performansima. Čini mi se da jedino tako razumeju. Ja jedino na jednom A4 papiru da napišem ovako plakat – ja nemam nikakvu nadležnost nad REM-om da bi vi razumeli da ja ne mogu da smenim REM. Ja ne biram REM. Ne mogu da ih smenim.

Dakle, jedino performans ovde da napravim da i ja isto imam plakat, da ustanem i da kažem – ljudi, ja ne mogu da smenim REM i da želim, ne mogu. Dakle, ne mogu nije protiv zakona, suprotno je Ustavu Republike Srbije. Kao izvršna vlast ne mogu da smenjujem nezavisna tela. Možete vi, ali znate šta ljudi, poštovani građani Republike Srbije, a pre svega poštovani građani koji učestvujete na protestima protiv nasilja i da želimo nismo mogli, jer to čak nije ni na dnevnom redu koji ste predložili, mi ne možemo da smenimo REM na ovoj sednici. Niste predložili, niste predložili na ovoj sednici, ne znam kako bi mogli da ga smenite. Još jednom da vam pročitam Zakon o elektronskim medijima, molim vas, ja ne znam ovo je možda 15 put da ponavljam da ja nisam nadležna za REM.

Prema Zakonu o elektronskim medijima, člana Saveta REM-a samostalne nezavisne regulatorne organizacije sa svojstvom pravnog lica, može razrešiti Narodna skupština na predlog najmanje 20 narodnih poslanika, ali u određenim situacijama, pa sada da vam ne čitam zakon. Pročitajte zakon, ko Boga vas molim i nemojte više da imputirate da nisam smenila REM. Ne mogu protivustavno je. Ja poštujem ovu zemlju, poštujem njene institucije. Sve i da hoću ja stvarno to ne mogu da uradim, ali i da ostali narodni poslanici žele ne bi to mogli da urade zato što vi to niste predložili.

Isto kao što je na jedan od zahteva na protestu protiv nasilja smena ministra Bratislava Gašića, a organizator protesta protiv nasilja, poštovani narodni poslanik, dakle ne ovaj što je predlagač, on nije poštovan, nego poštovani narodni poslanik, no kako god, za mene su svi ostali narodni poslanici poštovani.

Dakle, on koji organizuje protest protiv nasilja na kome je zahtev smena, razrešenje ministra Bratislava Gašića je rekao – ministra Bratislava Gašića u svom obraćanju nisam ni pomenuo. Tako da taj nije ni pričao o ministru Bratislavu Gašiću. Toliko koliko je ovde tražio da se poštuju zahtevi protesta koji sam organizuje, nije ni pomenuo, ni o tome pričao, nije pričao o tački dnevnog reda.

Konačno još jednom poštovani građani koji protestujete, što se tiče smene REM-a ja ne mogu, zato što nije po zakonu, a nije ni po Ustavu, a ne mogu ni ostali narodni poslanici većine sve i da hoće zato što to nije predlog sednice, ove sednice, nije bilo na dnevnom redu. Poslanici opozicije nisu ni stavili to kao predlog.

Toliko i o zahtevima i o tome koliko vi želite da se ti zahtevi ispune, odnosno koliko vas baš briga da li će se ispuniti ili ne, a najbolje bi bilo da se ne ispune da bi vi dalje imali političku platformu na kojoj ćete da se jačate i vežbate. Hvala.

PREDSEDNIK: I to je to.

Nastavljamo u 16.00 časova.

(Posle pauze.)

PREDSEDNIK: Poštovani narodni poslanici, pristupamo postavljanju poslaničkih pitanja u vremenu od 16.00 do 19.00 časova, saglasno članu 205. Poslovnika Narodne skupštine.

Pre nego što pređemo na postavljanje poslaničkih pitanja, dozvolite mi da vas još jednom podsetim na odredbe Poslovnika Narodne skupštine koje se odnose na način postavljanja poslaničkih pitanja.

Izlaganje narodnog poslanika koji postavlja pitanje ne može da traje duže od tri minuta.

Posle datog odgovora na poslaničko pitanje, narodni poslanik koji je postavio pitanje ima pravo da, u trajanju od najviše tri minuta, komentariše odgovor na svoje pitanje ili da postavi dopunsko pitanje. Po dobijanju odgovora na dopunsko pitanje narodni poslanik ima pravo da se izjasni o odgovoru u trajanju od najviše dva minuta.

U toku trajanja postavljanja pitanja i davanja odgovora, shodno se primenjuju odredbe Poslovnika Narodne Skupštine Republike Srbije, s tim što nisu dozvoljene replike i ukazivanja na povredu Poslovnika.

U skladu sa tim, molim narodne poslanike da podnesu prijave za postavljanje pitanja.

Istovremeno podsećam da će redosled postavljanja poslaničkih pitanja biti utvrđen prema dosadašnjoj praksi rada Narodne Skupštine, što znači, reč će najpre dobijati narodni poslanici koji ne pripadaju ni jednoj poslaničkoj grupi, a zatim narodni poslanici od najmanje prema najvećoj poslaničkoj grupi.

Sada prelazimo na postavljanje poslaničkih pitanja.

Prvi prijavljeni je narodni poslanik Dejan Bulatović.

Imate reč.

DEJAN BULATOVIĆ: Poštovani predsedniče Skupštine, poštovana predsednice Vlade, poštovane ministarke, poštovani ministri u Vladi Republike Srbije, poštovani građani Republike Srbije, želeo bih da se najpre obratim ministarki za zaštitu životne sredine gospođi Ireni Vujović. Najpre bih želeo da izrazim zahvalnost prema onome svemu što radite, kada je u pitanju životna sredina. Znam koliko se napredovalo u poslednje vreme, ali želeo bih da vas podstaknem i da zatražim jednu vrstu podrške za sve one ljude koji se bave životnom sredinom, na način da čuvaju svoje reke, a ići će u smeru tome da postoje organizovane grupacije ljudi koji rade ilegalni izlov ribe. Radi se sa strujom, radi se sa plinom i moram da vam kažem da su ogromne bitke na određenim rekama, posebno na reci Dunav i Savi.

Dakle, i pored privremenog izlovljavanja ribe, imamo i reke gde je zabranjen, da kažem, privremeni izlov ribe, ali se nalazimo u sukobu sa ljudima koji se bave ilegalnim izlovljavanjem, najčešće to je autohtona vrsta ribe i zaista ulazimo u jednu ozbiljnu situaciju da ostajemo u nekim određenim rekama, zaista ostajemo sa siromašnim ribljim fondom, posebno kada je u pitanju, vi znate sigurno o čemu govorim, kada kažem i smuđ, kada kažem i šaran divlji, i naravno linjak i sve one ribe koje su danas na nekim rekama čak i retkost.

Želeo bih da vas pitam – da li postoji mogućnost da u narednom periodu, sa vašom podrškom i vašeg ministarstva, zajedno sa Ministarstvom unutrašnjih poslova, država zauzme još ozbiljniji stav, a ima ga već, naravno, ali još ozbiljniji stav prema tim ljudima i tim licima koji na taj način, ponavljam, strujom ulaze u te reke i plinom, čak se i neke druge stvari dešavaju u tim rekama. Dakle, siguran sam da pripadnici Ministarstva unutrašnjih poslova znaju o čemu govorim. Evo, jedna molba prema vama – da li mogu da dobijem od vas uverenje da ćemo u narednom periodu imati jednu sveobuhvatnu akciju sprečavanja ilegalnog izvlačenja ribe na rekama širom Republike Srbije, to znači jezerima, potocima i raznim drugim mestima gde imamo zaista taj ugrožen riblji fond.

Evo, ministarka, to je za ovaj prvi put, a u drugom delu ću postaviti jedno potpitanje. Hvala.

PREDSEDNIK: Reč ima ministarka Irena Vujović. Izvolite.

IRENA VUJOVIĆ: Hvala, narodni poslaniče, na postavljenom pitanju.

Naravno da se trudimo da štitimo reke, zemljište i vazduh svakako, kao Ministarstvo. Što se tiče ribljeg fonda i lovokradica, radimo i sa ekološkom policijom i sa „Srbijavodama“ i „Vojvodina vodama“, jer neke stvari su u nadležnosti Ministarstva poljoprivrede, vodoprivrede i šumarstva i trudimo se da sve prestupnike najstrože kaznimo. Uvek su to zajedničke akcije Ministarstva životne sredine, vodnih inspektora, naravno, pokrajinskih, u zavisnosti od toga gde se dogodila šteta.

Kada govorimo takođe o zaštiti reka i svakako poboljšanju kvaliteta životne sredine, sa tog aspekta voda, uvek se trudim da koristim priliku da pomenem sve ono što radimo vezano za nedostajuću infrastrukturu, dakle, kanalizacije i postrojenja za preradu otpadnih voda. Samo u ovom trenutku preko 100 kilometara kanalizacione mreže se gradi širom Srbije i naravno da tim tempom idemo i dalje, pregledaju se projekti, vrše se dodatna merenja, paralelno sa tim kreće i izgradnja postrojenja za preradu otpadnih voda i uskoro mogu da najavim da će i prvo postrojenje u mandatu dok sam ja na čelu Ministarstva i krenuti sa izgradnjom već od septembra, nadam se, ove godine. To radimo zajedno sa Ministarstvom za javna ulaganja. Tako da, svakako se trudimo da zaštitimo pre svega kvalitet životne sredine, kada govorimo o rekama.

Konkretno vezano za riblji fond i za sve to što je učinjeno ću vam svakako i poslati tu informaciju naknadno i videćemo šta možemo zajednički još da uradimo, da pojačamo kontrolu i da upravo i kaznimo sve prestupnike, tako da ćemo intenzivirati rad što se tiče toga. Hvala vam.

PREDSEDNIK: Imate pravo na naredna tri minuta.

DEJAN BULATOVIĆ: Poštovana ministarka Irena Vujović, zahvaljujem se na ovakvom odgovoru. Zahvaljujem se i Vladi na jasnom stavu kada je životna sredina u pitanju.

Sada imam jedno dopunsko pitanje, postavio bih ga ministarki pravde i naravno premijerki Vlade Srbije. Na obe osobe se u Vladi odnosi ovo što ću vas pitati. Mene zanima – kakav je vaš stav i da li u budućnosti možemo da očekujemo oštru reakciju i primene onog zakonskog okvira prema političarima koji izlaze na konferencije za medije i onako nonšalantno iznose kojekakve afere, naravno lažne afere, kao što je, recimo, bila afera „Morović“.

Imali smo jednu političarku koja je iznela takvu jednu aferu i time je nanet ozbiljan udarac Ministarstvu odbrane. Kada iznosite takve stvari, kada sa tim izlazite onda šteti državi na najvišem mogućem nivou.

Pitam vas – da li u budućnosti možemo da očekujemo da postoje sankcije za takve političare, bilo oni da su poslanici sa imunitetom ili bez imuniteta, jer je državni interes na prvom mestu, verujem i zaštita državnih institucija? Pitam ministarku pravosuđa i naravno vas premijerko, da li u budućnosti možemo očekivati, pošto neki političari ne mogu sami sebi da stave granicu, okvir onoga što bi morali da nosimo iz kuće, a to je taj neki moralni i vaspitni deo, ne možete da lažete i ne možete da državu opanjkavate na taj način, a kad baš ne umete onda da vidimo da li država i koji su način da zaštitimo državne institucije, državne funkcionere?

Danas je najlakše izaći na konferenciju za medije i vi onda tamo pričate šta vam je mila volja, šta god želite i nemate nikakav problem više sa tim. Ja bih voleo da ti ljudi nakon takvih konferencija za medije imaju suočavanje sa državnim institucijama, znači, sa pravosuđem, sa državnim tužiocem. Tome se mora stati na kraj. Želeo bih da čujem od vas da li u budućnosti možemo očekivati sankcije za takve vrste političara?

Šta je bilo, nešto se ne čujemo. Zemlja zove Mars izgleda. Šta je bilo? Da li imate neki problem? Javljate se sami miševi jedni. Rekao sam vam sto puta da ste miševi i vi se ponovo javljate. Dokle više da se toleriše vaše uništavanje institucija. Sram vas bilo. Još se javljate sami. Sram vas bilo.

PREDSEDNIK: Hvala.

Ministarka Maja Popović. Izvolite.

MAJA POPOVIĆ: Ja bih želela da vam odgovorim na ovo pitanje u smislu da su tužilaštva samostalni državni organi koji gone učinioce krivičnih dela. Ukoliko se u radnjama bilo kog građanina Srbije, pa i političara, stiču elementi krivičnih dela, u tim slučajevima će se pokrenuti krivični postupak. Potrebno je ili po službenoj dužnosti ili po nekoj krivičnoj prijavi da se pokrene taj postupak.

Kažete da li će biti žešće sankcije? Takođe, sudovi su nezavisni u svom radu i ne mogu direktno da vam odgovorim na to pitanje. Vi ukoliko imate neki predlog za izmenu Krivičnog zakonika, izvolite mi smo tu kao ministarstvo otvoreni, imajući u vidu da radna grupa i dalje piše tekst nacrta i kada budemo na javnoj raspravi, svakako svaki predlog ćemo preispitati. Hvala.

PREDSEDNIK: Reč ima predsednika Vlade.

ANA BRNABIĆ: Hvala vam.

Poštovani narodni poslaniče hvala vam na tom pitanju. Ja generalno mislim da je ovo ogroman problem za čitavo naše društvo i za čitavu našu zemlju, a to je potpuna neodgovornost kada se plasiraju informacije, poluinformacije ili potpuno lažne informacije ili laži, netačne stvari, koje na jedan drugi ili treći način, bilo kako inkriminišu da li institucije Republike Srbije, državne institucije Republike Srbije ili ljude koji obavljaju bilo koju funkciju u Republici Srbije, ako je laž jednako štetno po kredibilitet Republike Srbije.

Ministarka Popović je dala jedan, rekla bih, politički odgovor u skladu sa resorom koji vodi. Ja nisam u tom slučaju takav optimista. Mislim da se to neće desiti. Svakako mislim da se neće desiti u vreme naše vladavine. Tu pre svega mislim na okosnicu SNS. Do sada to nismo uradili, ne verujem da ćemo promeniti tu praksu.

Dozvolili smo, realno u poslednjih 10 godina da bukvalno priča ko šta hoće, da širi dezinformacije, notorne neistine i da mi kako možemo da stignemo na njih reagujemo. Sve to je potpomognuto tajkunskim medijima koji u stvari rade u sprezi, tako da kada neko od političara da neku lažnu informaciju, bilo namerno ili ne namerno, oni odmah to pokupe i od toga prave vest i onda se u stvari ta laž praktično plasira i gradi, gradi tokom vremena kao da je istina.

I to jeste hibridni rat protiv Republike Srbije. Ne dešava se u drugim zemljama i uređenim društvima. Ukoliko bi mi uradili bilo šta drugo i za to optužili te ljude, to bi bilo protumačeno kao politički rat. Zbog toga se to ne dešava. Dakle, kao političari to nismo radili. Kada to radi privreda, u slučaju kada se laže o privrednicima, uglavnom kao što smo videli u sazivu sada po ovoj tački dnevnog reda po kojoj sam bila deset dana u Skupštini, pre toga još dodatne dve nedelje, kada dođe do suda onda se oni pozivaju, ukoliko su poslanici, na poslanički imunitet.

Nema pravog načina da dođete do istine, osim ako ne upregnete sve svoje snage da se borite za istinu, protiv laži, što ustvari znači da ne radite svoj posao već da kontinuirano, konstantno iz dana u dan samo demantujete laži. To se desilo na kraju, krajeva, ne moramo da idemo tako daleko, kao što je Morović, što je sigurno jedna od najočiglednijih neistina koje smo imali u našem političkom životu. To se desilo na najbrutalniji način.

Evo, danas, tokom današnjeg dana i prethodne rasprave i postavljanja poslaničkih pitanja i vi ako pogledate sajt, recimo tajkunskog Šolakovog portala „Nova“, vi ćete videti bombastične vesti, kao npr, da li je pratilac Ane Brnabić odavao tajne crnogorskoj mafiji, što smo već pokazali da nije istina. To ne možete da nađete na tom sajtu i ko zna da li ćete ga ikada naći ili će samo da skinu tu vest, čime se direktno nanosi šteta Republici Srbiji, ne Ani Brnabić, Ana Brnabić je predsednica Vlade koju štiti po Zakonu o bezbednosti BIA, BIA je postavila nekog ko je nepouzdan i nesiguran, pa onda on odaje neke tajne, nekim klanovima, što je sve neistina. Ako ste vi čitalac „Nove“, vi to nećete znati, vi ćete samo znati da je verovatno pratilac Ane Brnabić odavao tajne državnog vrha nekom od klanova ili nekoj mafijaškoj organizovanoj kriminalnoj grupi.

Tako da eto, vidimo danas, mi smo to dva puta demantovali, čak je i opozicija priznala da nije istina, pa su rekli, pa dobro, nije istina, pa u redu, ali to ne možete da nađete.

Takođe, bombastična vest, jedna od glavnih vesti, a to je šok pitanje, da li je moćna kompanije preuzela naš javni dug, to je „Blek rok“, a Srbija predala svoja prirodna bogatstva. Onda vi vidite da je to u stvari plasirano da bi to onda krenulo u stvari po medijima. Odgovor je vrlo jednostavan i vrlo jasan, vrlo ga je lako i dobiti, dakle, od Ministarstva finansija pošto se radi o potpuno ne samo proverljivim i transparentnim informacijama, već i o informacijama koje imaju stručni mediji, na primer tipa „Glumberg“ pretpostavljam zato što se našim državnim hartijama od vrednosti, obveznicama trguje na otvorenom međunarodnom tržištu i svi znaju ko je šta kupio i šta su bile garancije za to. Pa, tako da odgovorim i na to zato što već vidim da je to sledeći talas uzbunjivanja javnosti, a sličan onom, prodaćemo naša javna preduzeća i privatizovati nacionalne parkove, dakle potpuno stvaranje haosa i panike za rad destabilizacije, pa da odgovorim kratko i jasno, a sve tajkunske medije da zamolim da ukoliko neće da prenesu pravu istinu, odnosno demante, kao što nisu u slučaju te lažne priče o nekom iz moje pratnje, a ko je pripadnik BIA, onda samo jednostavno da skinu to šok pitanje.

Dakle, "Blekrok" jeste jedan od fondova koji ulaže u domaće hartije od vrednosti. Na aukciji je pored "Blekroka", kao investicionog fonda, učestvovalo više od pet stotina zainteresovanih investitora, više od pet stotina. Ukupna tražnja investitora za našim hartijama od vrednosti, a to najbolje govori o stanju naše ekonomije i jačini naše privrede i stabilnosti Srbije, je premašila iznos od 11 milijardi dolara. Ponavljam, da bi razumeli u stvari kolika je razmera ove neistine.

"Blekrok" je na poslednjoj aukciji investirao oko 80 miliona dolara samo, odnosno oko 4,5% ukupno emitovanih obveznica. Ukupno "Blekrok" poseduje srpskih evroobveznica u vrednosti od 138 miliona evra, samo, što predstavlja 1,54% od ukupno emitovanih obveznica, dakle, manje od 2% ukupno emitovanih obveznica ili 0,4% od ukupnog javnog duga Republike Srbije. I tu dođemo kako je 0,4% od ukupnog javnog duga Republike Srbije u rekla kazala komšijskim pričama postane ukupan javni dug Srbije, 0,4%, u kuloarima.

Pri tom, ono što je takođe izuzetno važno, a što opet govori o stabilnosti naše ekonomije, sve obveznice, molim vas, samo saslušajte ovo, sve obveznice Republike Srbije koje su izdate na međunarodnom tržištu su neobezbeđene, odnosno unsecured, neobezbeđene, znači, za njih se ne garantuje imovinom Republike Srbije, jer da se garantuje imovinom Republike Srbije, one bi morale da imaju mnogo veću vrednost. Ovako je to poverenje investitora u privredu i ekonomiju i naš ekonomski rast u budućnosti, zato što ukoliko kupite evroobveznice koje su neobezbeđene, a sve naše su neobezbeđene, vi u stvari ulažete u Srbiju i verujete da će Srbija dobro napredovati u budućnosti, da će se vama te pare, na kraju krajeva, isplatiti.

Dakle, imaju 0,4% od ukupnog javnog duga Republike Srbije, "Blekrok", i to neobezbeđenih unsecured hartija od vrednosti, evroobveznica i ostalih hartija od vrednosti koje su emitovane transparentno na međunarodnom finansijskom tržištu. I tako dođete do istine. Ali, sad, videćemo koliko daleko će se ta istina čuti. Ja nisam preveliki optimista da će oni želeti da te stvari emituju i kažu. Hvala vam.

PREDSEDNIK: Imate pravo da se izjasnite u odgovoru, dva minuta. Izvolite.

DEJAN BULATOVIĆ: Poštovana predsednice Vlade, poštovana ministarko pravde, razumeo sam vaše odgovore, duboko zabrinut za jednu stvar, ali evo, jedna ekskluzivna stvar za sve medije i za sve građane Republike Srbije.

Pozivam gospodina Vladimira Đukanovića, narodnog poslanika, pošto je čovek advokat, pošto sam razumeo da to moramo da stavimo u taj, da kažem, kolosek, evo pozivam Vladimira, ja hoću da podnesem prijavu sudu i da tačno ja navedem o čemu se tačno radilo kada je Morović u pitanju, da podnesem tu prijavu, da vidimo kako ćemo onda što se tiče sudskog dela, da ipak ta osoba koja je to iznela u javnosti da se tamo radi sa marihuanom u vojnoj ustanovi u Morović, da građani Srbije znaju o čemu se radi. Dakle, evo ja ću podneti prijavu. Pozivam advokata da to uradimo kako treba, što se tiče tog pravnog dela i onda ćemo videti na kraju kako ćemo to završiti.

Ono što se tiče, premijerko, a kada se tiče tih nezavisnih medija, dobro znam, evo ja sam prošao, kao što ste videli, toplog zeca samo zato što sam ovde u Skupštini Srbije rekao živeo predsednik Republike Srbije Aleksandar Vučić. Bio sam tri dana meta u svim tim medijima, a mogu tek zamisliti kako je vama koji predstavljate državu, koji radite za državu, koji branite Kosovo i Metohiju, koji se borite, svi vi zajedno, da građanima Srbije bude bolje. Ja to sve razumem i nije problem.

Hajde da počnemo od ovoga, da podnesemo tu prijavu, pa da javnost Srbije vidi o čemu se tu radi, da vidimo tu marihuanu, da vidimo to Morović, da vidimo vojnu ustanovu i da vidimo zakon i da onda vidimo da li će taj neko podneti ostavku, da li će taj neko podneti ostavku iz moralnih razloga, da vidimo da li je to taj koji je tražio ostavku ministra Gašića, a da pri tom taj koji treba da podnese ostavku je onaj koji laže, ovde koji je u Skupštini i onu sramnu deklaraciju o Srebrenici takođe pričao. I ta osoba ovde nama treba da drži predavanje. Ne, gospođo, ne, nego ćemo pred lice pravde, pa onda ići pred zakonom i onda država Srbija, pa ćemo onda da vidimo kako i dalje u politici. Hvala.

PREDSEDNIK: Sledeći prijavljeni je Radomir Lazović. Tri minuta.

RADOMIR LAZOVIĆ: Hvala, predsedavajući, za reč. Imam neka baš važna pitanja da postavim.

Prvo pitanje ministarki pravde Maji Popović – da li ćete pokrenuti neke korake i koje da se ljudi zaštite od samovolje izvršitelja? Ovo pitam povodom ovog aktuelnog slučaja danas koji je sprečen da se cela jedna zgrada na Vračaru oduzme, da 13 porodica završi na ulici i generalno pitam to zbog velikog broja građana koji su na meti izvršitelja često zbog dugova koje uopšte oni nisu ni napravili, nego su investitori malverzacijama doveli ljude u situaciju da izgube svoje domove.

Takođe, imam još jedno pitanje povezano sa ovim, a znam da znate o čemu se radi, jer su vam oštećeni pričali, šta ćemo sa slučajem izvršiteljke Mirjane Dimitrijević? Hoćemo nešto da uradimo protiv toga? Hoćete možda da se aktivirate da je odstranite sa posla zbog toga što su pokrenute krivične prijave koje bi trebalo da budu dovoljan osnov da se ova žena zaustavi da otima ljudima? Detaljnije ću ovo objasniti, nemam puno vremena, u drugom delu.

Takođe bih hteo da pitam Gorana Vesića da li su delovi obilaznice oko Beograda dobili građevinsku dozvolu i da li je izvršen tehnički prijem ovih delova obilaznice pre puštanja u saobraćaj? Znate zašto ovo pitam, mislim da ima indicija da nisu, pa bi bilo lepo da vi to nama objasnite, jer ukoliko nije izvršen tehnički prijem, postoji rizik da ljudi mogu imati povećan broj saobraćajnih nezgoda, pa da vi nama to lepo objasnite.

Treće pitanje koje postavljam najodgovornijoj među vama, ali generalno i svim ministrima koji imaju osvedočene nasilnike i batinaše u svojim redovima, gospodo, da li biste možda mogli da krenete od toga da ih zaustavite, da prosto pokažete odlučnost, pa da ove ljude ne primate, pod jedan, ne primate u službu, a pod dva, ako su već u službi, da ih iz te službe smenite, tako da, recimo, ljudi poput Milana Bojovića, koji davi maloletnog dečaka i odvlači ga u napuštenu kuću u Batajnici, koji je specijalni savetnik generalnog direktora „Jugoimporta“, a nalazi se i na čelu Upravnog odbora Nacionalne službe za zapošljavanje, nema šta da traži u državnoj službi? Da onda Đorđe Dabić, čovek koji je prebijao penzionere u okolini Čajetine i terao ih da glasaju za SNS nema mesta u službi državnog sekretara. A eto, taj je kod vas, gospodine Martinoviću. Taj vam danas preti govornicima protesta Srbija protiv nasilja, protiv Pavla Cicvarića, govori na sva zvona, na onaj tviter način kako sam dokazao ranije.

Dakle, da li bi možda moglo da nema mesta u državnoj službi za Draška Markovića, direktora za ljudske resurse u Telekomu Srbija? Da li bi možda mogli i da osudite ponašanje Janka Langure, koji me sačekuje ovde na stepeništu Narodne skupštine i preti mi da ću biti ubijen? Da li bi možda mogli da npr. zašto ne reći, Sinišu Malog, ministra finansija nema mesta u Vladi, ako znamo da su podnete krivične prijave protiv njega za nasilje u porodici? Hvala.

PREDSEDNIK: Reč ima ministarka Maja Popović.

MAJA POPOVIĆ: Izvršitelji rade svoj posao na osnovu zakona i mi možemo da pokrenemo disciplinski postupak i, ukoliko se utvrdi povreda disciplinskog postupka, tada oni mogu biti razrešeni. Dozvolite da imamo te ingerencije da postupamo u skladu sa ovlašćenjima mog ministarstva.

Što se tiče koleginice Dimitrijević, bilo je više zahteva za preispitivanje njenog rada i dalje je to u postupku, vezano za izvršitelja Dimitrijević.

Ja sam htela da se vratim i na ovu prethodnu temu lažnih vesti koje se plasiraju. One dovode do uznemirenja građana, čak i onda kada nemaju elementa krivičnog dela. Htela sam da se osvrnem posebno na jednu uznemirujuću vest koja je danas izašla u raznim medijima, a ona je vezana za porodicu Kecmanović, porodicu ubice u školi „Ribnikar“. U više medija je izašla informacija da roditelj…

(Radomir Lazović: Jesam li vas pitao to?)

Molim?

PREDSEDNIK: Nemojte da vičete iz klupe.

MAJA POPOVIĆ: Izvinjavam se, moguće je da se osvrnem i na to.

PREDSEDNIK: Znači, primenjuju se, čuli ste to na početku, sva pravila Poslovnika. To znači da nema vikanja iz klupe. Slušate odgovor.

MAJA POPOVIĆ: U medijima je danas izašla informacija da je porodica maloletnog Koste Kecmanovića u mogućnosti da raspolaže svojom nepokretnom imovinom. To apsolutno želim da demantujem. Sudski organi su odradili svoj posao. Navedena zabrana raspolaganja njihovom nepokretnom imovinom je uvedena u katastar i molim sve one koji su takvu informaciju objavili u medijima da istu demantuju, jer je ona apsolutna laž. Hvala.

PREDSEDNIK: Idemo dalje.

Reč ima ministar Goran Vesić.

GORAN VESIĆ: Malopre smo govorili o tome kako se olako šire laži i neistine, bez ikakve želje da se sazna istina, i to je zaista nešto što je ružno. Ja mogu da razumem da neko želi da postavi pitanje, mogu da razumem da neko i ne razume šta se dešava, mogu da razumem da čak neko ko je narodni poslanik ne zna kompletan Zakon o planiranju i izgradnji, ali ne mogu da razumem da koristi ovu govornicu, da koristi ovu govornicu da obmanjuje ljude da neka saobraćajnica u Republici Srbiji nije bezbedna, jer to je nešto što se zove širenje panike i širenje lažnih vesti.

Pošto je poslanik pitao direktno, da mu direktno odgovorim. Juče ujutru, možete čak, ako postavite poslaničko pitanje, da dobijete tačno i vreme, Gradski zavod za veštačenje, koje je inače nadležna institucija, koja je ovlašćena za tu vrstu poslova, izvršio je tehnički prijem saobraćajnice. Prema tome, pošto je izvršen tehnički prijem, samim tim postoji i dozvola. Saobraćajnica se nije gradila bez građevinske dozvole, jer to je nemoguće, prema tome nemojte da širite laži i neistine.

Ono što želim da kažem to je da je Ministarstvo za građevinarstvo, saobraćaj i infrastrukturu, odnosno nadležni Sektor za drumski saobraćaj, naravno, juče izdalo dozvolu za obavljanje saobraćaja onako kako je to u skladu sa zakonom.

Ukoliko želite da dobijete sva ta dokumenta, ja vas pozivam da postavite poslaničko pitanje. To su sve javna dokumenta koja ćete moći da dobijete bez ikakvog problema.

Ono što hoću da vam kažem da je dozvola za saobraćajni režim, što nema nikakve veze sa upotrebnom, odnosno sa tehničkim prijemom, dobijena je još pre oko mesec dana. Jutros je u devet sati obilaznica oko Beograda, kompletan sektor B, puštena za saobraćaj, potpuno je bezbedno koristiti obilaznicu. Ne širite laži, ne obmanjujte ljude i zaista mogu da razumem da niste naš politički istomišljenik, na kraju ne moramo svi politički isto da mislimo, ali mislim da je obilaznica oko Beograda važna za sve građanke i građane ove zemlje, jer je počela da se gradi 1991. godine. Gradila se 32 godine, 32 godine smo gradili smo 47 kilometara. Kada kažem „smo gradili“, to znači da su gradili svi: od Slobodana Miloševića koji je gradio devedesetih, pa preko Zorana Đinđića i Vojislava Koštunice i Borisa Tadića, do Aleksandra Vučića, i to je delo svih nas.

Činjenica je da je najviše urađeno sada u poslednjih 10 godina, činjenica je da je saobraćajno povezivanje i izgradnja infrastrukture saobraćajne deo agende predsednika Republike, još dok je bio predsednik Vlade, a sada predsednik Republike, i činjenica je da će ta saobraćajnica, odnosno kružni put oko Beograda, auto-put, obezbediti da imamo manje saobraćaja kroz auto-put kroz Beograd.

Nama dnevno preko Gazele prođe oko 250.000 ljudi, zavisno od dana, između 200.000 i 250.000, pređe oko 128.000, skoro 130.000 vozila, oko 7.000 lakih kamiona, preko 3.000 vozila javnog prevoza i jasno je svakom kako izgleda auto-put kroz Beograd, posebno u špicevima, i da je bilo važno i neophodno da se izgradi obilaznica. Sada će svi koji dolaze, svi automobili, sva vozila koja dolaze iz pravca Šida, iz pravca Novog Sada, a nemaju za destinaciju Beograd, a žele da idu prema Nišu ili prema jugu, moći za 23 minuta da prođu od Batajnice do Bubanj Potoka. To je ono što je važno za sve građanke i građane.

Put nije politički. Put je koristan svima i zaista tome svi treba da se radujemo i zaista je ružno optuživati ljude koji su gradili put, one koji su nadležni, koji odgovaraju da sve bude urađeno po zakonu da su, ne daj Bože, pustili saobraćaj bez dozvole ili da su pustili put koji nije bezbedan. Ružno, zlonamerno. Ja se nadam da je samo u pitanju nerazumevanje Zakona o planiranju i izgradnji, da nije u pitanju neka loša namera.

Ono što želim, na kraju, da kažem jeste da mi projektujemo nastavak ove obilaznice. To je 31 kilometar do Pančeva. To će biti drumska i železnička obilaznica. U ovom trenutku Saobraćajni institut CIP projektuje dva tunela. Jedan tunel je Bubanj Potok, čija je dužina negde oko kilometar i 600, a drugi tunel je Leštane, čija je dužina nešto manja od kilometar. Projektuje se veliki drumsko-železnički most kod Vinče koji će imati dva železnička koloseka, šest saobraćajnih traka, biciklističke staze i trotoare. Projektujemo železničku obilaznicu oko Beograda koja će istovremeno biti građena zajedno sa drumskom obilaznicom. U buduće i sav saobraćaj koji dolazi iz pravca Zrenjanina, Vršca, Banata ili Rumunije neće morati da prolazi kroz Beograd, već će imati obilaznicu koja će ih skretati na Bubanj Potok i ići dalje gde žele. To se odnosi na železnički teretni saobraćaj koji više neće morati da prolazi kroz Beograd, i to su planovi koji u ovoj zemlji postoje duže od jednog veka.

Na kraju, želim da kažem da je nama zapalo ili smo se najviše potrudili, pre će biti ovo drugo, da sprovedemo planove koji u Beogradu postoje duže od pola veka. Još početkom 70-ih godina, kada je otvoren Terazijski tunel i kada je otvoren auto-put, tada se zvao „Bratstvo i jedinstvo“, kroz Beograd i Gazela i Mostar, tadašnji gradonačelnik Beograda Branko Pešić je sebi postavio nekoliko ciljeva i kroz urbanističke planove grada Beograda sprovedeno je, odnosno kao ideja i kao cilj dato je da se izmesti železnički saobraćaj iz centra grada, da se železnička stanica ukine i da se na Prokopu gradi nova železnička stanica, da se gradi metro u Beogradu, da se gradi obilaznica oko Beograda, ovu koju smo juče do Bubanj Potoka pustili, da se radi nova autobuska stanica.

To su sve bili ciljevi, i tunel koji je trebao da poveže Karađorđevu, u tom trenutku, negde kod Bajlonijeve pijace, a sada je to Despota Stefana, i to su bili ciljevi koje je grad Beograd sebi postavio još 50-ih godina.

Trebalo je da prođe pola veka da ti ciljevi počnu da se ostvaruju. Metro se gradi. Obilaznica do Bubanj Potoka je završena, radićemo i nastavak do Pančeva. Autobuska stanica se takođe preseljava na lokaciju koja je tada određena, a železnički saobraćaj, koji je odvajao Beograd od svojih obala, je ukinut. Ono što mogu da kažem, videćete 20. oktobra, biće završena i stanica Prokop. Ono što mi sprovodimo to je ono što su ciljevi koje je grad Beograd, neko ko je bio pametan, gradonačelnik koji je možda bio najbolji u modernoj istoriji, Branko Pešić, zacrtao još početkom 70-ih godina.

Zato treba da budemo svi ponosni i srećni, jer ono što se radi niko nije smislio juče, prekjuče, pre godinu dana ili pre pet godina da radi, nego su to planovi koje ovaj grad ima. Tako planiraju gradovi u svetu, dugoročno, na 10, 15, 50 i 100 godina, a ti planovi se sprovode nezavisno od toga ko je na vlasti.

Činjenica je da smo mi najviše tih planova sproveli. Ispostavilo se da smo najsposobniji, ali to su planovi koji u ovom gradu postoje zaista duže od pola veka.

Zato se radujmo otvaranju obilaznice. Ja vas pozivam da je koristite i da se sami uverite da je bezbedna i da ne govorite, opet vam kažem, nadam se da je ovo što ste pitali razlog samo u tome što zaista ne poznajete dovoljno zakon, ali nije moguće otvoriti obilaznicu na način na koji ste vi rekli.

PREDSEDNIK: Reč ima ministar, dr Aleksandar Martinović.

ALEKSANDAR MARTINOVIĆ: Zahvaljujem se, gospodine Orliću.

Izvinjavam se unapred zbog nešto dužeg odgovora koji ću morati da dam. Izvinjavam se i predsednici Vlade zbog toga, ali imam mnogo toga da kažem vezano za jedan isfabrikovan slučaj, jednu isfabrikovanu aferu koja podrazumeva da je državni sekretar u Ministarstvu državne uprave i lokalne samouprave, gospodin Đorđe Dabić, već treći dan izložen medijskoj hajci i baražnoj vatri medija koji vas podržavaju i koji već tri dana iznose najbrutalnije neistine na račun gospodina Dabića.

Pre svega, Đorđe Dabić je jedan mlad čovek koji je u novembru prošle godine od strane Vlade Republike Srbije postavljen za državnog sekretara u Ministarstvu državne uprave i lokalne samouprave. Vredno i marljivo radi svoj posao i ja kao ministar državne uprave i lokalne samouprave nemam apsolutno nikakvih primedbi na njegov rad.

Tri dana traje medijska hajka ne samo protiv Đorđa Dabića, nego protiv celokupne Vlade Republike Srbije, protiv Srpske napredne stranke i, naravno, vi to ne možete da izbegnete sve i da hoćete, protiv Aleksandra Vučića.

Juče ste izveli jedan prilično smešan i traljav pokušaj političkog performansa tako što ste došli ispred Birčaninove 6, u kojoj se nalazi Ministarstvo državne uprave i lokalne samouprave. Tu je inače, dame i gospodo narodni poslanici, po njihovim idejama, trebalo da bude na stotine studenata koji su trebali da traže ostavku Đorđa Dabića. Više je došlo poslanika ove tzv. građanske i tzv. evropske opozicije nego što je došlo studenata. Studenata je došlo možda jedno pet-šest, a njih je došlo bogami jedno desetak.

Ne znam da li je bio Lazović, bio je Srđan Milivojević, bio je gospodin Novaković, bio je Aleksandar Jovanović Ćuta. U svakom slučaju, poslanika opozicije je bilo više nego studenata. Da pređemo na suštinu stvari.

Đorđe Dabić, Vlada Srbije, Srpska napredna stranka, Aleksandar Vučić, tri dana su izloženi medijskoj hajci vaših medija zbog onoga što je Đorđe Dabić napisao na svom Tviter nalogu, a odnosi se na izvesnog Pavla Cicvarića, koji je student. To je tačno. Ali, postoji jedna stvar koju vi gubite iz vida. Kada student uzme megafon u ruke i govori na političkom skupu, on više nije samo student, on je politički aktivista. Kada sveštenik uzme megafon u ruke i na političkom skupu govori, on prestaje da bude samo sveštenik, on postaje politički aktivista. Isto važi i za univerzitetske profesore, isto važi i za operske umetnike, isto važi i za lekare, itd. Dakle, Đorđe Dabić nije napao nikoga, samo zato što je student.

Ono što je vaš problem, kao tzv. građanske i tzv. evropske opozicije, je što vi mislite da je Srpska napredna stranka i da je Vlada Srbije džak za udaranje. Vi bi da se boksujete, ali ne sa živim ljudima, nego sa džakom, jer džak ne može da vam uzvrati udarac, a živ čovek može.

Pošto ste izneli gomilu neistina vezanih za Đorđa Dabića i za sve nas koji sedimo u Vladi Srbije, i za celokupnu Srpsku naprednu stranku, i za Aleksandra Vučića kao predsednika Republike, želim da narodne poslanike i građane Srbije upoznam sa određenim činjenicama, a vezanim za pitanje koje je postavio gospodin Radomir Lazović.

Pavle Cicvarić je student koji je govorio na vašem političkom skupu. Dakle, ušao je u svet politike. Govorio je protiv Vlade Republike Srbije, protiv Aleksandra Vučića, protiv Srpske napredne stranke, itd, što je politički sve legitimno, ali kada uđete u svet politike, gospodine Lazoviću, to vi nadam se da ste naučili za ovo vreme dok ste narodni poslanik, onda morate da budete spremni ne samo da zadajete udarce, nego i da ih primate. Gospodina Cicvarića niko nije terao da govori na političkom skupu koji ste vi organizovali.

Posebno je pitanje vaše političke hrabrosti i vašeg političkog morala to što iz nedelje u nedelju organizujete očigledno političke skupove pod jednim lažnim nazivom „Srbija protiv nasilja“. To su politički skupovi, to su skupovi koji imaju za cilj ne samo rušenje aktuelne vlasti, nego podrivanje države Srbije. Ali, pitanje vašeg političkog morala je zašto onda na tim političkim skupovima ne govorite vi, kao tobožnji lideri opozicije, nego se krijete iza glumaca, krijete se iza studenata, krijete se iza ovog ili onog pojedinca? Što onda lepo mikrofon u ruke, gospodine Lazoviću, ne uzmete vi, što ne uzme Marinika Tepić, što ne uzme Dragana Rakić, Dragan Đilas, itd.

(Dragana Rakić: Sram te bilo. Studente napadaš.)

PREDSEDNIK: Dragana Rakić da ne viče. Da ne vičete, gospođo Rakić. Kontrolišite se malo.

ALEKSANDAR MARTINOVIĆ: Dobro, pustite ih.

Dakle, nego ste isturili ovoga puta studenta Pavla Cicvarića da govori…

(Dragana Rakić: Ovo je sramota, dečko od 21 godinu. Studente napadaš.)

PREDSEDNIK: Gospođo Rakić, kontrolišite se. Bez vikanja.

ALEKSANDAR MARTINOVIĆ: Ne smeta meni, gospodine Orliću, neka dobacuju.

(Dragana Rakić: Koliko si jadan.)

I onda su dame i gospodo narodni poslanici, poštovani građani Srbije, na ovom svom poslednjem političkom skupu, skupu protiv nasilja, tzv. „Srbija protiv nasilja“, isturili da govori Pavle Cicvarić.

Sve što je napisao Đorđe Dabić na svom „Tviter“ nalogu vezano za Pavla Cicvarića i za njegovog oca Radovana Cicvarića je zapravo tačno. Ja ću vam sad potvrditi konkretnim podacima o čemu se radi. Da bi građani Srbije znali da se ovde ne radi, ovde se ne radi o nekom ne isprovociranom napadu na jadnog, nezaštićenog, siromašnog studenta, Pavla Cicvarića i njegovog oca. Evo o čemu se radi, a to je ono što na TV „N1“ koja me inače već tri dana juri po ministarstvu, po ulicama Beograda da dam izjavu kada ću da razrešim državnog sekretara, da li se smatram odgovornim itd, ja ću vas dame i gospodo narodni poslanici, kao ministar, obavestiti o Radovanu Cicvariću, ocu Pavla Cicvarića koji se spominje u ovoj „Tviter“ objavi Đorđa Dabića.

Dakle, Radovan Cicvarić ima u svom vlasništvu tri pravna lica. Ima jedno udruženje građana koje se zove „Užički centar za prava deteta“.

(Radomir Lazović: Kako može da ima udruženje u vlasništvu?)

PREDSEDNIK: Bez vikanja iz klupe, Lazoviću.

ALEKSANDAR MARTINOVIĆ: Ima drugu firmu koja se bavi pružanjem PR usluga i bavi se konsaltingom. To je druga firma. I ima treću firmu koja se zove „Destilerija Cicvarić“ d.o.o.

Dakle, PR agencija Radovana Cicvarića je registrovana u Užicu na adresi Marije, a vi me demantujte ako ovo nije tačno slobodno.

(Radomir Lazović: Šta pričaš?)

Šta pričam? Evo, demantujte me.

PREDSEDNIK: Lazoviću, bez vikanja. Vi imate pravo na reč posle.

ALEKSANDAR MARTINOVIĆ: Radovan Cicvarić PR registrovan na adresi Marije Magazinović 19.

(Borislav Novaković: Šta pričaš?)

(Radomir Lazović: Jel mogu da priđem?)

PREDSEDNIK: Lazoviću, imate pravo da govorite posle ponovo. Sačekajte svoj red.

Vi, Novakoviću, kontrolišite se. Novakoviću, kontrolišite se.

(Borislav Novaković: Sram vas bilo.)

Sedite na mesto.

Nemate dozvolu da prilazite, sedite na mesto. Na mesto se vratite.

(Borislav Novaković: Sram vas bilo. Jel on doušnik BIA ili nije? Zašto to dozvoljavate?)

Novakoviću, nemojte da vičete. Hajde lakše. Sačekajte pristojno svoj red da govorite, pa onda kažite šta imate.

Novakoviću, sačekajte.

Jel možemo da nastavimo? Hoćete da prestanete da vičete i da nastavimo? Jeste li završili svi? Jel može da nastavi ministar da govori? Da ne vičete, da nastavi ministar da govori. Hajde da saslušate u tišini. A šta vam je problem, Novakoviću, da saslušate?

(Borislav Novaković: Čita ono. Jel to nivo?)

Dobro.

Novakoviću, jel da pređemo mere? Jel da pređemo na mere? Jel nećete da slušate? Dobro. Ako je to vaša želja, može. Možemo i tako.

(Borislav Novaković: Može i prva, druga i treća opomena.)

Jel mislite da je to nekoga ovde oduševilo? To i takvo vaše ponašanje da je nekoga oduševilo, Novakoviću?

(Borislav Novaković: Jel imaš nešto i za mene, za Srđana? Sram vas bilo.)

Samo da vam skrenem pažnju. To što vi sada radite i to kako se ponašate, Novakoviću, to je nasilje, to je najobičnije nasilje. Vi nećete da saslušate nekoga da odgovori na pitanja koja su postavljena i odbijate uporno da sednete na svoje mesto, ne prestajete da vičete, ne prestajete da pretite. To je nasilje.

Setite se samo i vi i svi ostali, setite se samo zbog čega ste tražili ovu sednicu, a onda pogledajte kako se ponašate, a onda pogledajte, Novakoviću, i vi svi ostali kako se ponašate na ovoj sednici.

Jel to vaš doprinos borbi protiv nasilja? To i takvo ponašanje, vikanje, pretnje, iskolačene oči i pretnje prstom? Je li to borba protiv nasilja? Dobro. Hoćete biti ljubazni da sednete na svoja mesta.

Vi hoćete? Dobro, i vi isto. Hoće li svi ostali? Lazoviću, povedite i Milivojevića ako su već ostali krenuli nazad na svoja mesta. Sedite i saslušajte.

(Radomir Lazović: Jel imam pravo na prijem?)

Moći ćete da priđete kada vam ja to dozvolim. To sada nije. Rekao sam da sednete na mesto i da sačekate tamo. Hoćete da sednete sada lepo?

(Borislav Novaković: Jesi li doušnik BIA?)

Evo, vratili su se ostali, seli su na mesta, sedite i vi na svoja mesta pored njih i saslušajte odgovor do kraja. Jeste seli? Ne. Jel možemo da nastavimo?

ALEKSANDAR MARTINOVIĆ: Gospodine …

PREDSEDNIK: Ako možete da nastavite da govorite.

(Borislav Novaković: To je nedopustivo. Sram vas bilo.)

Samo da biste bilo šta čuli mora da bude dovoljno tiho, znate. Ne možete da čujete ništa ako vičete. Nastavite, gospodine ministre.

ALEKSANDAR MARTINOVIĆ: Zahvaljujem se, gospodine Orliću.

Gospodin Bora Novaković…

(Radomir Lazović: Ne može da napadne čoveka ovako.)

… a vi možete da napadate? Vi možete da napadate?

PREDSEDNIK: Lazoviću, sedite, čoveče, sedite na svoje mesto.

ALEKSANDAR MARTINOVIĆ: Vi možete da napadate i niko neće da vam odgovori? Jel to vaša logika?

(Borislav Novaković dobacuje.)

PREDSEDNIK: Novakoviću, opet vi.

ALEKSANDAR MARTINOVIĆ: Vi smete da napadate, a mi ne smemo da odgovaramo, ma nemoj. Pa, jel vi mislite da se vas …

PREDSEDNIK: To je Novakoviću i dalje nasilje. To što radite, to je i dalje nasilje.

(Borislav Novaković: Šta tebi nije jasno?)

ALEKSANDAR MARTINOVIĆ: Pa, šta vama nije jasno? Evo, ja ću vam sada objasniti sve što vam nije jasno.

PREDSEDNIK: Novakoviću, jel obraćate pažnju na bilo šta što vam govorim? Da li me čuje Borislav Novaković?

Novakoviću, jel obraćate pažnju na bilo šta što vam govorim?

ALEKSANDAR MARTINOVIĆ: Sve ću da vam objasnim.

PREDSEDNIK: Da li me čuje Borislav Novaković?

ALEKSANDAR MARTINOVIĆ: Sve što vam nije jasno, sve ću da vam objasnim.

(Borislav Novaković: Ti si gost.)

PREDSEDNIK: Novakoviću…

ALEKSANDAR MARTINOVIĆ: Nisam ja gost. Nije ovo slava. Ovo je sednica Narodne skupštine.

PREDSEDNIK: Izričem vam prvu opomenu.

Sedite na svoje mesto.

(Radomir Lazović: Dozvolite mi da vam se obratim.)

I vi sedite na svoje mesto. Inače ću biti prinuđen da i vama izreknem prvu opomenu. Sedite na svoje mesto.

Lazoviću, izričem i vama prvu opomenu.

Molim vas, sedite na svoja mesta svi.

Zato što ja ne znam, ljudi, koliko samo vam tačno ne vredi govoriti. Sedite, saslušajte odgovor.

(Borislav Novaković: Ne može da napada ljude na ovakav način.)

ALEKSANDAR MARTINOVIĆ: A vi možete da napadate ljude?

PREDSEDNIK: Imate pravo da govorite vi posle.

ALEKSANDAR MARTINOVIĆ: A vi možete da napadate ljude danima? Danima možete da napadate ljude? Možete da napadate i decu predsednika Republike?

(Borislav Novaković: To nije tačno.)

Šta nije tačno? Sedite na mesto pa ću da vam objasnim.

PREDSEDNIK: Lazoviću.

ALEKSANDAR MARTINOVIĆ: Sedite na mesto, pa ću da vam objasnim ako hoćete da vam objasnim.

PREDSEDNIK: Razmislite sami što se prijavljujete za reč ako uopšte ne želite da učestvujete u sednici. Sedite, saslušajte. Posle toga govorite vi. Nije to valjda tako teško.

ALEKSANDAR MARTINOVIĆ: Oni su, gospodine Orliću, navikli da se boksuju sa džakovima, to je njihov problem, a ne sa živim ljudima, jer džak ne može da odgovori, a živ čovek može i sada mi pokušavamo da odgovorimo na pitanje Radomira Lazovića koji je postavio pitanje u vezi Đorđa Dabića, državnog sekretara u ministarstvu koje ja vodim.

Inače, gospodin Bora Novaković mi sve vreme dobacuje da mi je ove podatke dala BIA, odnosno neki doušnik iz BIA. On koji je vodio jedno veliko preduzeće u gradu Novom Sadu morao bi da zna da za ove podatke vam apsolutno ne treba BIA, nego sve imate na sajtu Agencije za privredne registre.

Vi to gospodine Novakoviću ne znate. Nije ni čudo, pa nije ni čudo, što ste upropastili i grad Novi Sad, i AP Vojvodinu i što ste na kraju završili u zatvoru, pa vi pojma nemate gde se nalaze koji podaci. Kakva crna BIA? Vama se samo BIA predviđa…

(Borislav Novaković: Budite uljudni.)

Budite vi pre svega uljudni, pa sedite, pa ću da vam odgovorim.

PREDSEDNIK: Novakoviću, ponovo.

Dakle, nemojte da vičete ni kad stojite, ni kada sedite, nemojte da vičete uopšte.

ALEKSANDAR MARTINOVIĆ: Narodni poslanici uopšte nije čudno što su ovakvi ljudi koji su vodili velike sisteme upropastili, u svoje vreme dok su bili na vlasti i grad Novi Sad i opljačkali građane AP Vojvodine. On čovek misli da za ove podatke vam treba BIA. Ne, sve više je na sajtu Agencije za privredne registre i skinuto sa sajta Agencije za privredne registre. Ja kao ministar državne uprave i lokalne samouprave imam obavezu da obavestim narode poslanike i građane Srbije o svim detaljima slučaja Dabić. To što vi želite da čujete, odnosno da građani Srbije čuju samo ono što vi želite, a ne ono što mi imamo da kažemo, to je vaš problem, ali mene nećete ućutkati.

(Radomir Lazović: Nema šanse.)

Vas se niko ne boji. Ne znam da li to razumete. Možete da stojite tu pet dana mene ne možete da uplašite, ni mene, niti bilo koga drugog od članova Vlade. E, dobro.

Znači, sad smo konstatovali da za ovakve podatke ne treba BIA.

PREDSEDNIK: Manojlović isto.

ALEKSANDAR MARTINOVIĆ: Nego je dovoljna Agencija za privredne registre.

Dakle, Radovan Cicvarić ima registrovanu PR agenciju…

(Narodni poslanici opozicije skandiraju: Ostavke!)

PREDSEDNIK: Znači, vas dvojica nemate saglasnost da prilazite stolu predsedavajućih, imate svoja mesta, imate klupu i mesta na kojima sedite. Sedite na svoja mesta. Saslušajte, posle toga imate reč.

(Borislav Novaković: To je necivilizovano, to je nedostojno.)

(Radomir Lazović: Zaustavite govornika.)

(Borislav Novaković: Zar ne osećate da je to ružno?)

Jel možemo da nastavimo?

ALEKSANDAR MARTINOVIĆ: Dakle, Radovan Cicvarić, njegova PR agencija i Agencija za pružanje konsultantskih usluga registrovana u Užicu na adresi Marije Mage Magazinović 19. datum osnivanja 26. avgust 2013. godine.

Radovan Cicvarić Užički centar za prava deteta, registrovan na adresi Gavrila Popovića 19. 1. avgust 1998. godine.

(Radomir Lazović: Poslovnik.)

PREDSEDNIK: Ako mogu svi da sednu.

ALEKSANDAR MARTINOVIĆ: I treća firma Radovana Cicvarića destilerija Cicvarić, znači bavi se čovek između ostalog i proizvodnjom rakije, destilerija Cicvarić d.o.o. registrovana na adresi Milomira Cicvarića Cila 45a, datum osnivanja 12. februar 2021. godine. Znači, čovek ima jednu nevladinu organizaciju i ima dva privredna subjekta. Dakle, ne radi se ni o kakvom siromašnom i ubogom čoveku, nego se radi o biznismenu i to politički angažovanom biznismenu, ali o tome ću da kažem nešto kasnije.

E sad, vezano za podatke koje je izneo Đorđe Dabić moram da vam kažem da su ti podaci svi tačni i to vrlo lako može da se proveri. Dakle, Užički centar za prava deteta, sad slušajte molim vas, to je nevladina organizacija koja ima slovom i brojem dva zaposlena. Dakle, nevladina organizacija koja se bavi zaštitom prava deteta ima slovom i brojem dva zaposlena. Jel znate ko su zaposleni? Evo, sad ću da vam kažem.

Znači, nevladina organizacija Užički centar za prava deteta dva zaposlena jedan zaposlen je Radovan Cicvarić, a drugi zaposleni je Duško Cicvarić. Znači, nevladina organizacija od dva čoveka. Otac i sin, a sad pogledajte nevladina organizacija koja ima dva zaposlena Radovana Cicvarića i Duška Cicvarića, pogledajte samo prihode koje su ostvarili u protekle tri godine. Ja vas pitam odakle toliki novac? Ako vodite nevladinu organizaciju koja se zove Užički centar za prava deteta, a imate dva zaposlena.

U 2022. godini nevladina organizacija Užički centar za prava deteta ostvario je prihod od 18 miliona 717 hiljada dinara sa dva zaposlena, 18 miliona 717 hiljada dinara. U 2021. godini, sa dva zaposlena 35 miliona 267 hiljada dinara, u 2020. godini 20 miliona 130 hiljada dinara.

Pitam sada vas narodne poslanike i građane Srbije kako je moguće i ko finansira nevladinu organizaciju koja se navodno bavi zaštitom prava dece, koja ima dva zaposlena, a koja u jednoj godini ostvari prihod od 35 miliona, pa 20 miliona, pa 18 miliona? To je samo unazad tri godine. Dakle, ko to finansira? Finansira ambasada jedne od najmoćnijih država sveta i to je ono što ne možete da čujete na vašoj televiziji N1. To je ono što ne možete da pročitate u novinama Nova S.

Namerno nisam hteo da dajem nikakve izjave vezane za ovaj slučaj, jer sam znao da je danas četvrtak da kao ministar imam obavezu da dođem u Narodnu skupštinu i da odgovaram na pitanja narodnih poslanika. Sve ovo je odgovor na pitanje Radomira Lazovića vezano za tzv. slučaj Đorđe Dabić državni sekretar u Ministarstvu državne uprave i lokalne samouprave.

Sada, nije tome kraj dame i gospodo narodni poslanici, ne samo što se radi o biznismenu sa vrlo sumnjivim izvorima izvorima prihoda, radi se o čoveku koji je i politički aktivan. Dakle, Radovan Cicvarić nije puki biznismen iz Užica, nego je politički angažovan građanin Republike Srbije i građani Republike Srbije imaju obavezu zbog javnosti, jer je osnovno načelo demokratije javnost rada političara. Ako ste ušli u svet politike, onda dozvolite da građani Republike Srbije imaju pravo da znaju šta je to čime se bavite. Ako nemate stomak da to izdržite, nemojte da se bavite politikom, bavite se biznisom, studirajte, čitajte knjige, polažite ispite.

Ako uđete u svet politike, onda morate biti spremni na to da ne samo zadajete udarce, nego i da, ne da primate udarce, ovo nisu udarci, nego da slušate odgovore na laži i besmislice koje iznosite.

E sad, Radovan Cicvarić, otac ovog studenta i političkog aktiviste…

Ne napadam ja nikoga, ja iznosim činjenice.

PREDSEDNIK: Bez vikanja i dalje važi. I važi jednako za sve.

ALEKSANDAR MARTINOVIĆ: Evo, ovo je Radovan Cicvarić, koji je 2012. godine bio kandidat LDP-a za gradske izbore u Užicu, i to je sve legitimno. Dakle, svako ima pravo da se bavi politikom. Ali, kada uđete u svet politike, onda nemojte da kažete – e, ja sam privrednik, e, ja sam student. Ne, šefe, ti si političar. Pa ako si političar, onda moraš da saslušaš političke argumente i moraš da saslušaš odgovore one druge strane. Dakle, Radovan Cicvarić nije običan biznismen, nego je politički aktivan građanin Republike Srbije.

E sad, pošto ste se obrušili na Đorđa Dabića, na SNS, na Vladu Republike Srbije, zbog njegovih tvitova, zbog u stvari jednog tvita vezanog za Pavla i Radovana Cicvarića, evo da vam kažem šta piše taj isti Radovan Cicvarić, takođe na „Tviteru“. Čudi me, kada se već bavite „Tviterom“, da se niste malo pozabavili i njegovim objavama. Evo ovako. Evo ovako, kaže Radovan Cicvarić, 2. marta 2022. godine, ovo se inače odnosi na predsednika Republike Aleksandra Vučića: „Jao, kako mu je teško, mukica. Nikome nije tako teško, uzdiše, puše, znoji se, a gubica mu se rascvetala“. To piše taj vaš jadni i ucveljeni Radovan Cicvarić.

(\_\_\_\_\_\_\_\_\_\_\_\_\_\_: Pavle, Pavle.)

Pa Pavle jeste, ali se u tvitu pominje i Radovan Cicvarić, njegov otac.

Pa onda Radovan Cicvarić, 31. maja 2022. godine, za patrijarha Srpske pravoslavne crkve gospodina Porfirija kaže: „Porfirije Perić, više nego oduševljen govorom vođe“, misli se, naravno, na Aleksandra Vučića, „na inauguraciji, maltene kliče od oduševljenja“. To kaže taj vaš jadni i ucveljeni Radovan Cicvarić, koga napada zli i pokvareni Đorđe Dabić.

Pa onda kaže Radovan Cicvarić, 19. maja 2022. godine, kaže: „Ne treba ni da uvodimo sankcije Rusiji, bolje biti“ ja se izvinjavam, citiram ono što je napisano, zaista se izvinjavam, pre svega damama, „iskreno govno do kraja, nego lažno polugovno donekle“. Dakle, to se odnosi na Aleksandra Vučića.

Onda kaže taj isti ucveljeni, ničim izazvani da bude napadnut Radovan Cicvarić, 7. juna 2022. godine, odnosi se opet na patrijarha Srpske pravoslavne crkve, odbranio je doktorsku disertaciju „Mogućnost spoznanja Boga kod apostola Pavla, po tumačenju Svetog Jovana Zlatoustog“, na Bogoslovskom fakultetu Univerziteta u Atini 2004. godine. Savet Republičke radiodifuzne agencije ga je izabrao 29. jula 2008. godine za svog predsednika. Radi se o Porfiriju Periću, dakle, sadašnjem patrijarhu Srpske pravoslavne crkve.

(Narodni poslanik Radomir Lazović dobacuje.)

PREDSEDNIK: Lazoviću, rekao sam vam. To što radite, to je nasilje.

ALEKSANDAR MARTINOVIĆ: Pa onda kaže za patrijarha Srpske pravoslavne crkve: „Jadnik i bednik“. Dakle, jadnik i bednik. To ovi vaši sa N1 televizije neće da prenesu. Ali, kao što vidite, članovi Vlade Republike Srbije imaju hrabrost da kažu i ono što na vašim televizijama ne može da se čuje.

Pa kaže taj isti Radovan Cicvarić, 19. maja 2022. godine: „Porfirije Perić“, opet patrijarh Srpske pravoslavne crkve, kaže: „Porfirije Perić, kako to gordo zvuči, skoro kao Pera Detlić“.

PREDSEDNIK: Manojlović, vi već imate jednu opomenu, nemojte više. Nemojte to da radite. Hajde ponašajte se pristojno.

(Tatjana Manojlović: Izbacite me, ne znam šta hoćete. Ovo nema smisla. Pa otići ćete jednom sa vlasti.)

ALEKSANDAR MARTINOVIĆ: Onda kaže Radovan Cicvarić, za koga oni kažu da nema veze sa politikom, da ja napadnut na pravdi Boga, da on ima neku humanitarnu organizaciju koja se bavi zaštitom prava deteta, kaže Radovan Cicvarić, opet na svom „Tviter“ nalogu, 9. novembra 2021. godine: „Na ovom zidu u Užicu do pre neki dan bio je ispisan grafit podrške ratnom zločincu Ratku Mladiću. Neko ga je prekrečio. Ko god da je, neka je. Užice dominira. Podrška za Aidu Ćorović“.

Onda kaže opet isti Radovan Cicvarić, pomenut u tvitu Đorđa Dabića, 7. oktobra 2021. godine: „Ja se iskreno nadam da pravoslavni vernici veruju u nešto sasvim drugo od onoga u šta veruje i šta predstavlja ova sramna organizacija pod nazivom Srpska pravoslavna crkva“. I kaže Radovan Cicvarić, verovatno u nameri da bude duhovit: „Mi smo ovde ispred Narodne skupštine, Srpska napredna stranka je održala jedan veličanstven skup pod nazivom „Srbija nade“, i za razliku od njih, „na tom skupu je govorio predsednik Republike Aleksandar Vučić“. Dakle, mi nismo dovodili anonimne studente, nismo dovodili ljude koje niko živi u Srbiji ne poznaje. Ne, nego su se na tom skupu obratili…

(\_\_\_\_\_\_\_\_\_\_\_\_\_: O čemu on priča?)

Pa pričam o onome o čemu cela Srbija zna, samo što ste izgleda vi zaboravili, a ja sam tu da vas na to podsetim. Dakle, govorio je Aleksandar Vučić, govorio je mađarski ministar spoljnih poslova i spoljne trgovine Peter Sijarto, govorio je gospodin Milan Knežević iz Crne Gore, dakle sve političari. Govorio je ministar spoljnih poslova Ivica Dačić itd.

(Dragana Rakić: Bežali vam ljudi sa mitinga.)

PREDSEDNIK: Rakić, bez vikanja i dobacivanja.

ALEKSANDAR MARTINOVIĆ: Dan nakon održanog skupa „Srbija nade“, 26. maja, ovde ispred Doma Narodne skupštine, taj isti Radovan Cicvarić, o kome liju gorke suze ovih dana N1, Nova S, ova tzv. građanska opozicija itd, kaže Radovan Cicvarić 27. maja na svom „Tviter“ nalogu: „Moji ateistički stavovi su poljuljani“, kaže, „iz temelja. Priželjkivao sam bar omanji pljusak u Obrenovcu oko 18.00 časova, kad ono celovečernja provala oblaka u Beogradu u 19.00 časova“, misleći na kišu koja je padala na dan kada je SNS održao skup „Srbija nade“.

I to mu nije bilo dovoljno, nego nastavlja dalje. Ja se opet izvinjavam narodnim poslanicima, izvinjavam se građanima koji slušaju i gledaju ovaj prenos, ali ovo je citat čoveka za koga tvrde da nema nikakve veze sa politikom, da njegov sin nema nikakve veze sa politikom, a da je Đorđe Dabić jedan neopevani zlikovac zato što je smogao hrabrosti da na svom „Tviter“ nalogu objavi nešto vezano za ove i ovakve ljude.

Dakle, nije mu bilo dovoljno što je samo priželjkivao kišu, ne u Obrenovcu nego u celom Beogradu, nego nastavlja dalje. Nije to bila kiša, nego ih Bog popišao. Hoću da preispitam još jednom svoj ateizam.

Dame i gospodo narodni poslanici, poštovani građani Srbije, vezano za taj famozni slučaj Đorđe Dabić. Radi se o tome da vi koji već po šesti ili sedmi put organizujete proteste koji vam se sve više i više osipaju, pod lažnim nazivom „Srbija protiv nasilja“, a u stvari se radi o čistim političkim protestima koji imaju za cilj rušenje vlasti, rušenje Aleksandra Vučića, rušenje Vlade Republike Srbije. Ali, ne samo to, nego podrivanje ustavno-pravnog poretka države Srbije, rušenje i uništavanje SPC.

Nemate hrabrosti, nemate tri čiste da izađete pred te iste građane, nemate tri čiste da izađete pred te iste građane i da govorite vi na tim vašim političkim skupovima, nego vam govori Jelisaveta Seka Sabljić, nego vam govori Nikola Kojo, nego vam govori student Pavle Cicvarić. Kako vas bre nije sramota. Pazite, takvi lideri, takve veličine.

(Narodni poslanici opozicije dobacuju.)

PREDSEDNIK: Imate li nameru da prestanete da vičete.

ALEKSANDAR MARTINOVIĆ: Pazite ovog Radomira Lazovića, kakva politička gromada. Ja da izgledam kao on, tako moćan, tako velik, tako snažan, ja bih molio Boga da što pre dođe subota, da se obratim građanima Srbije, da sam takva politička gromada kao Bora Novaković, kao Srđan Milivojević, ja bih jedva čekao da dođe ta subota, da stanem pred te građane i da kažem – ljudi, evo ja sam ta alternativa za Aleksandra Vučića, ja sam alternativa za Anu Brnabić, ja sam alternativa za SNS.

Vi alternativa, pa vi niste alternativa ni za koga. Vi ne smete da govorite na skupovima koje sami organizujete. Vi ste politička smejurija. Vi ste za udžbenike. Ja mislim da u teorije političkog sistema nema primera da politička stranka ili skup političkih stranaka šest puta organizuje političke skupove, potpuno jasne političke skupove protiv predsednika Republike, protiv Vlade, traže ostavku Bratislava Gašića, traže ostavku Aleksandra Vulina, itd.

(Narodni poslanici opozicije dobacuju.)

I šest ili sedam puta nemaju hrabrosti da se obrate građanima Srbije, nego nađu studenta Pavla Cicvarića, daju mu megafon u ruke i kažu – udri po Aleksandru Vučiću, udri po Vladi Srbije, udri po BIA, udri po Bratislavu Gašiću. Onda kada se nađe neko da mu odgovori, onda imate ovakve scene, da vam dobacuju, da vas vređaju, da vam okreću leđa. Ovde je neko bacio Ustav Republike Srbije na pod, itd. To građani Srbije trebaju da znaju i to građani Srbije treba da vide.

Dakle, građani Srbije ovo su ljudi koji kažu da su alternativa Aleksandru Vučiću. Oni su ti koji kažu da mogu bolje od Aleksandra Vučića, ovi koji ovo rade, ovi koji poturaju glumce, studente, pitaj boga koga više sve ne da govore na političkim skupovima koje su oni organizovali.

To je puna i prava istina o tom isfabrikovanom slučaju Đorđe Dabić. Ja ne znam da li će Vlada Srbije da razreši Đorđa Dabića, pošto ga je Vlada Srbije i postavila. Ne znam. Ono što pouzdano znam to je da većih političkih šarlatana, da veličkih političkih kukavica od vas Srbija nije videla. Vi ste bruka i sramota za ovu Srbiju.

(Borislav Novaković: Orliću, tebi se obraćam, kako te nije sramota, nas da vređaju i nazivaju šarlatanima. Da li je to korektno? Zašto to dozvoljavaš? Zašto ne reaguješ?)

PREDSEDNIK: Novakoviću ovoliko vikanja, ovoliko histerije, ovoliko mržnje i ovoliko nasilja s vaše strane, na sednici koju mi imamo zato što ste vi tražili da se govori o nasilju, između ostalog. Kako se to ponašate? Šta sebi dozvoljavate? Vi sada čoveče vičete i u ovom trenutku vi vičete. Završio ministar svoje izlaganje, vi i dalje vičete. Da li uzmete nekada da pogledate kako to izgleda?

Dakle, svi ste toliko vikali da je to potpuna sramota. Nemojte da mislite da nekoga nisam video i nisam čuo. I, vas Milivojeviću i Draganu Rakić i Mariniku Tepić i sve ostale. Da li možete da ne vičete sada barem? Ne možete. Đorđević, da li je tako. Da li vi gospođo Đorđević možete da ne vičete makar sada?

(Biljana Đorđević: Da li vi možete da se ponašate pristojno sada?)

Gospođo Đorđević, treba reč da dobije vaš narodi poslanik, da li možete da ne vičete makar sada? Hajde, budite makar toliko pristojni.

Dakle, sve to što radite, i čuli ste to već mnogo puta, znate to dobro, pre svega je vaše lice. Nema te kazne koja može da bude po vas politički pogubnija od vašeg sopstvenog ponašanja. Tako da za to vrištanje, za tu mržnju i te pretnje koje ste pokazivali svi tamo, sada u ovom trenutku, neću nikakve dodatne mere da izričem, ali obratite pažnju, ali za to što ste vi Lazoviću i vi Novakoviću bacali Ustav Srbije ovde na pod, izričem drugu opomenu i jednom i drugom.

Sada da nastavimo, vi imate pravo na naredna tri minuta.

RADOMIR LAZOVIĆ: Poštovani građani ništa bolje ne govori o čemu se radi, kakvu organizaciju zadojenu mržnjom imamo na vlasti od njihovog samog ponašanja. Oni su spremni da koriste podatke koje im dostavljaju tajne službe. Podatke o porodici dvadeset jednogodišnjeg studenta su spremni da zloupotrebljavaju, da pozivaju na linč čoveka, da njegovu porodicu stavljaju u takvu situaciju. Ljudi, koji nemaju ni najmanje odgovornosti pogledajte kako se grčevito svim silama bore za svoje privilegije i mesta na kojima se nalaze. Ovo je ispod srama.

Pa, kako vas nije sramota vašeg studenta napadaju. Pa, kako vas gospođo profesorko Miščević, vašeg studenta napada, njegovu porodicu dovodi u rizik. Kako vas gospodine ministre za ljudska i manjinska prava što sedite tu, nije sramota što ćutite. Pomolite se i pokažite glas, dok ljude nevine ovde targetiraju. Kako vas ministarko pravde, smejete se ovde, dok ova osoba najstrašnije napada ljude. To je vaše merilo.

Samo jednu stvar da znate, dragi građani, napadaju ljude da su strani plaćenici, a ministarstvo osobe koja to govori, e ljudi, ministarstvo osobe koje govori o ovome, projekat za odgovornu vlast USAID, osam miliona dolara, tada vam ne smeta kada pare treba da uzmete, tada su vam dobri Amerikanci ti, tada su vam oni super. Eno vam taj USAID, njihov logo stoji na sajtu Skupštine. Vi najbolje ljudi, možete da vidite kako izgleda odgovor na bilo koji argument, ne bilo koju kritiku tako što onaj ko se usudi da to kaže je državni neprijatelj, strani plaćenik, pa smo imali čak ovde CIA došla da radi protiv sjajnog SNS koji je omogućio da nam se dese grozne stvari u ovoj našoj državi.

Snosite odgovornost za ono što se dešavalo ovde. Pa, nismo mi zaposlili čoveka koji je pravosnažno osuđen. Taj Đorđe Dabić je pravosnažno osuđen za napad, za štangle, za razbijanje glava u Užicu.

Ovo što smo mi ovde izneli nije nešto što mi tvrdimo, nego što je istina, što je činjenica. Takve vi zapošljavate, to su vam okosnice. Pa ministar vam je optužen ovde, ministar finansija Siniša Mali, optužen vam je za porodično nasilje. Vi ste zadojeni mržnjom, vi ste zadojeni nasiljem. Upozoravali smo vas i molili da sa time stanete. Evo vam, građani, odgovora kako izgleda, kako izgleda napad… (Isključen mikrofon.)

PREDSEDNIK: To je bilo tri minuta.

Izvikali ste se u svih tri minuta koje ste imali na raspolaganju da nešto kažete. Samo obratite pažnju, kad nađete vremena, pa pogledate snimak sopstvenog ponašanja. Ovo vikanje, ovo urlanje, ova histerija, zapitajte se kako to utiče na ljude koji to gledaju, na primer, na decu. To je bilo bezočno nasilje. To je jedini zaključak koji ćete da izvučete kada to pogledate, ako to uradite hladne glave.

Reč ima ministar doktor Aleksandar Martinović.

ALEKSANDAR MARTINOVIĆ: Dame i gospodo narodni poslanici, ovi, kao što vidite, veliki lideri opozicije, oni su kao Ilija Čvorović, oni su opterećeni tajnim službama i oni misle da svaki podatak koji neko od nas iz SNS iznese, da su nam dale neke tajne službe.

(Srđan Milivojević: Tako je.)

Evo, kaže jedan 2000. godine, u to vreme je bio saradnik jedne strane obaveštajne službe, sad sumnjam da je ikome interesantan. Mislim da Amerikanci nisu baš tako naivni i nisu baš tolike budale da bacaju pare na ovakve ljude.

Dakle, oni misle da svaki podatak koji iznesete, mora da vam da tajna služba. Pa, ja sam, gospodine Lazoviću, vama lepo rekao, kao i Srđanu Milivojeviću, dakle, lepo sam vam rekao.

(Radomir Lazović: Nemoj da mi se obraćaš lično.)

Ne znam što se nervirate? Što ste nervozni? Polako. Pa pazite, pred svaki poslednji četvrtak u mesecu, evo ja sad moram da se malo i nasmejem, pred svaki poslednji četvrtak u mesecu ove velike gromade iz opozicije trljaju ruke, samo da dođe Vlada Srbije, samo da dođe Ana Brnabić, da dođe Miloš Vučević, Bata Gašić, Martinović, Janko, Marko, sad ćemo mi njima da pokažemo. I lepo im iznesete činjenice, oni se ljute, oni dobacuju, bacaju Ustav, vređaju i misle, da li u svom neznanju, da li zato što su toliko zadojeni mržnjom prema svemu što radi SNS, oni misle da je svaki podatak dobijen od nekih tajnih službi.

Ja sam vam, gospodine Lazoviću, čitao podatke koje možete da pročitate na sajtu Agencije za privredne registre. Taj vaš Cicvarić ima jednu nevladinu organizaciju i dva privredna subjekta. I pročitao sam adrese gde su registrovani i pročitao sam za tu nevladinu organizaciju, koja ima dva zaposlena, od kojih je on jedan, da u jednoj godini imaju prihod od preko 18 miliona dinara, u drugoj godini imaju prihod od preko 20 miliona dinara, u trećoj godini imaju prihod od preko 35 miliona dinara.

E, sad, moje pitanje za ove velike gromade iz opozicije - kako je moguće, ali zaista kako je moguće, mislim, dajte nam taj recept, evo ja ću prvi da osnujem tu nevladinu organizaciju, pa da i ja uzmem, da se i ja malo obogatim, da i ja kupim stan na Beogradu na vodi, kako što ste ga vi kupili, dakle, objasnite mi koja je to tehnologija da sa dva zaposlena, sa nevladinom organizacijom, koja se bavi navodno zaštitom prava deteta, ostvarite tolike prihode? Odakle vam toliki prihodi?

Ja vas molim da objasnite građanima Srbije, pošto govorite o tom jadnom, siromašnom, ubogom studentu, kako to da jedne godine 20 miliona, druge godine 30 miliona, 35 miliona, pa 18 miliona itd? Odakle? Čime se bavi ta nevladina organizacija? Plus toga, imate jednu PR i konsultantsku agenciju i imate destileriju. I sve to vam se nalazi na sajtu Agencije za privredne registre. Meni ne treba nikakva BIA da dostavlja te podatke. Svako ko je pismen, ko ume da čita i da piše, može lepo da dođe do tih podataka.

Ali, ja vam kažem šta je vaš, da kažem, osnovni jedan arhiproblem, što vi smatrate da samo vi imate pravo da nekoga optužujete i da nekoga napadate, a da niko nema pravo da vam na to odgovori, pri čemu vi iznosite neistine, a ja sam vam pročitao zvanične podatke Agencije za privredne registre.

To što vas istina boli, kao što vas boli u mnogim drugim slučajevima, to je vaš problem, ali je žalosno za demokratski život u jednoj zemlji kad opozicija koja se predstavlja kao alternativa aktuelnoj Vladi, nema hrabrosti da njihovi lideri govore na političkim skupovima koje sami organizuju, nego onda pronalaze studente, glumce itd.

Sad taj mladi čovek, taj Pavle Cicvarić, koji ima 21 godinu života, ne radi se o tome, on ima pravo da govori, on ima pravo da govori na vašim političkim skupovima, to nije sporno, ali ja vam kažem i to je ono što želim da poručim građanima Srbije, ne samo vama, jer vama ne vredi govoriti, ali građani Srbije moraju da znaju, ne radi se ni o kakvom siromašnom i ubogom studentu koga je napao državni sekretar Đorđe Dabić, nego se radi o politički angažovanom čoveku koji govori na političkim skupovima koje organizuju opozicione političke partije.

Kada uđete u svet politike, onda morate da budete spremni i da vam ona druga strana, koju tako besomučno napadate, ako ništa drugo, pristojno, civilizovano i na bazi činjenica odgovori.

Kad se završi ova sednica, vi, gospodine Lazoviću, i vi, gospodine Milivojeviću, i vi, gospodine Novakoviću, koji ne znate da postoji Agencija za privredne registre, a vodili ste jednu veliku firmu u Novom Sadu, lepo posle 19.00 časova posetite sajt Agencije za privredne registre, pa proverite da li su ovi podaci koje sam ja izneo tačni ili nisu tačni.

Ali, nešto drugo hoću da kažem i time završavam. Bilo bi dobro za naš politički život da imamo ozbiljnu i odgovornu opoziciju. Ja, recimo, nikada nisam bio pristalica politike Čedomira, Srpske radikalne stranke jesam, ali recimo nikad nisam podržavao politiku i nikad nisam podržavao stavove Čedomira Jovanovića, ali Čedomiru Jovanoviću u odnosu na vas sve skupa može da se skine kapa, ako ništa drugo zbog jedne stvari, vodio je studentske proteste 1996-1997. godine. Jel istina, jel vodio? Da li je ikada taj čovek rekao – hej, što me napada RTS, što me napada SPS, što me napada Slobodan Milošević, pa ja sam student?

Dakle, ti si vođa jednog studentskog protesta, jednog političkog protesta koji je bio deo protesta koalicije zajedno zbog toga što su navodno bili pokradeni lokalni izbori u novembru 1996. godine. Ali, Čedomir Jovanović nikada nije rekao – e, ja sam student. Ne, rekao je – vodim političke proteste i hoću da snosim političke posledice za svoj politički rad.

Ja se sa njegovom politikom nikada nisam slagao, ali je taj čovek imao političku hrabrost da se ne sakriva iza svog statusa studenta, nego je rekao – jeste, ja rušim režim Slobodana Miloševića, protivim se njegovoj politici, politički sam aktivan, član sam Demokratske stranke itd. Šta nije bio? Vi nemate pojma. Vi ste juče ušli u politiku. Vi ste juče ušli u politiku. Ja sam u politici od 1997. godine, baš kad su bili ti protesti.

Miloš Vučević i ja, da vam kažem i to, Miloš Vučević i ja se znamo sa fakulteta. Tako je. Znamo se iz te 1996. godine, iz te 1997. godine. Tad smo bili članovi SRS i znam vrlo dobro šta se dešavalo i na ulicama Beograda i na ulicama Novog Sada i na ulicama širom Srbije, ali nikada se, dame i gospodo narodni poslanici, nije desilo da ljudi koji učestvuju u političkim skupovima, na političkim manifestacijama, koji ruše vlast, što je sve legitimno u jednom demokratskom društvu, se sakrivaju iza svog statusa – ej, ja sam student, ej, ja sam penzioner, ej, ja sam sveštenik. Ne. Ti si politički aktivista i taj vaš Pavle Cicvarić, koga toliko oplakujete, je politički aktivni građanin Republike Srbije i mora da bude spreman da čuje odgovor na napade koje je uputio na račun SNS.

O Siniši Malom, neću da govorim, mislim da se premijerka javila za reč.

PREDSEDNIK: Samo da podsetim Ćutu Jovanovića. Pre pauze sam vam rekao da vam je to bilo poslednje upozorenje.

(Aleksandar Jovanović: Daj mi treću.)

Zbog toga ste došli? Zbog toga. Dobro. Dakle, sledeća mera je mera oduzimanja reči, izričem vam je sada.

Reč ima predsednica Vlade.

ANA BRNABIĆ: Hvala vam.

Svaki dan vidim i čujem nešto novo što me iznenadi dok sam ovde u Narodnoj skupštini Republike Srbije, u ovom uvaženom Domu. Sad se, takođe, desilo nešto što je istorijsko, do sada neviđeno, da se makar ja sećam, a to je da su određeni narodni poslanici postali kolporteri, prodaju novine u Skupštini. Da li je to kao dodatni prihod uz poslaničku platu ili nije ili se dobija procenat od prodatih primeraka NIN-a, kako god bilo, ne mogu da razumem da uvažena, poštovana, važna iznad svega funkcija narodnog poslanika može da se unizi do te mere da postanete kolporter i to nigde drugde već u Domu Narodne skupštine ili mislite da taj primerak NIN-a nešto važno pokazuje ili nešto važno dokazuje, pa je to sada sledeći dokazni materijal nakon što smo videli Koraksove karikature, kao dokaz broj jedan, dokaz broj dva, dokaz broj tri. Mene je svakako iznenadilo. Ne sećam se da sam ikada videla u bilo kom parlamentu na svetu da je neko prodavao dnevne novine ili nedeljnike kao narodni poslanik u samom Domu parlamenta.

Ne kažem da nije dobro prodavati novine, uopšte ne kažem to. Mislim da je dobro prodavati novine, nego mi je čudno mi je da su kolporteri narodni poslanici, ali ovde više ništa nije čudno. Sada to je druga stvar.

Druga stvar, moj kolega ministar Martinović je pokušao da odgovori na pitanje i na određene optužbe i onda ste odjednom mogli da čujete da nije u redu tako govoriti o nekome.

Sad ću vam reći, poštovani narodni poslanici, građani Republike Srbije, samo šta smo čuli o određenim ljudima u poslednjih par dana od strane opozicije koja je sve vreme vikala da nije u redu da se tako nešto priča o nekome, a pri tom je čovek čitao, ministar Martinović čitao, podatke iz Agencije za privredne registre ili sa ličnog naloga na „Tviteru“ te osobe, ali smo mogli da čujemo od opozicije koja je tako burno reagovala na ovo da je Aleksandar Vučić odgovoran za bombardovanje Srbije, da je Aleksandar Vučić trgovac nacionalnom nesrećom, tad vam je to bilo u redu, kakav cinizam, to je prihvatljiv način političke komunikacije i političke borbe, da je Bata Gašić keramičar, baštovan, švercer, da ne poseduje dignitet, da je malerozan, da gde god se pojavi donosi nesreću. Za mog brata da je lopov, da je kriminalac, da sam ja splet nesrećnih okolnosti, da sve nas baš briga za ubijenu decu, da smo nečasni, beščasni, bez morala, bez osećaja odgovornosti, ne ljudi kojima su fotelje i funkcije važnije od života ljudi i dece.

Sve to smo mogli da čujemo samo u poslednjih sedam dana, nešto i kraće od toga, pet dana. Kakav cinizam? I to je sve bilo u redu i to je sve prihvatljivo. Mnogo je lepo da kažete za predsednika Republike Srbije da je trgovac nacionalnom nesrećom, ali da pročitate podatak, javno dostupan podatak iz APR-a je skandal. Kako dopuštamo? Kažu – zašto ćutite dok napada čoveka? Napada čoveka podacima iz APR-a?

Vi ne napadate tog istog ministra Martinovića kada vičete, upravo u tom istom trenutku, slinavi i slinavko. Taj čovek koji ministru Martinoviću viče – slinavi i slinavko, minut nakon toga viče predsedniku Narodne skupštine i kaže – da li on sme da nas naziva šarlatanima. Znači, ministar Martinović ne sme da vas naziva političkim šarlatanima, ali vi njemu možete da kažete – slinavi. To je vaš politički standard. To su vaše političke norme. To je prihvatljivo političko ponašanje. To su jednaka pravila kako ih vi vidite.

Istovremeno viču – nečasno je da čeprkate po biografijama porodice i kaže – to da trpe kritike moraju funkcioneri, a ne studenti ili porodice. To su ljudi koji nema šta nisu rekli o članovima porodice Aleksandra Vučića, apsolutno ne postoji ni jedna stvar koju u poslednjih 10 godina niste rekli o članovima porodice Aleksandra Vučića bez ikakvih dokaza zato što ih ne može biti, pošto govorite laži. Napadate ljude, njegovog starijeg sina, njegovu ćerku, njegovog brata koji nisu funkcioneri. Što? Aleksandar Vučić i njegova porodica mogu da trpe, moraju da trpe, to je u redu, to je bogougodno, to je baš lepo, jel, to da starijeg sina predsednika Vučića nazivate kriminalcem, čovekom koji je blizak kriminalnim klanovima, da mu direktno crtate metu na čelu. To je okej.

Ko se od vas oglasio koji ste tako srčano pričali da kritike smeju da trpe samo funkcioneri i da ne sme da se čeprka po biografijama porodica? Ko se od vas oglasio da zaštiti porodicu Aleksandra Vučića? Ko se od vas oglasio kada je narodni poslanik, ovde ovlašćeni predlagač, na tekućoj sednici pričao najstrašnije laži o mojoj porodici, o mom bratu? Zato što je to dozvoljeno, jer? Ali, ovde ne možemo da saslušamo šta piše u APR-u, šta su javno dostupni podaci, šta je neko pričao na Tviteru. Neverovatan cinizam.

Ne znam kako vi možete sa tim da živite, ali sam morala da se javim da pitam samo kako je uopšte moguće da tako nešto mislite da je dozvoljeno?

Konačno, što se tiče optužbi za nasilje i optužbi protiv ministra Siniše Malog, samo jednu stvar da vam kažem. Kada bi samo postojanje krivičnih prijava, prijava za nasilje u porodici, za nasilničko ponašanje, za druženje sa kriminalnim strukturama, za pretnje iseljavanjem novinarima, itd, itd, kada bi samo postojanje krivičnih prijava za takva dela bilo dovoljno za sankcije, čitave stranke i pokreti opozicije ne bi postojali. Ne političari u opoziciji, nego čitave stranke opozicije ne bi postojale.

Ali, na svu sreću, kod nas je važno šta kažu institucije i vladavina prava, jer vladavina prava i jake institucije štite i vas i nas pojedinačno i štite svakog građanina ove zemlje od samovolje kakvu vi pokazujete svaki dan građanima Republike Srbije. Hvala.

PREDSEDNIK: Dva minuta, Lazović, izvolite.

RADOMIR LAZOVIĆ: Znate, dva minuta istine je jače i vrednije od sto sati ovoga što vi radite. Ne treba mi više od dva minuta.

Dovoljno je da kažem da nije taj Đorđe Dabić oko koga se ovde pokrenula rasprava, to je samo jedna osoba. Ljudi, šta ćemo sa slučajem Mladena Boškovića, pomoćnik predsednika opštine, koji premlaćuje tasta naočigled svoje bivše partnerke i njihove maloletne ćerke? Šta ćemo sa gospodinom Vladimirom Mandićem koji preti funkcionerom SNS koji pištoljem preti čoveku ispred ulaznih vrata? Šta ćemo sa Igorom O, članom SNS-a iz Odžaka koji je osumnjičen da je izvršio nedozvoljene polne radnje nad decom od tri-četiri godine u vrtiću u Odžacima, 30 dece. Da ne zaboravim još jednom da pomenem čoveka koji je Draško Marković, direktor za ljudske resurse, čuj, za ljudske resurse napada ljude stolicama po utakmicama.

Znate odakle sve to dolazi? Evo, pre neki dan nam se ovde ovaj advokat, izgleda da nema drugi advokat u ovoj zemlji nego taj jedan da brani sve i da govori u konekciji sa SNS, hvalio kako se s predsednikom tukao po tribinama.

Gde nam je Milutin Jeličić Jutka? Jel smo njega zaboravili? Gde nam je Safet Pavlović? Gde vam je predsednik opštine Grocka, Dragoljub Simonović, koji je zapalio kuću novinaru?

Ljudi, ne treba jedan slučaj da ilustruje ovo. Vi ste, bre, kriminalna organizacija, vi ste puni ovakvih ljudi. Vi ste puni nasilja, zadojeni ste mržnjom. To treba građani da znaju. Evo vam, deset primera sam dao. Jel treba još?

Kad smo kod USAID, kad smo kod stranih plaćenika, gde vam je radila premijerka do skoro nego na projektima USAID? Ko vam je dao… (Isključen mikrofon.)

PREDSEDNIK: Dva minuta.

Niste čuli.

Hoćete još da vičete?

Ovo što ste sad uradili mislim da se u literaturi prepoznaje kao onih čuvenih „dva minuta mržnje“. Poznat vam je taj izraz? Jeste.

Kad smo kod gde je ko, gde je vama više od tri četvrtine poslanika? Jel vi znate koliko vas ima sad u sali, svih grupa zajedno? Možda 20, daj bože da je 20. Gde su vam ti ostali?

Kako smo sada postali tihi, za razliku od one cike, dreke, vriske i urlanja malo pre, kako je sad lepo i tiho.

Idemo dalje.

Jeste se probudili? Dobro veče.

Reč ima Rozalija Ekres. Izvolite.

Možete na umivanje, sad samo slušajte, reč ima Rozalija Ekres.

ROZALIJA EKRES: Poštovani predsedniče Narodne skupštine, koleginice i kolege narodni poslanici, uvažena premijerko, članovi Vlade, ispred poslaničke grupe Savez vojvođanskih Mađara pitanje najpre upućujem premijerki, Ani Brnabić.

S obzirom na izuzetan značaj socijalne zaštite i brige o deci, Savez vojvođanskih Mađara smatra da je neophodno da država nastavi sa merama podrške sa ciljem ublažavanja ekonomskih posledica, imajući u vidu trenutne svetske i domaće okolnosti.

Smatramo da je potrebna još izdašnija socijalna politika, jer rast cena hrane i energenata posebno ugrožava životni standard građana.

Deo tereta krize država je u prethodne dve godine preuzela na sebe i sprovela određene mere. Pružena je podrška penzionerima i u dva navrata isplaćena novčana pomoć u iznosu od 100 evra, kao i dodatnih 5.000 dinara građanima od 16 do navršenih 29 godina života.

Predlogom zakona o privremenom registru majki i drugih lica kojima se uplaćuje novčana pomoć u iznosu od 10.000 dinara, a koji je sada u parlamentarnoj proceduri, predviđa se ciljana podrška namenjena pre svega deci predškolskog i školskog uzrasta. To je upravo ona grupa mladih ljudi koja prethodnim merama nije bila obuhvaćena. Pravo na novčanu pomoć imaju majke na koje se odredbe zakona odnose, a izuzetno pravo mogu imati otac, staratelj ili hranitelj.

Planirani početak prijavljivanja procesa za po 10.000 dinara za svako dete do 16 godina starosti je 20. avgust, a isplata će biti realizovana jednokratno u septembru, kada se javljaju uvećani izdaci za ovu grupu lica.

Premijerku Brnabić pitam – kako ocenjujete efekte dosadašnjih novčanih pomoći građanima? Da li smatrate da su dale rezultat i doprinele određenom poboljšanju položaja kategorija lica koja su imala mogućnost da ih ostvare? Da li planirate dodatni vid socijalne podrške i u budžetu za 2024. godinu?

PREDSEDNIK: Reč ima predsednica Vlade. Izvolite.

ANA BRNABIĆ: Hvala vam.

Dakle, svakako je intencija da našim građanima dodatno pomognemo i da ih podržimo u vremenima opet ekonomske krize prouzrokovane i ratom na istoku Evrope, ali i posledicama inflacije, na sličan način i jednako odgovorno kao što smo to radili u doba pandemije korona virusa.

Zahvaljujući tim paketima pomoći građanima i privredi, tokom pandemije korona virusa, da vas podsetim, Srbija je bila samo jedna od deset zemalja na svetu u kojima je zaposlenost rasla, dok su u svim ostalim zemljama na svetu u stvari ljudi ostajali bez posla i rasla je nezaposlenost. Tako da je Srbija bila među deset najboljih zemalja na svetu po tom parametru, pre svega zahvaljujući merama podrške privredi, a dodatno smo bili u stvari proglašeni za najbolje na svetu po tome koliko nam je rasla zaposlenost tokom dve godine pandemije korona virusa.

Ja uvek smatram i to je nešto što smo mi razmatrali u to vreme i sa predsednikom Republike Srbije Aleksandrom Vučićem, naravno ministrom finansija Sinišom Malim, da u kriznim vremenima takva vrsta pomoći i podrške nije važna samo finansijski, odnosno ekonomski, privredno, a svakako je važna i za građane, ali i za sveukupni BDP rast, odnosno ekonomski rast Republike Srbije zato što na kraju krajeva to sve ide i u potrošnju, pa smo zahvaljujući tome, recimo, 2020. godine imali pad od samo 0,9%, 2021. godine rast od 7,6%, kumulativno drugu najveću stopu rasta u Evropi nakon Irske, već je takođe to izuzetno važna psihološka mera, da ljudi prebrode ta teška vremena u ovom trenutku inflacije i naravno svakako krize koja ide sa tim faktorima o kojima sam nešto rekla na početku.

Dakle, planiramo zahvaljujući na kraju krajeva i inicijativi predsednika Aleksandra Vučića i ići ćemo ove godine u još jedno povećanje penzija, pa onda još jednu od 1. januara 2024. godine kumulativno ukupno preko 20%, povećanja plata ljudi zaposlenih u prosveti, takođe dva puta, jednom od oktobra, a drugi put opet 1. januara 2024. godine, kumulativno nešto oko 16%, medicinskih sestara i tehničara, dodatnu jednokratnu pomoć porodicama, odnosno za decu mlađu od 16 godina.

Vremenski mi želimo da to završimo u septembru, da isplatimo tu pomoć krajem septembra, što je i važno zbog početka školske godine. Nadam se da će taj predlog zakona koji smo već uputili Skupštini razmatranje biti na dnevnom redu. To naravno zavisi i od toga kada nam se ova sednica koja je u toku završi, ali nadam se da će biti odgovornosti da to usvojimo što pre, ali ti novci su već pripremljeni i spremni u budžetu Republike Srbije i onda da svi zajedno radimo na budžetu za 2024. godinu.

Vlada će na tome raditi avgust i septembar. U oktobru usklađivanje, već u novembru slanje Skupštini kako bi imali vremena, je li duplo vreme za razmatranje budžeta, kao što je to trenutno praksa koju već evo dve godine radimo, koju implementiramo i da onda zajedno vidimo kako možemo da dodatno napravimo budžet socijalno odgovoran, da imamo još veće izdvajanje u 2024. godini, ali svakako imamo to u vidu.

Na kraju krajeva, već smo pokrenuli pregovore sa sindikatima u okviru socijalnoekonomskog saveta o tome koliko treba da bude dodatno povećanje minimalne zarade i usklađivanje sa minimalnom potrošačkom korpom i kako da dođemo do onog potpunog pokrivanja minimalne zarade sa minimalnom potrošačkom korpom, a sve to uz uslov da javni dug nikada ni u jednom trenutku ne pređe 60% BDP-a.

U ovom trenutku naš javni dug je 51,4% našeg BDP-a. To je bilo podatak od jutros. Tako da smo zaista jako dobri u tom smislu i ja se nadam i da deficit ove godine da će biti značajno ispod 3%, kao što je i planirano. Na kraju krajeva i da je inflacija godišnja se spusti na 8%, pa onda da sve u svemu to bude jedan paket u kome zaista naši građani mogu da znaju i da su bezbedni i da uprkos svim ovim krizama mi i dalje idemo u tom smislu povećanja životnog standarda i kvaliteta života svih naših građana. Naravno, tu mislim i na prvom mestu i na penzionere i da idemo na onaj cilj da do 2025. godine prosečna plata u Republici Srbiji bude 1.000 evra, a prosečna penzija 450 evra, ali hvala vam na ovom zaista konstruktivnom i ja mislim izuzetno važnom pitanju za sve građane Republike Srbije. Hvala.

PREDSEDNIK: Hvala.

Izvolite, gospođo Ekres.

ROZALIJA EKRES: Drugo pitanje ispred poslaničke grupe SVM upućujem ministarki za brigu o porodici i demografiju, gospođi Dariji Kisić.

Pre nedelju dana, tačnije 20. juna su na Paliću, predsednica Mađarske Katalin Novak i predsednik Srbije Aleksandar Vučić potpisali zajedničku političku izjavu o osnivanju strateškog saveta za saradnju između Republike Srbije i Mađarske.

Vezano za dalje jačanje saradnje u oblasti brige o porodici i demografiji ohrabruje nas izjava predsednice Mađarske, ranije ministarke zadužene za brigu o porodici, Katalin Novak, da je Vlada Mađarske, koja vodi veoma intenzivnu demografsku politiku i dalje spremna da nam prenese iskustva u rešavanju tih problema.

Srbija je već preuzela neka rešenja mađarske populacione politike i ugradili u izmene i dopune Zakona o finansijskoj podršci porodici sa decom.

Briga o porodici i deci i borba za bolju demografsku sliku jedan je od prioriteta Vlade Republike Srbije.

Demografske mere koje su na snazi u našoj zemlji su razgranate, počev od jednokratne pomoći za prvo dete u porodici u iznosu od 300 hiljada dinara, za drugo i treće dete po 100 hiljada dinara, preko roditeljskog i dečijeg dodatka, naknade boravka u predškolskoj ustanovi, kao i mogućnosti da majke dobiju državnu pomoć pri kupovini stana.

Pored mera Republike Srbije i AP Vojvodina, kao i mnoge lokalne samouprave utvrđuju dodatne mere za podsticaj nataliteta.

Ministarku Kisić pitam – da li će ministarstvo na čijem ste čelu pripremiti i predložiti i nove dodatne mere podrške populacione politike u narednom periodu? Da li ste spremate da učestvujete na Petom demografskom samitu u Budimpešti decembra ove godine, samitu koji je pokrenut 2015. godine sa ciljem stvaranja foruma za sve snage koje zastupaju interese porodice i streme zaustavljanju negativne stope nataliteta? Zahvaljujem.

PREDSEDNIK: Reč ima ministarka, dr Darija Kisić.

DARIJA KISIĆ: Poštovana narodna poslanice, gospođo Ekres, mnogo vam hvala na ovom pitanju koje se postavili i mogućnosti da i narodnim poslanicima, a i građanima Srbije predstavimo šta je to naša država uradila kada je u pitanju pronatalitetna politika, kada su u pitanju mere i aktivnosti koje su usmerene ka poboljšanju demografske slike u našoj zemlji.

Što se tiče naše saradnje sa Vladom Republike Mađarske na ovom polju ona je na visokom nivou. Praktično, intenzivno sarađujemo. Od 2013. godine znamo da je Mađarska sprovela čitav niz mera i aktivnosti i upravo sada praktično nakon više od 10 godina mogu da se vide rezultati svih ovih aktivnosti, tako da Mađarska jeste primer dobre prakse i hvala vam što ste istakli da smo i mi u prethodnom periodu sproveli kao uzor na mere koje je sprovela Mađarska, a da je i Republika Srbija takođe uvela neke mere koje jesu slične, neke mere koje su nešto drugačije, koje u svakom slučaju daju efekte.

Takođe, sigurno ste upoznati da i predstavnici mađarske Vlade su učestvovali na Prvoj konferenciji o porodici, prvoj Nacionalnoj konferenciji o porodici u Srbiji, a takođe i mi smo pozvani da predstavimo rezultate našeg rada i već smo sa zadovoljstvom se odazvali ovom pozivu.

Kada je u pitanju finansijska podrška porodice sa decom u Republici Srbiji ona je nikada veća i u toku ove godine iz budžeta Republike Srbije je opredeljeno 87 milijardi dinara.

Kada su u pitanju roditeljski dodaci, samo da vidimo koliko je to značajna finansijska podrška, koliko je veća nego što je bila pre 11 godina 2012. godine. Ona je tada iznosila, kada je u pitanju rađanje prvog deteta 31.000 dinara, a danas ona iznosi 345.000 dinara. Kada je u pitanju roditeljski dodatak za rađanje drugog deteta on danas iznosi 421.000 dinara, kada je u pitanju treće dete ono je nešto malo manje od dva miliona dinara koje se isplaćuje u jednakim mesečnim ratama 10 godina, a kada je u pitanju četvrto dete ova finansijska podrška je dva miliona 757 hiljada dinara.

Takođe, značajno je istaći da se isplata roditeljskog dodatka usklađuje na svakih šest meseci u skladu sa kretanjima potrošačke korpe tako da će i ove vrednosti biti nešto veće. Već za dve nedelje od 12. jula su nova usklađivanja tako će sve ove vrednosti da budu veće.

Takođe, država za svako novorođeno dete isplaćuje i paušal za nabavku opreme. Takođe, roditeljima, odnosno mamama je na raspolaganju, kao što ste vi rekli, još jedan vid podrške države, a to su subvencije za kupovinu prvog stana i znamo da sve majke koje su rodile dete od 1. januara 2022. godine, kada je na snazi ova podrška su imale u roku u periodu do godinu dana od rođenja deteta pravo na ovu vrstu subvencije i do sada je oko 300 majki ostvarilo ovo pravo.

Takođe, kada je u pitanju vantelesna oplodnja prošle godine je pomerena i starosna granica za vantelesnu oplodnju, sa dotadašnje 43 godine na 45 godina, tako da je još više žena dobilo mogućnost da idu na vantelesnu oplodnju.

Takođe, vantelesna oplodnja doniranim reproduktivnim materijalom je potpuno besplatna za sve one koji ispunjavaju uslove i drago nam je da već ima i potvrđenih trudnoća koje su začete ovim putem.

Vi ste već spomenuli i podršku države koju će dobiti sve majke u septembru mesecu, a odnosi se na isplatu od 10.000 dinara za svako dete koje je mlađe od 16 godina i već ste istakli da se to prevashodno odnosi na decu predškolskog i školskog uzrasta, a znamo od septembra i kakvi su novi izdaci i upravo je u tom smislu značajna podrška majkama.

Takođe, kada su u pitanju nove izmene Zakona o finansijskoj podršci porodice sa decom, nadam se već tokom sledeće godine pred vama će da bude i novi zakon, jer smo predložili nove izmene koje se prevashodno odnose na podršku majkama preduzetnicama, a koje se odnose na rođenje trećeg i više dece, jer do sada su majke preduzetnice imale porodiljsko odsustvo godinu dana, a novim izmenama će biti omogućeno da se izjednače sa majkama koje su u radnom odnosu. Znači, da imaju odsustvo dve godine i takođe novim izmenama zakona biće omogućeno da supružnici, odnosno partneri žena preduzetnica mogu nakon trećeg meseca od rođenja deteta takođe da koriste umesto njih porodiljsko odsustvo.

I na kraju, takođe bih istakla da smo prošle nedelje uspeli da realizujemo i naš konkurs koji je bio usmeren ka jedinici lokalne samouprave i dobili su 52 jedinice lokalne samouprave direktnu finansijsku podršku Ministarstva za brigu o porodici i demografiji. U pitanju je 400 miliona dinara koje će upravo biti usmerene ka podršci pronatalitetne politike, prevashodno usmerene ka adaptaciji, izgradnji dečijih igrališta, povećanju kapaciteta smeštaja u predškolskim ustanovama, u adaptaciji određenih dela škole koje prevashodno namenjene ne samo za igru, nego za različite nastavne aktivnosti.

Takođe, za nabavku i kupovinu knjiga za svu decu u određenim lokalnim samoupravama, tako da videćemo. Već od septembra će se videti rezultati svih naših aktivnosti. I kao što znamo da pad prirodnog priraštaja i negativni demografski trend se nije desio od juče, da je praktično počeo pre više od nekoliko decenija, znamo i da sve mere i aktivnosti koje su sada usmerene u ovom smeru ni ne mogu da se vide tako brzo. Međutim, sa ponosom ističemo da su rezultati primene naših mera već počeli da se vide. Sa radošću smo videli početkom godine da su već počeli da se vide rezultati primene ovih mera kada smo videli da u januaru ove godine je nekoliko stotina dece više rođeno u odnosu na isti period prethodnih godina. Takođe, kontinuirano do ovog momenta vidimo takav trend, tako da ukoliko ne porast trenda, onda sigurno možemo da kažemo da je zaustavljen negativan trend.

Obzirom da i te kako planiramo da ulažemo u pronatalitetnu politiku, nadamo se da ćemo uskoro moći da kažemo da je ne samo zaustavljen trend pada, nego da ćemo moći da kažemo da se radi o porastu broja stanovnika, kao što smo na osnovu rezultata poslednjeg popisa registrovali u dve beogradske opštine, to su Voždovac i Zvezdara, kao i što smo registrovali u dva grada, Novi Sad i Novi Pazar.

PREDSEDNIK: Imate pravo na zaključna dva minuta. Izvolite.

ROZALIJA EKRES: Zahvaljujem na odgovorima premijerki Brnabić i ministarki Kisić i izražavam zadovoljstvo i veru da će socijalna pomoć i transferi stanovništvu koji predstavljaju najveću rashodnu kategoriju budžeta, zahvaljujući stabilnim javnim finansija naše zemlje biti zasigurno obezbeđeni i u narednom periodu, uz blagi rast.

Verujem da će se sa jedne strane obezbediti kontinuitet razvojnih i socijalnih programa, a sa druge održivost javnih finansija. Raduje nas da će Ministarstvo za brigu o deci i demografiju novim merama i aktivnostima pokušati da daju podršku porodicama sa decom i da je proširi što je moguće više sa ciljem bolje demografske slike o našoj zemlji.

Svi smo sveni toga da je najveći izazov za našu zemlju, za sve nas upravo demografski. Dobro je što će ministarka prisustvovati ovogodišnjem demografskom samitu u Budimpešti i nadamo se da će sa novim idejama vratiti i podeli sa nama. hvala najlepše.

PREDSEDNIK: Reč ima Milija Miletić.

MILIJA MILETIĆ: Zahvaljujem se dr Orliću.

Uvažena predsednice Vlade, gospođo Brnabić, poštovani prvi potpredsedniče Vlade, druže i gospodine Ivice Dačiću, uvaženi ministri, građani Srbije, ja sam Milija Miletić. Dolazim iz Svrljiga, a to je najlepša opština u Srbiji koja se nalazi pored grada Niša, a to je najlepši grad u Srbiji. Inače sam ovde u Skupštini izabran sa liste Aleksandar Vučić – Zajedno možemo sve, a predstavljam Ujedinjenu seljačku stranku.

Ja ću kao i do sada postaviti nekoliko pitanja koja se tiču svakog čoveka, bez obzira da li on živi u Svrljigu, Beloj Palanci, Gadžinom Hanu ili u drugom delom Srbije.

Prvo pitanje – da li postoji mogućnost, odnosno da promenimo zakon kojim se sankcionišu svi oni ljudi koji odu u penziju pre 65 godina, a imaju 40 godina radnog staža. Oni sada po ovom zakonu svaku godinu preko 60 godina imaju sankcije za to po 0,4% što znači, ukoliko je sa 60 otišao u penziju, on kasnije 20% ima manju penziju. Bilo je inicijative da se ovo promeni i kada napune 65 godina da im se tada daje kompletna penzija.

Drugo pitanje tiče se svih naših ljudi koji su redovne platiše električne energije, jer oni kroz program plaćanja električne energije plaćaju i taksu za RTS. Veliki broj nas, veliki broj ljudi koji žive u ruralnim područjima, veliki broj njihove dece otišli su, ti ljudi sada više ne žive u tim područjima, a i dalje plaćaju električnu energiju, pa bi bilo dobro da se iznađe mogućnost da se tamo tim ljudima ne naplaćuje taksa za RTS. Razlog svega toga jeste, oni to ne gledaju, nisu tamo, ali žele da nekada odu, da vide kakvo je to njihovo gazdinstvo i mislim da bi to bilo veoma bitno za svakog čoveka.

Jedno od pitanja koje sam hteo da postavim jeste da veliki broj naših radnika koji su izgubili posao, unazad od 2000. godine, posle onog DOS-ovog režima, gde su bile društvene firme, gde je veliki broj iz tih firmi izgubio posao, kroz sudske postupke, oni su dobili sudske postupke, odnosno izvršenje, ali do sada to nije ništa naplaćeno.

Da li postoji mogućnost, pošto znam da je kompletna i Vlada, tada je predsednik Srbije bio i predsednik Vlade, imali su u Nišu određene sastanke gde su radnici u mašinskoj industriji, u elektronskoj industriji imali neke dogovore, a to važi i za Svrljig i za ostale opštine, da se tim ljudima iznađe način, pa makar to da bude kao što je ranije bilo za neka dugovanja kroz devizne rezerve, odnosno kroz neko odloženo plaćanje, ali bitno je da se tim ljudima to isplati. Velika potreba svih ljudi je da to bude plaćeno.

PREDSEDNIK: Sačuvajte nešto i za drugo pitanje.

Reč ima predsednica Vlade.

Izvolite.

ANA BRNABIĆ: Hvala.

Pokušaću kratko da odgovorim, mada su kompleksna pitanja.

Dakle, što se tiče, ako sam razumela, ovih umanjenih penzija kada se ode ranije u penziju, ono što ljudi zovu – penali, dakle, nisu to nikakvi penali, nisu to nikakve kazne, jednostavno je reč o obračunu.

Dakle, kada odete u penziju sa punim radnim stažom očekuje se da ćete dobijati penziju koju ste zaradili tokom tog radnog staža. Ako imate manje radnog staža i odete ranije u penziju, ukoliko bi u istom trenutku imali jednaku penziju kao i oni sa punim radnim stažom ili primali manju penziju, pa kada dostignete godine starosti i onda krenuli da primate punu penziju, to bi bilo nefer prema svima ostalima, zato što bi vi praktično tokom svog životnog veka dok ste u penziji primili veću penziju nego oni koji imaju praktično pun radni staž.

Dakle, gledali smo kako da usaglasimo da to bude fer prema svima, zato što ti ljudi duže primaju penziju. Tako da je to logika iza tog sistema. Više puta smo razgovarali o tome i sa MMF-om. Da budem iskrena, ta tema je, sećam se, tema na dnevnom redu još od 2016. godine, kada sam ja bila ministar za državnu upravu i lokalnu samoupravu, a Dušan Vujović ministar finansija. Dakle, od tada razgovaramo o tome i čini mi se da nema punog razumevanja u stvari da to nisu kazne i nisu penali, već je samo, u stvari, praktično proporcionalno smanjena penzija zato što je duže primate. Više godina je primate, zato što ste ranije otišli u penziju. O tome se radi.

Ali, svakako uvek spremna, zajedno sa ministrom finansija, da sednemo i da pogledamo sa ljudima šta dodatno možemo da uradimo i kako dodatno možemo to da objasnimo i obrazložimo ljudima, pa ukoliko postoji mogućnost nekako da vidimo kako možemo da izađemo u susret da to uradimo. Samo da to ne bude onda nefer prema svima ostalima, jer neko je radio čitav svoj radni vek, ima pune godine staža i ti ljudi onda imaju punu penziju. Ali je, nažalost, ako mogu tako grubo da kažem, zato što je takav životni vek i prosečne godine života, ti ljudi će kraće primati penziju. Ovi ljudi duže primaju penziju, jer su ranije otišli u penziju. Tako da, nije kazna, već je samo, čini mi se, fer sistem, ali sam uvek tu, zajedno sa ministrom finansija, da razgovaramo o tome.

Što se tiče takse za RTS, nisam razumela da li treba da im se umanji račun za električnu energiju ili da ne plaćaju taksu za RTS. Možemo da pričamo o tome, ali nisam sigurna da tu možemo nešto da uradimo. To bi zahtevalo svakako promenu nekoliko zakona, zato što ukoliko koriste, na kraju krajeva, medije i televiziju, onda moraju i da plate taksu. Ali, možemo da sednemo, pa da obrazložite više o tome, pa da pogledam, na kraju krajeva, i sa ministarkom Đedović.

Konačno, što se tiče svih ljudi, a zaista se radi o desetinama hiljada ljudi koji su u periodu nakon 2000-ih ostali bez posla i kada su privatizovana ili propala velika državna ili društvena preduzeća, tako i mnogi od njih imaju potvrdu da su kompanije ostale, da su ta preduzeća ostala da im duguju deo plata i da imaju potraživanja. Nažalost, i ja sam imala sa mnogima od njih sastanak, od Niša, preko Kraljeva, do Beograda i mi smo pokušavali da rešimo neke od tih problema socijalnom pomoći i preko centara za socijalni rad, da nadoknadimo makar nešto koliko možemo kao država.

Zašto je nemoguće to uraditi na drugi način? Zato što to ne može da se naplati iz stečajne mase. Zato što su oni bili poverioci drugog, trećeg, četvrtog reda itd, nije tu bilo toliko stečajne mase da se oni naplate. Naplatio je ko je mogao da se naplati i nakon toga niko drugi nije mogao da se naplata, nažalost, uključujući i te radnike. Ako bi mi tu bilo kako promenili zakon, teško da bi, pod jedan, mogao da se primenjuje retroaktivno. Pod dva, to bi značilo nesagledive finansijske posledice za državu, zato što, mi bi to mogli možda da uradimo za te ljude, ali to bi značilo da svi ostali poverioci moraju da se naplate, svi ostali, od mikro, malih, srednjih preduzeća, inodobavljača, inopartnera, pa onda radnika. Dakle, mi bi kao država onda morali da pokrijemo sve poverioce, a to bi bile desetine, stotine miliona evra.

Svuda gde smo videli da postoji dokumentacije da ti ljudi, da je ostao neki fiksan iznos koji treba da im se isplati, mi smo se trudili preko centara za socijalni rad da im to isplatimo. I to je i dalje nešto gde smo otvoreni mi da razgovaramo sa ljudima i trudimo se da uradimo to, ali ne putem stečaja i ne iz stečajne mase, jer je to nemoguće. Ako bi to uradili, onda bi to bile nesagledive posledice za državni budžet, zato što bi se onda javili svi ostali poverioci i to bi zaista bilo potpuno nemoguće namiriti.

Poseban problem u svemu tome, zato što je tako kompleksna materija, pa da zaista ne uzimam dodatno vreme, poseban problem je i u tome što ste nakon 2000-ih, u periodu od 2000. do 2011. godine, kada je preko 450.000 ljudi izgubilo posao, što ste vi u nekim slučajevima imali Ministarstvo privrede koje je ucenjivalo te jadne radnike koji su ostajali bez posla i terali ih da potpišu, da bi dobili, na primer, 80% svojih plata i svojih potraživanja, odreknu 20%, dakle da ne dobiju sve. Onda su oni nakon promena, 2012. godine, 2013. godine, dolazili u Vladu sa tim papirima i govorili: „Mi smo bili naterani da potpišemo. Nismo želeli da potpišemo“. A direktori su, na primer, dobijali 100% naknade. I u tim slučajevima, kad god smo imali neke dokaze za to, smo preko centara za socijalni rad se trudili nekako da to nadoknadimo ljudima.

Tako da još dugo godina je to nešto što će nas mučiti, još dugo godina ćemo se mi truditi da nekako obeštetimo te ljude kao odgovorna vlast, ali to je izuzetno, izuzetno težak i kompleksan proces.

Kada smo to radili, ako se ne varam u Kraljevu sa jednom od firmi, uradili smo to sa svim radnicima koji su mogli da dokažu, ustvari da su imali svu dokumentaciju, da imaju potraživanja, koliko imaju potraživanja, zašto imaju potraživanja, pa smo onda makar jednu grupu ljudi tako rešili, a onda smo dalje nastavili. Još uvek radimo sa drugom grupom ljudi da prikupimo sve te informacije. Ali, uvek smo tu da razgovaramo sa ljudima i da kao odgovorna vlast nekako uradimo nešto da im olakšamo tu situaciju, jer zaista to što se njima desilo je i nefer i nehumano, pa pokušavamo nekako da nadoknadimo te stvari. Hvala vam.

Izvinite, samo da dodam. Radnici „Magnohroma“ iz Kraljeva. Izvinite.

PREDSEDNIK: Naredne tri minute, izvolite.

MILIJA MILETIĆ: Zahvaljujem se.

Pitanje vezano za prosvetu. Konkretno svedoci smo, o tome smo govorili više puta, ali ja ću sada da prenesem neka zapažanja, neke potrebe naših učitelja iz tih naših malih sredina.

Konkretno ja sam više puta razgovarao sa učiteljima koji imaju veći broj dece, odnosno 30 dece, što od prvog do osmog razreda. Imaju pojedina deca koja idu i po obrazovanju. To je IOP program, to su deca koja imaju posebne potrebe gde njima treba veća pažnja. Bila je neka inicijativa da ako postoji mogućnost da taj maksimalni broj dece koji je sada 30, da se smanji makar na 25, da bi moglo sa decom da se radi i sa ovom decom koja imaju posebne potrebe, njima treba maksimalna pažnja, a i za ostalu decu. Mi želimo svakom detetu da se obezbede isti uslovi da može da zna.

Još jedna stvar koju sam hteo da pitam. Vezano je za besplatne udžbenike. Inače, ministar Tončev, koji je zadužen za nerazvijena područja, je već inicirao određene stvari, da makar u tim opštinama koje su četvrta ili peta grupa nerazvijenosti, da se tamo obezbede udžbenici besplatni za svakog učenika.

Jedno od pitanja jeste i to, pošto imamo sada velike količine kiše, velike poplave. Šta se dešava u područjima koja su isto četvrta grupa, a imali su velikih problema. Da li će imati mogućnost i u ostalim područjima da se tim ljudima nadomesti? U tim područjima su uvedene vanredne situacije.

To je ono što je za mene bitno i ukoliko postoji mogućnost Ministarstvo poljoprivrede, još jednom, oko isplata zaostalih dugovanja subvencija. Konkretno, to je period 2021, 2022. ili 2023. godine, a tiče se stočara i pčelara. Pošto je ova godina bila veoma loša za pčelare, veliki trošak jeste da se pčele prehrane. Tu se mora kupiti veća količina šećera, a to je za njih veliki trošak. Da ljudi ne bi izgubili to, trebalo bi da se njima isplate subvencije koje su zaostale. Hvala.

PREDSEDNIK: Reč ima ministar Tončev.

NOVICA TONČEV: Poštovani predsedniče Skupštine, predsednice Vlade, kolege ministri, narodni poslanici.

Evo da odgovorim kolegi, bivšem kolegi i predsedniku opštine, koji je vodio isto opštinu kao i ja. Počeću prvo, rekli ste od štete koja je nanesena ovim elementarnim nepogodama, odnosno poplavama u manje razvijenim opštinama.

Kao što znamo od 55 opština, šteta i poplave su bile u 20 nerazvijenih opština. To su Lebane, Doljevac, Rekovac, Aleksinac, Sjenica, Babušnica, Ražanj, Medveđa, Kuršumlija, Brus, Vladičin Han, Žitorađa, Blace, Kučevo, Petrovac na Mlavi, Trgovište, Bojnik, Priboj, Žagubica i Varvarin.

Što se tiče Vlade Srbije videli smo da su svi ministri bili zaduženi da odemo, da obiđemo, da razgovaramo sa ljudima. Ja sam uzeo za sebe pravo da kao inženjer sastavim jedan pregled i jednu analizu trenutnog stanja što se tiče poplava. To sam predao Vladi Srbije i predsednici Vlade, ali i vama hoću da kažem o čemu se radi. Najbolje je ljudi uraditi preventivu jer je preventiva uvek jeftinija o posledica. Kao što znamo bujične poplave su dominantan faktor u Republici Srbiji i one nisu posledica klimatskih promena, već višegodišnjeg nečinjenja, odnosno izostanka investicionog ciklusa u protiv-erozivnoj zaštiti.

Jedna od stvari je takođe zbog čega nam se dešavalo, odsustvo zakonske regulative koja ne sagledava probleme bujičnih poplava, onda odsustvo sistematskog, preventivnog finansiranja i bavljenja posledicama što je višestruko skuplje kasnije.

Kao što znamo, vi ste kolega poslaniče bili predsednik opštine, Zakon o vodama definiše vodotokove drugog reda koje su u nadležnosti jedinica lokalnih samouprava, a one nemaju kapacitete niti kadrovske niti finansijske da se time bave. Davne 1953. godine bio je Zakon o zaštiti zemljišta i bila je mreža područja specijalizovanih preduzeća, tzv. reonske sekcije za zaštitu zemljišta i uređenje bujica. To su bila sledeća vodoprivredan preduzeća „Erozija“ Vladičin Han, „Erozija“ Niš, „Erozija“ Valjevo, „Erozija“ Loznica, Kragujevac, „Erozija“ Užice, Zapadna Morava, „Erozija“ Kraljevo, ali posle privatizacije ova preduzeća su nažalost nisu se više bavila niti poplavama niti bujicama i zato mi kao Vlada Srbije treba da učinimo da povratimo, odnosno da donesemo takve zakone koji će se baviti bujicama, odnosno da uradimo preventivu, ne posledice.

Takođe posledice su nekontrolisana seča šuma i odsustvo inspekcijskog nadzora. To treba mi kao Vlada da odradimo, lokalne samouprave takođe, ali ovde ima i lična odgovornost građana koji se moraju ovim da se pozabave.

Mi kao kabinet i ja kao inženjer sam uradio ovu analizu i mi ćemo svakom od predsednika ovih opština da pošaljemo i da pomognemo i spremni smo u svaku opštinu da napravimo predmet i predračun svih šteta koje su tu, a onda Vlada Srbije i Ministarstvo finansija će da odluče oko plaćanja tih šteta, ja za to nisam zadužen.

Što se tiče besplatnih udžbenika za učenike koji pohađaju školu u ovim nerazvijenim opštinama, posle izjave predsednika, odnosno gradonačelnika Beograda ja sam takođe tražio da pokušamo da Vlada Srbije obezbedi novac za besplatne udžbenike i u ovim bar siromašnim opštinama. Mi smo kao kabinet sakupili koliko bi para trebalo i mogu da vam kažem da za sve 44 lokalne samouprave gde je obuhvaćeno 46.000 učenika, iznos cifre je, odnosno novac koji je potreban 667 miliona dinara. O ovome ću da razgovaram sa predsednicom Vlade, sa ministrom finansija, jer ja o ovome ne mogu da odlučim kao ministar. Ako ima mogućnost Vlada Srbije bilo bi dobro i korisno da i učenici koji uče škole u manje razvijenim opštinama takođe budu sagledani. Hvala lepo.

PREDSEDNIK: Zahvaljujem.

Reč ima predsednica Vlade.

ANA BRNABIĆ: Hvala.

Ja ću vam odgovoriti na ovaj deo koji se tiče prosvete.

Nažalost, po onim statistikama koje mi imamo, mi u Republici Srbiji imamo samo 1,5% odeljenja u školama u kojima je više od 30 učenika, dakle, manje od 2% odeljenja ima više od 30 učenika. Tako da, mislim da to nije neka, mislim, to imamo zato što smo mnogo puta o tome razgovarali sa sindikatima u prosveti.

Opet, nemam nikakav problem da ako postoji, ako vi znate za ta odeljenja i postoji neki određeni problem, a da posebno u nerazvijenim sredinama mi uložimo dodatno da to budu manja odeljenja, da se kvalitetnije radi sa tom decom, da im se posveti više pažnje. Čini mi se sa zadovoljstvom, zaista, da bi svako od nas to uradio, samo mi recite gde postoje takva odeljenja i to je jedan od najlepših poslova koje ćemo uraditi.

Ja bih volela da postoji mnogo više odeljenja gde imamo taj problem po čitavoj Srbiji, ali nažalost, kažem, to je samo 1,5% odeljenja.

Što se tiče udžbenika, da vam kažem, to je stvar jedinica lokalne samouprave. Ministar Tončev zaista jeste to izneo na sednici Vlade, ali je to direktno mešanje u nadležnost i ingerencije jedinica lokalnih samouprava.

Ja ne mogu da kažem da razumem naročito ili podržavam politiku besplatnih udžbenika, besplatnog prevoza, besplatnog onog, besplatno ovog, jer to mora neko da plati. To neko mora da plati i odnekle taj novac mora da dođe. I od nečega taj novac mora da se oduzme, da li od infrastrukture, koja je izuzetno važna na lokalnom nivou i koja obezbeđuje lokalni ekonomski razvoj i koja obezbeđuje bolji kvalitet života građana, koja obezbeđuje i bolji kvalitet života dece, da li od socijalnih davanja, da li iz budžeta za kulturu. Odnekle taj novac mora da dođe.

Tako da, ja jednostavno nisam za to. Ja mislim da treba da vodimo odgovornu politiku punjenja kase, onda da to investiciono ulažemo kako bi povećavali sveukupno bogatstvo u Republici Srbiji, počevši od lokalnih samouprava, pa onda, naravno, i države i kako bi svaki naš građanin mogao da bude bogatiji da bi mogao da priušti i te udžbenike i bilo šta drugo šta opet građani po svom sopstvenom nahođenju žele da obezbede sebi i svojim porodicama i tako dalje i tako dalje.

Ali, mislim da je to put bez povratka, ako krenemo, a i zaista mislim da je izuzetno teško nekako da napravite taj klir-kat, da napravite taj rez između najugroženijih lokalnih samouprava i onih koji su malo manje ugrožene, a na kraju da dođemo do toga da republički budžet snosi trošak udžbenika u svim lokalnim samoupravama, onda mislim da ako idemo tom politikom, da to treba uraditi na jedan potpuno drugačiji način, mnogo održiviji, a to je onda da pređemo na digitalne udžbenike, obezbedimo licence, platimo te licence i platimo ih jednom zauvek. Ne kupujemo svake godine. Kupimo računare i mnogo odgovornije se ponašamo prema, na kraju krajeva, i republičkom budžetu. To je budžet svih nas i punimo ga svi mi.

Tako da, to će biti jedan dosta težak razgovor i dosta teška tema. Ako lokalne samouprave hoće, kao što rade u ovom trenutku, neke hoće da daju besplatan prevoz, neke neće, neke hoće da daju besplatno ovo, neke hoće da daju besplatno ono. Generalno, to nije politika sa kojom se ja slažem i za koju mislim da je održiva.

Još jedna stvar koja je malo van teme, ali izuzetno važna. Moram samo u dve rečenice da pomenem, poštovani narodni poslanici, izuzetno je važna.

Ja sam danas učinila jednu grešku i dala sam pogrešnu informaciju zato što sam mislila da se možda podrazumeva. Zamislite, poverovala sam jednoj stvari koju je opozicija rekla. Činila mi se zdravorazumska. Ispada da sam se ogrešila prema mom prijatelju bivšem ministru Zlatiboru Lončaru, zato što čuli ste svi vi da je optužen

da je poznavao i da je bio blizak sa ocem maloletnog monstruma K.K. Ja sam rekla – moguće da jeste. Čovek je bio ministar zdravlja, doktor u KCS, moguće da se znaju. Stigla mi je poruka od Zlatibora Lončara da nikada u životu nije video oca ovog maloletnog monstruma, nikada ga u životu nije čuo, nikada ga nije upoznao i nikada nisu radili zajedno. Jednostavno, eto, desilo se da se nikada nisu sreli, ne da se ne znaju, nego se nikada nisu, ne da se ne znaju i nisu prijatelji, nego se nikada nisu upoznali.

Jel sada vidite koliko su monstruozne laži koje govori opozicija? Zamislite da ja pretpostavim da se možda i znaju, ali eto, ministar, bivši ministar Zlatibor Lončar čak nikada nije ni video tog čoveka. Toliko. I izvinjenje moje, zato što sam pretpostavila možda da se kao lekari znaju. Eto, izvinjenje i Zlatiboru Lončaru, koji je moj dobar prijatelj, koga izuzetno cenim. Žao mi je što sam napravila takvu grešku. Jedino mogu da izvučem poruku, pouku, da izvučem pouku da, nažalost, nekim predstavnicima opozicije, a posebno kao što je onaj ovlašćeni predstavnik u sednici koja je i u toku, da im nikada ne verujete. Hvala.

PREDSEDNIK: Hoćete da iskoristite pravo na dva minuta?

MILIJA MILETIĆ: Zahvaljujem.

Dozvolite mi samo za kraj da kažem da sam ja zadovoljan odgovorima.

Poštovana predsednice Vlade, vi ste stvarno osoba koja, što se kaže, sve ste u toku i dobro bi bilo ono što smo govorili, da neke stvari pokušamo da promenimo, a to ćemo kada bude više vremena da razgovaramo.

Ja bih sada za kraj, pošto je danas tačno 634 godine i jedan dan od Kosovskog boja, gde smo juče mi slavili ovde, gde su naši ljudi slavili u Gračanici, gde je jedan mladi momak, igrom slučaja to je sin od našeg predsednika Aleksandra Vučića, išao da ispoštuje te naše ljude i na majici mu pisalo „predaja nije opcija“. Svaka čast tom momku. Niko ne zabranjuje i ljudima iz tzv. države Kosovo da dođu kod nas i da nose takvu majicu. Mi to nikada ne bi uradili. Naša policija nikad ništa loše ne bi njima uradila.

Tako da, ja to osuđujem. To je nešto najgore što se može desiti, bez obzira da li je to sin našeg predsednika Srbija Aleksandra Vučića, da li je moj sin ili nečiji drugi sin. Naša deca, sva deca imaju pravo da nose nešto što nikome ne smeta i ništa nije loše, jer predaja nije opcija.

Evo, ja ću sada još samo jednu stvar reći, večeras kod mene u Svrljigu počinje 66. Vidovdanski turnir u malom fudbalu, pa pozivam sve da budete naši gosti. To je jedan veoma kvalitetan turnir, gde su dobre nagrade i gde naši Svrljižani imaju veliko srce. Dobro nam došli. Hvala još jednom.

PREDSEDNIK: Reč ima Stefan Krkobabić.

Imamo vremena i za kratak odgovor, naravno.

STEFAN KRKOBABIĆ: Uvaženi predsedniče Narodne skupštine, uvažena predsednice Vlade, uvaženi ministri, moj set pitanja odnosiće se, po meni, na najbitnije trenutno i najbitniju temu za srpski narod, to je pitanje Kosova i Metohije.

Neću postavljati pitanje o dijalogu, o blokadi, o sporazumima i o implementaciji. Moje pitanje je atipično i zato ću ga postaviti upravo čoveku koji je i danas dosta govorio, ali bih voleo da čujem njegovo mišljenje i razmišljanje o ovoj temi.

Ministre Martinoviću, vi ste na čelu Ministarstva za državnu upravu i lokalnu samoupravu, koji ima veliko političko iskustvo i dobro pamćenje, pitanje zato ne postavljam slučajno vama. Konkretno, koliko smo kao država, kao predstavnici države, koliko smo suštinski prisutni među građanima, među Srbima na Kosovu i Metohiji, na severu Kosova i Metohije ali i u ostalim delovima Kosova i Metohije?

Kada kažem – prisutni, ne mislim na izjave, nego na konkretan kontinuiran rad i delovanje, pre svega, u oblasti blagovremenog i istinitog informisanja, ali i koordinaranja aktivnosti bitnih za život i donošenje važnih odluka. Zašto to govorim? Kako bi sprečili neočekivane i neželjene aktivnosti koje smo, nažalost, a vi to dobro znate, imali prilike da doživimo 90-ih godina na teritorijama gde su živeli naši sugrađani i da pratimo i da doživimo tokom raspada bivše zajedničke države. Da pojednostavim, za PUPS egzodus se neće desiti i na to nikada nećemo pristati.

Moje drugo pitanje upućujem predsednici Vlade gospođi Ani Brnabić. Smatramo da je koncept finansijske pomoći namenjen najstarijima i najmlađima izuzetno dobro prihvaćen od strane građana Republike Srbije, pre svega, zato što ta pomoć treba da stigne kada je najpotrebnija, a ona je ovog puta stigla i stiže.

Moje pitanje, takođe, je vezano za naše građane na Kosovu i Metohiji – da li planirate da nešto slično, ali potpuno primereno našim sunarodnicima na Kosovu i Metohiji uskoro ugleda svetlost dana, naravno, uz sve ono što Republika Srbija realizuje na teritoriji AP Kosovo i Metohija, a od posebnog značaja i za građane, za naše sunarodnike bilo da se pomognu domaćinstva, zadruge, seoska poljoprivredna gazdinstva i da se omogući pokretanje različitih poslova koji bi postali siguran izvor egzistencije za naše ljude? Na taj način oni bi imali dodatnu podršku. Zahvaljujem za sada.

PREDSEDNIK: Reč ima ministar Aleksandar Martinović.

ALEKSANDAR MARTINOVIĆ: Zahvaljujem se, gospodine Krkobabiću.

Naravno, zbog nedostatka vremena i kompleksnosti vašeg pitanja biću kratak. Moj odgovor na vaše pitanje je sledeći Kosovo je srce Srbije, predaja nije opcija.

Što se tiče naše, kako vi kažete, suštinske prisutnosti na Kosovu i Metohiji, ona postoji sve dok Srbi, a svi Srbi na Kosovu i Metohiji to čine, u Aleksandru Vučiću vide svog predsednika, sve dok u Vladi Srbije vide svoju Vladu Srbija je suštinski prisutna na Kosovu i Metohiji, isto kao što i Srbi u Crnoj Gori u Aleksandru Vučiću, između ostalog, vide i svog predsednika i Srbi u Republici Srpskoj, takođe, u Aleksandru Vučiću vide svog predsednika i Srbi u Hrvatskoj, takođe, u Aleksandru Vučiću vide svog predsednika. To znači da smo uspostavili toliko željeno, ne potpuno, ali smo ipak uspostavili srpsko jedinstvo, i to je jedino što može da nas spase u ovim teškim vremenima – da mislimo svojom glavom, srpskom glavom, da na svet gledamo svojim srpskim očima i da vodimo samo srpsku politiku, ničiju tuđu. Kad god smo vodili tuđu politiku pucala je kičma srpskom narodu.

PREDSEDNIK: Reč ima predsednica Vlade.

Izvolite.

ANA BRNABIĆ: Ja ću takođe samo kratko.

Što se tiče naših najstarijih sugrađanina, odnosno penzionera, važno mi je da ponovim da smo opredelili budžet da imamo dodatno povećanje penzija od 1. oktobra ove godine od 5,5% i onda 1. januara 2024. godine od 14,6%, i to sve u cilju da povećanje penzija prati povećanje plata i da nadoknađuje tu razliku, taj gep između plata i penzija koje smo imali, a da bi ostvarili cilj koji smo postavili, a to je tih 450 evra prosečne penzije do 2025. godine i na jako dobrom putu smo da to postignemo.

Hoću, takođe, da kažem, pre svega, našim penzionerima da to jeste bila inicijativa predsednika Republike Aleksandra Vučića i da zahvalim, takođe, ministru finansija Siniši Malom zato što je on uspeo zaista velikim znanjem i napornim radom da to dogovori sa MMF, kako bi nastavili aranžman, jer to nije bilo u skladu sa onim preporuka i uslovima aranžmana koje u ovom trenutku imamo sa MMF zato što je praktično bilo vanredno usklađivanje sa švajcarskom formulom i promena te formule. On je uspeo, Siniša Mali je uspeo da objasni MMF-u da je to nama izuzetno važno kao deo socijalne politike i zato da bi obezbedili što bolji kvalitet života našim penzionerima, imajući u vidu da su njihove penzije toliko niske i da su jednostavno bile niske 2012. godine, da su bile besprizorno male i da je sa tim penzija bilo nemoguće živeti, pa da smo od tada nekako morali paralelno sa uspostavljanjem fiskalne konsolidacije i fiskalne stabilnosti da radimo na mnogo bržem povećanju penzija i da to bude na održim osnovama, kako bi mogli da garantujemo da te penzije budu u dan i u sat isplaćene onako kako je to u skladu sa zkonom i kako je u skladu sa očekivanjima naših penzionera.

Nastavićemo da radimo naporno zajedno sa predsednikom Aleksandrom Vučićem, da obezbedimo što dostojanstveniju starost za naše penzionere, za sve naše starije sugrađane i značajne napore i finansijska sredstva ćemo ulagati u to.

Što se tiče dodatne podrške našem narodu na Kosovu i Metohiji, na tome radimo stalno i naporno i sa predsednikom Vučićem i sa direktorom Kancelarije za Kosovo i Metohiju Petrom Petkovićem. Želim da njima na današnji dan i odavde, iz Skupštine Republike Srbije, uputim najdublju moguću zahvalnost za njihovu dostojanstvenu borbu, za njihovo strpljenje, za njihovu trpeljivost, za to što čuvaju našu Srbiju na KiM, a mi ćemo se truditi zaista i sa Srpskom listom da im pružimo sve što im je potrebno, svu moguću pomoć i podršku.

Na kraju krajeva, nadam se da ćemo videti, kao što naslućujemo ovih dana, u nekoj meri i promenu politike EU i SAD, što je zaista u istoriji bilo nemoguće čak ni zamisliti da Priština trpi neke sankcije zbog svog ponašanja. Na kraju krajeva, čini mi se da je politika Aleksandra Vučića i strpljenje, strpljenje, strpljenje, upornost, trpeljivost, neverovatna samodisciplina našeg naroda na KiM, dovela do toga da ćemo možda i videti neke sankcije za Prištinu u danima pred nama, koliko već sutra.

Velika zahvalnost i predsedniku i Srbima sa KiM, zato što su omogućili pametnom politikom da takve stvari vidimo. Ja se nadam da će onda to nekako dovesti i do dugoročnije promene politike, a mi ćemo biti tu za naš narod. Hvala im mnogo i hvala predsedniku Aleksandru Vučiću.

PREDSEDNIK: Jovanoviću, vidim da se fotografišete, zabavljate.

(Aleksandar Jovanović: Ne ja.)

Samo mi nije jasno, a što vas slikaju dok izvodite tako da se iza vas vidi Vlada, a vas slikaju iz klupa. Zar ne bi trebalo da vas slikaju iz suprotnog ugla, tako da se iza vas i oko vas vidi vaša poslanička grupa, ili je to zbog toga što nema nikog?

(Aleksandar Jovanović: Ne radi se o tome.)

Slikate se sa postojećim fotografijama da vam ona pravi društvo kad nema poslanika…

(Aleksandar Jovanović: Tako je.)

…i zbog toga što od ukupno, koliko, 85 opozicionih poslanika u ovom trenutku vas ima iz svih grupa 16…

(Aleksandar Jovanović: Jeste.)

…računajući i vas i vašu fotografiju. Fantastičan odnos prema Skupštini i prema građanima Republike Srbije. Dobro je što su mogli da vas vide na delu i večeras.

Zahvaljujem Vladi Srbije, narodnim poslanicima koji su učestvovali u radu. Učestvovali u radu, ne mislim na vas i vašu fotografiju.

Završavamo za večeras i nastavljamo u utorak u 10.00 časova.

(Sednica je prekinuta u 19.05 časova.)